text:
我是歌手2季9期完整版
我是歌手2季9期完整版我是歌手第二季第九期录制播出时间歌单排名剧 我是歌手第二季第九期完整版剧情抢先看 邓紫 我是歌手第二季第九期 我是歌手第二季第九期 我是歌手第2季第9期 邓紫棋rap无节奏 动力火 我是歌手第二季第九期排名猜测 邓紫棋跌到第 我是歌手第二季第九期录制播出时间歌单排名剧 《我是歌手》第二季第九期张杰化身天使 茜拉 《我是歌手》第二季第九期乐评吐槽 邓紫棋唱 我是歌手第二季第九期排名:邓紫棋第二张宇垫 我是歌手第二季第九期直播 张杰angel出彩引茜 《我是歌手》第二季第九期邓紫棋《龙卷风》证 我是歌手第二季第九期歌曲汇总(视频+歌词)-生 我是歌手第二季第九期歌曲 满文军靠近歌词 - 我是歌手第二季
我是歌手第二季第九期录制播出时间歌单排名剧
我是歌手第二季第九期完整版剧情抢先看 邓紫
我是歌手第二季第九期 我是歌手第二季第九期
我是歌手第2季第9期 邓紫棋rap无节奏 动力火
我是歌手第二季第九期排名猜测 邓紫棋跌到第
我是歌手第二季第九期录制播出时间歌单排名剧
《我是歌手》第二季第九期张杰化身天使 茜拉
《我是歌手》第二季第九期乐评吐槽 邓紫棋唱
我是歌手第二季第九期排名:邓紫棋第二张宇垫
我是歌手第二季第九期直播 张杰angel出彩引茜
《我是歌手》第二季第九期邓紫棋《龙卷风》证
我是歌手第二季第九期歌曲汇总(视频+歌词)-生
我是歌手第二季第九期歌曲 满文军靠近歌词 -
我是歌手第二季第九期20140307 完整视频 萌叔
我是歌手第二季第九期歌单剧透 茜拉偷听张杰
我是歌手第二季第九期歌曲 邓紫棋龙卷风歌词
我是歌手第2季第9期 邓紫棋rap无节奏 动力火
《我是歌手》第二季第九期现场剧透:邓紫棋《
我是歌手第二季第九期韩磊夺冠 动力火车《当
《我是歌手》第二季第九期邓紫棋《龙卷风》证
我是歌手第二季第九期歌单曝光 邓紫棋挑战周
我是歌手第二季第九期排名爆料:邓紫棋跌到第
《我是歌手》第二季第九期现场剧透:邓紫棋《
《我是歌手2》第9期剧透:邓紫棋rap无节奏 茜
《我是歌手》第二季第九期邓紫棋唱龙卷风证实
《我是歌手》第二季第九期剧透:邓紫棋《龙卷
我是歌手第二季第九期歌曲 韩磊花房姑娘歌词
我是歌手第二季第九期直播:张杰angel出彩 邓紫
我是歌手第二季第九期排名猜测 邓紫棋跌到第


c: text/html

text:
法利賽人
法利賽人 (Pharisees, 希伯來文 perushim, 嚟自parash,有「分離」嘅意思) ,係公元前 2 世紀猶太教入面嘅一個派系,主要由文士,律法師組成.喺政治上佢地代表住一個保守嘅宗教集團,反對希臘化,同擁護馬卡庇 (Maccabi) 起義(公元前168年),喺羅馬管治時期,對於羅馬政府雖然無積極反抗,但採取不合作態度,但由於佢地最關心嘅係宗教而唔係政治,所以喺羅馬政權之下,只要唔干涉佢哋嘅宗教生活都可以相安無事.佢地又好強調維護猶太教傳統同猶太人生活規範,如果唔係自己友嘅話就唔可以群埋一齊.又相信靈魂不死,肉身復活,神罰,天使,精靈.
佢地認為上帝畀摩西嘅律法係分「成文」同「口傳」兩種,成文律法《妥拉》係對人嘅神聖啟示,但同時要靠先知嘅教誨同歷代相傳嘅口傳律法補充,所以人應該用上帝賦予嘅理性去解釋《妥拉》,而唔應該盲從《妥拉》入面嘅文字,喺解釋律法嘅時候,會著眼喺入面嘅精神,所以佢地好識得將《妥拉》入面嘅精神配合時代需要而賦予新嘅意義.而喺公元 70 年耶路撒冷聖殿被毀後,喺猶太教嘅承傳上,法利賽人一直都擔當住一個好重要嘅角色.
背景[編輯]
其實喺馬卡比起義之前,法利賽派都重未出現.馬卡比起義即係講喺公元前 165年,嗰陣時統治巴勒斯坦1嘅塞流古王朝強行推行希臘化,激嬲晒啲猶太人,結果引起反抗.喺呢個時期入面,猶太社會為咗同希臘文化抗衡,而出現咗兩個派系,分別係以代表祭司同貴族嘅撒都該派教徒,同埋由社會中層猶太教拉比 (Rabbi) 組成嘅法利賽派.
最後以馬卡比為首嘅起義推翻咗塞流古王朝,建立咗哈斯蒙尼王朝嘅獨立時期.
而喺呢段猶太人嘅獨立時期入面,撒都該派喺政治上比較有權,因為佢地負責管理聖殿嘅財物,所以佢哋比較屬於上層貴族.而法利賽派因為係由猶太社會中層嘅文士組成,佢哋反對知識只屬於祭司呢個特權,強調學習同實用性,所以佢哋比撒都該派更認真去了解塔納赫嘅精神,反對逐字逐句咁去解經,強調要由經文原意去理解,同時要求要喺生活上能夠實踐為原則,所以受大眾歡迎,因而形成佢哋同撒都該派成日有拗撬,尤其喺宗教同法律上,其中最明顯分別係法利賽派相信口傳律法,即係指後期編成嘅塔木德,而撒都該派就認為口傳律法係廢.
除此之外,撒都該派由於掌權而變得腐化,亦係法利賽派喺猶太人社群裡面較受歡迎嘅原因之一.法利賽派認為金錢財富係罪惡根源,所以拒絕任何財富,除此之外,因為反希臘化而出現嘅法利賽派,亦好排斥異教徒,佢哋類似一種兄弟團嘅組織,只會侵自己友玩,唔會同第二啲信仰嘅人坐埋一張枱食飯,唔單止咁,就算係猶太人,但思想唔得淨潔,佢哋都唔會視為自己人,呢個亦係點解希伯來文入面,法利賽 parash 解做"分離"嘅原因.
羅馬時期[編輯]
希律王[編輯]
猶太祭司議會[編輯]
大流亡時期[編輯]
基督教觀點[編輯]
參考[編輯]
- 猶太教學 ISBN 7801152999
- 古猶太教II 韋伯 遠流出版事業股份有限公司 ISBN 9573255162
- 天擇-猶太人的故事 臺灣商務印書館 ISBN 957051695x
註解[編輯]
相關網頁[編輯]
- Resources > Second Temple and Talmudic Era > Jewish Sects The Jewish History Resource Center - Project of the Dinur Center for Research in Jewish History, The Hebrew University of Jerusalem
- Jewish Encyclopedia: Pharisees

robotstxt: allowed

filter: keep


text:
呢到個環境真係贏晒,希望可以keep到一直咁靚就完美喇,呢到又大樓底又高,裝修又靚,連所有裝飾品都好有內涵,老公話啲擺設都唔平,唔係求求其扮野架,呢到咁大岩晒我仔無耐性時同佢周圍行參觀,牽牽仲特別鍾意個電話亭,企入去開心到呢~其實除左環境靚,呢到啲食物都「不得了」,就講打邊爐部份,真係湯底好,就食乜都好味.
用椰子水做湯底真係好味到一個點,你係絕對會有想成個湯底啲湯都飲晒既衝動架;
我地叫左原味椰子雞鍋(半隻)一入口只能說句「你想點呀?真係好味到唔知佢想點」雞肉肥瘦適中,肉質嫩滑,略嫌隻雞比較細隻,如果大隻啲一定仲滿足.
每檯檯面都有個漏斗,一落雞侍應就會反轉漏斗幫你計時,漏晒啲沙岩岩好七分鐘,呢個時間就係店主覺得啲雞最好食既程度喇.
店員推介要將桔仔既汁唧落豉油再蘸雞,會帶出雞既鮮味,同單單用椰子水煮熟雞肉比較,又有另一返風味.
一開始我地仲叫左個小食 蜜汁糖蓮藕 ,我覺得唔好食,一來蓮藕粉既,我最怕,二來佢完全唔入味,同啲蜜汁完全唔夾,汁還汁,蓮藕還蓮藕,我同老公都覺得no.
日本產地直送野菜藍 入面最出色係個兩片切得薄薄既紫薯,又甜又香又好味,另外一梳梳既「菇」都好味,其他蔬菜就無乜特別.
佐賀A5牛肉眼 同 安格斯肥牛 肥瘦適宜,油脂分布平均,入口夠淋,肉香不膩,真係多多都食得落.
黑松露龍蝦煲仔飯 又係另一「不得了」之作,佢賣238,大大煲上檯,一揭開見到係原隻龍蝦份量,下面係芋頭煲仔飯,加埋黑松露既獨特誘人香味,真係令人好難抗拒,明知食得多會肥都忍唔住食左兩碗,連歲半既牽牽都唔執輸,食完又再添.龍蝦份量確實多到有啲出奇,老公海鮮怪真係滿足到一個點,龍蝦肉鮮且彈牙又厚肉,呢個價錢絕對超值.
飲品方面亦相當出色,而且一啲都唔貴,我地點左椰子沙冰 同 菠蘿沙冰 ,兩杯都香甜解渴,飲得出係用真生果處理,真材實料,係真.好味(≧∇≦)32蚊杯真心正.
最後再叫左甜品 椰皇布甸 ,又係個句「不得了」入口清甜爽口,啖淡都有椰皇肉我覺得佢質感似jelly與大菜糕之間,一啲都唔似平時軟軟,一入口就吞到既布甸質地(唔明點解叫布甸).
食物實係大部份都無得彈架喇,不過有一點希望會留意下就係無bb櫈提供,當日我地坐一邊卡位,一邊櫈位,坦白,對於有小朋友既家長真係唔太方便,全程一定要有個大人夾實個小朋友,即兩個大人去就一定只可以一個打邊爐,因另一個要攬實個小朋友,好似牽牽咁,無bb櫈困住坐,坐唔定佢就成日扭要周圍行周圍玩,又想沿梳化行過人地張檯;畢竟呢到都有大檯可以供應比一大班朋友黎,有時都會帶小朋友黎嘛,如果有bb櫈真係會好好多.
四季文昌
地址 : 旺角荔枝角道33號百匯軒地下及1樓全層
電話 : 2499 2700


text:
書面語
書面語,亦叫書面文,係人喺用嚟寫嘢同埋睇(閱讀)嘅文字.基於口講嘅說話發展出來,係有字之後跟住出現.
並唔係所有民族都有書面語,因此亦只係得識字嘅人先識書面語.
特色[編輯]
書面語基於口語,慢慢發展成唔似口語嘅,自成一格嘅語言,有自己一套邏輯,叫文法.書面語係需要學嘅.書面語亦會反過嚟影響返口語.
口語需要會講嘅人,如果會講嘅人死晒,呢種口語就冇咗.即使,識某種書面語嘅人死晒,嗰種書面語可以繼續存在,好似埃及嘅象形文字.
書面語唔使靠人把口,可以通過其他途徑傳開,傳播速度同範圍比口語快同遠.
因為書面語係人喺文本上面交流所用嘅語言,相對於口語,有佢嘅內在嘅穩定性.呢樣體現喺空間同時間兩個跨度上面:
- 喺空間跨度上,就算各地方言迥異,口語好唔同,甚至可能係用唔同嘅語言,但都重可以用一樣嘅書面語(比如講古代中國文言喺南,北方嘅使用以及對日,韓等東亞國家嘅影響).
- 喺時間跨度上,就算口語會以幾十或上百年為週期做大嘅演變,但係書面語喺呢段期間變化好細.相對嚟講,書面語比口語變得慢.
書面語唔單止可以記錄歷史上面語言嘅變化,重隨住文字嘅傳播,會將一種語言向其他語言地區擴散,等其他語言範圍裏面受教育嘅人俾另外一種書面語影響,而將呢種書面語嘅成分帶入口語,影響當地口語嘅變化,等各種唔同語言加快互相融合嘅速度同範圍.


text:
(揹住 18kg 連行四個鐘)用腳行出嚟嘅 Google 街景
講起 Google 地圖,大家可能都會諗起 Google 街景車,連警察做嘢想掩飾身份都要扮佢就知有幾深入民心啦!不過,自細讀書都有教,香港山多平地少,唔係度度都可以揸住街景車到達,咁世界上其他山旯旮(音:卡啦)嘅角落又點樣影低全景,製作成大家喺 Google 地圖上見到嘅 360 度街道景觀呢?就等 Google 街景計畫作業員 Raf 親自為大家解說啦.
原來除咗大家熟悉嘅街景車,Google 街景「車隊」仲有好多款,包括街景背囊,街景手推車,街景雪地電單車同街景三輪車.香港目前會用街景車及街景手推車去拍攝大街及道路,甚至博物館內的展品;而山路,樓梯及窄巷等等,則會由專人背上街景背包去拍攝.
外表陽光嘅 Raf 正正就係專門負責揹住街景背包拍攝街景,香港唔少地方都都有留下 Raf 嘅腳毛,包括昂坪棧道,麥理浩徑第八段,中環美利道旋轉樓梯,石板街,沙田萬佛寺等等.街景背包重約 18kg,高120cm,由電池及 15 組 500 萬像素的鏡頭組成,由Android 手機控制,電池充電後可用約6至8小時.每次 Raf 都揹住重 18kg 嘅街景背包去影相,如果上山落山要行差不多三至四個鐘,睇佢即場示範行樓梯好似相當輕鬆,但其實都幾講求體能.
「街景背包會自動每 2.5 秒拍攝一次,所以我只要保持穩定步速就得,難度唔高.Google 方面會後期再執相,例如執走拼合唔到嘅人,車,再將相片串連成 7,500萬像素嘅 360 度全景相.」咁拍攝時又有冇咩特別難忘嘅經歷?「有試過喺山畀狗追囉,不過好彩有帶行山杖,可以趕走野狗,唔使好似拍戲咁揹住十幾公斤裝備跑.」
想好似 Raf 一樣咁有型揹住 Google 街景背包周圍影低城市好風光,又唔係冇可能嘅,攝影師同攝影公司可以向 Google 申請認證,成為推薦攝影師;公眾同非牟利機構亦可以按此申請借用街景背包,深入高山低谷去拍攝,不過首先……你要揹得起18kg嘅街景背包行上山囉!


text:
(C+)同預想中有出入!《Mighty No.9》短評!
6月21日相信都係洛克人迷興奮既日子,因為就係洛克人之父新作《Mighty No.9》既發售日,但到底值唔值得買呢?依家就一齊黎睇睇啦~就睇下係咪真係好似海外評價講到咁差啦!不過講真,呢隻《Mighty No.9》概念圖及開發中個樣同實際成品真係都算差得遠,同預想中有出入呢……
操作上無乜新意
今次《Mighty No.9》既主角Beck個形象整到同元祖洛克人差唔多,淨係識衝刺,同埋發射豆豆砲,唔識好似元祖洛克人5之後咁用儲氣砲(拎左某啲Boss武器另計),講漏左,仲有R2既向後跳,但唔似X同Zero咁識貼牆,但識攀牆,或者打6號果陣你就會比較用到黎救命.但講返衝刺呢一點先,今次既衝刺唔係單純向前衝咁簡單,當Beck攻擊到敵人進入虛弱狀態果陣就可以利用衝刺進行吸收獲得能力同埋加分,當然你可以用以往既玩法,唔衝,射多幾野直接殺,但到Boss戰你就無得揀,打到一定血量就一定要衝佢一次先可以繼續扣佢血.
整體設定偏新手向
唔怕同大家講,雖然我好鍾意洛克人系列,但都唔代表我打得勁,諗邊個Boss剋邊個Boss真係要靠感覺(例如你會諗雷剋水),但今次只要你成功搵一個Boss開刀解決之後,打贏Boss之後下一關如果係武器可以相剋既,就會多左「建議」比你揀,其實只係提你可以用咩武器黎剋制,除此之外,果一關某啲位仲會得到你之前打贏既Boss幫助,至於幫多幫少就見人見智啦.除此之外,今次Boss武器條使用值可以自己等時間補充,一係就靠「衝怪」黎補充,唔洗再話靠打完隻怪執道具,因為根本打完怪無野趺出黎,你想補血的話唯有執預先係某啲位準備好既能量包黎補充返.順帶一提,當你死得多既時候,間唔中派道具比你既小幫手就會睇唔過眼比多條命,甚至係比buff你繼續作戰.當然啦,如果你係高手既,你就唔洗諗咁多,基本上可以1-8號順住打都無問題,所以身邊完美征服洛克人系列既朋友都表示呢隻野好容易.
遊戲主線推進度極快
根據以往洛克人遊戲既經驗,打完八大頭目之後仲要打多兩三關先打Final Boss,而Final Boss之前唔知點解你又要一口氣再戰八大頭目,不過今次就無啦,我原本都以為八大頭目有複製品要再戰,點知打完八大頭目之後玩多一關,再加用一次Call妹妹去冒險就直接打有兩個型態既Final Boss,打完就大結局,如果你無初回特典既Ray的話,咁恭喜你,你應該可以玩啲挑戰任務玩到悶為止,仲有既就係拎成就,就係咁.今次無咩隱藏裝甲比大家去拎,甚至連E罐都無個,最多係有啲位比你執多條命.
第2頁含劇透攻略,慎睇!
Pages: 1 2
總括而言,本次都係掛住洛克人之父既大名而生既作品,同預期中有出入,今次好快就爆機,如果無初回特典既Ray,基本上只係不斷刷新紀錄同埋不斷玩挑戰模式,當然如果你係洛克人超級Fans既話,挑戰下都無妨,但整體難度都唔算高.


text:
HKD1311
HKD1466
HKD1854
HKD768
HKD668
HKD1078
HKD128
HKD380
HKD188
HKD158
HKD330
HKD188
HKD398
HKD248
HKD398
HKD248
HKD438
HKD330
HKD368
HKD188
HKD188
HKD980
HKD298
HKD1450
HKD198
HKD228
HKD258
HKD178
HKD88
HKD188
HKD1600
HKD1400
HKD128
HKD88
HKD98
HKD3300
淫魔-半熟吸血鬼 改 我玩左
淫魔王 - 半熟吸血鬼外傳也當然交給我吧
今次大個女了 之前的個一套已經唔似
不過我仍然認到 佢個衣著同巨乳 好想知個插畫師喺邊個
畫風真喺好靚 少少Q形咁的面孔 真喺好得意
凖備打開呢嗰快樂之門
不過佢竟然打格仔 真喺好鬼黑人憎
之但係佢都算好嘢 淫魔呢嗰系列 油 仿真乳房都出埋
就差肛同棒同蛋呢D 佢就真係出齊
但喺睇佢嗰名都似乎最後一作 淫魔王 - 半熟吸血鬼外傳
下件番外?
一時心急 爆左 沒影到
不過點解好似有張相喺度 而且外盒手感都唔同左
之不過 俾佢用小鮑魚對住 我不禁好想淫魔女王踩我
沒錯!我喺一個俾人踩住弟弟都會有反應的變態
繼續罵我呢頭死豬
咳咳!太入戲了
淫魔王 - 半熟吸血鬼外傳隨盒附送淫魔油
呢支唔喺垃圾呀 喺比普通潤滑油保濕度強三倍的淫魔油
鐘意濕濕冧冧的人 一定會鐘意
其實支淫魔油就喺佢
不過當然沒原裝600ml咁多 睇嗰樽都知
送100ml
講返好似有張相喺度 而且外盒手感都唔同左
淫魔王 - 半熟吸血鬼外傳已經沒得玩除衫了 可惡啊!
取而代之的是人肉zoom 好無聊啊!!!
側根有D資料 淫魔就是好
全長16cm正正常常 內徑就9至20mm 都幾窄
我最鐘意夠緊的了 現在就想即刻來
有560g喎 不愧喺王啊 硬度是1
啱啱好成個手掌咁大啊!實在是太好了
簡直是為我而設咁款
再睇睇個橫切面 佢所講的八連擊係邊
得四條觸手(後來發現佢圏住左)
造工依然喺一般般 似乎能力都放左在創意之上
入口切割得唔太靚呀 而且沒鮑樣 太離譜了
咁你講 沒片睇 點算
雖然佢自稱硬 但喺手感唔太似呀 同我玩開的
呢一種觸感只能喺中等的硬
而且越揸越有手感 簡直喺啱曬我心水 仲好好feel
肉厚 點掐佢都喺 拮佢 仲好有彈性 唔會留凹痕
個形設計成咁 到底仿緊咩 為左易捉實 但又唔似 美感我又唔覺
我都思考不到的了 都是直接用身體去感受 八連撃
沖呀!我已經唔想再用腦去諗了 思考只會阻擋我前進去找理想
征服淫魔王 成為淫界之神
一插入去 第一連撃吧?!點解我咩都感覺唔到
説好的夾實去左邊?只係有一種戴安全套 輕輕微微咁吸吸個頭而已
有沒咁差 同我想像之中 差太遠了 而且只喺似肉圏包住咁
唉 立即沖破第一連撃 迎接第二三四五連撃
嘩嘩嘩嘩 我玩緊另一件?個感覺完完全全唔同曬
根本係兩個次元 有四條觸手 分別上下左右咁貼住左我
對我弟弟進行四方舔撃 呢個人類根本沒法子做到 佢好似夾公仔機咁
鉗住左我 我每次抽插 佢都好似爪咁 係咁R係咁R 都癡線
我唔可以咁快就被KO 偷步去第六七連撃
個背面橫切呃人 其實都唔係呃人 切一半係咁 個個睇來去平平無奇
圓碌碌成個碾地車碌咁的肉輪 有兩個!有兩個代表咩?
代表佢會夾爆我!!!陰公了
我似乎太睇小佢了 俾第一撃呃左 搞到我到如斯田地
一沖過去 我成個細佬好似俾人用不求人個碌碌 兩邊夾住
我實在係受唔住呢股刺激 淫魔界的人 真係唔惹少 非人的結構
今次我真係開眼界 完完全全變左做佢自慰棒咁
之但係 我都唔喺碎料 我係18DSC的801狼友
第八撃 我來啦!無論如何我都要攬住妳一齊高潮
決一死戰!!!一嘢沖入去 一瞬間我感覺到原來八連撃係咁解
入口扣住左我的莖部 四觸手鉗實唔俾我走 兩個肉輪夾我龜頸 最後包頭
原來 要去最後 八連撃先會成立
我輸左了
註:本網站所有體驗報告之圖文所有權為本網站所有,未經本站同意請勿引用轉載
Ning Sum Trading Company | 情趣用品評測網站 | Dsc手辦の魂 日系手辦訂購店
©2012-2017 18DSC 成人用品店 版權所有,並保留所有權利.
陳列室地址: 九龍荔枝角青山道489-491號香港工業中心B座3樓B3a室 (荔枝角站C出口 步行3分鐘)


text:
冇可否認,電音好多都係dance music(基本是都係等於),好多人都覺得clubbing播呢啲就等於聽呢啲就會clubbing,查實呢就絕對唔係嘅.
啲人成日話:唔去玩點會聽到呢啲歌架,咁不倫不類又冇內涵.其實呢就真係唔關事,舉個例子,健身嘅人多數都鍾意聽好勁beat嘅歌,再唔係跑步都一樣,有個beat有個拍子跟住會順啲同埋流汗好澎湃嘛.
至於電音,我諗好多人應該都同我一樣,鍾意佢冇歌詞同夠high.歌唔應該比歌詞局限住,每次聽歌個腦都要load下首歌講咩真係好費神,一個唔好彩你啱啱同另一半分手,又咁啱播到啲失戀歌——仆街出事.又諗起幾唔開心自己幾慘,再嚴重啲就喊一輪,就係咁好成功咁自虐一番.
電子音樂好少歌詞,有嘅都係冇乜意義鳩叫幾聲(當然凡事冇絕對),正囉唔使思考,淨係個腦fingfing下,hignhign地,果種感覺輕飄飄好似雀仔自由飛翔咁,腦入面一片空白可以比個人抖下,休息下咩都唔理唔諗.對我黎講,坐喺到聽電音係真正嘅relax.
個個人都唔同,可能你鍾意跑步做運動;可能係寫下文放下屁鳩up,而我呢,就真係好享受乜都唔做聽電音.講到尾都係唔想啲人成日覺得聽電音就好負面好MK好蒲.牛春我,絕對係個百份百毒撚,最鍾意就係一個人,club都未落過.咩啊!毒撚唔聽得電音咩?


text:
Polymer 讀者都睇得明既簡易西史入門第一集:從唔神聖既羅馬帝國到神聖既羅馬帝國
係公元前七世紀亞平靈半島中部有對狗娘養既兄弟羅慕路斯同雷穆斯,佢地係台伯河邊七座山既中間建立起佢地既城市.然後羅慕路斯為左呢座城命名權殺左雷穆斯,從此呢座城就以佢命名為羅馬.羅馬經歷六個國王後到第七個國王因為佢個仔強姦民女惹起民憤.好衰唔衰呢個時候羅馬城比外族入侵,羅馬城居民唔願為國王而戰個個攞起武器離開羅馬城.羅馬國王只好向人民妥協成立元老院保護人民權利.
經過 SPQR( 元老院同羅馬人民 ) 七百年既奮戰,南滅迦太基東滅希臘,當年台伯河邊小小一座羅馬城變成西方最強大既國家將整個地中海變成佢地後院既小池塘.但到公元前 40 年又先後出現兩個軍事強人凱撒同屋大維,佢地靠軍隊既支持架空元老院成為羅馬帝國既皇帝.不過雖然呢個時候既羅馬帝國名義上係個人獨裁,但元老院仍有相當既權力.羅馬皇帝為加強個人獨裁就愈黎愈依賴軍隊既支持.結果到公元三世紀羅馬軍隊反客為主分裂成多個派系不斷廢立皇帝.最後班軍佬索性自立為帝,羅馬城成為各個軍頭爭奪皇位既殺戮戰場.
到公元三世紀未一個軍頭戴克里先奪得皇位.佢為穩定局勢發明四帝共治制將國家分成兩份,每邊各有正副皇帝.只要其中一個皇帝死左就由另外三個選個新皇帝出黎.結果當四個皇帝一上任就即刻全部反面,羅馬帝國分裂成東西兩個.
然後唔洗幾年一群前所未見既野蠻人出現係呢兩個帝國眼前.佢地係匈奴人.在此之前羅馬人眼中既蠻族不過係住係深山密林中既高盧或日耳曼人,除左文明程度低D之外基本上係人畜無害.
但呢班匈奴人從不知原於何處既遙遠東方一路燒搶殺到黎西方既盡頭.所過之處赤地千里尤如騎係馬上既人形蝗蟲.佢地首先搶掠係高加索山區既阿蘭人,阿蘭人頂唔順就跟住佢地一齊西進.跟住佢地又搶掠係東歐既哥德人,哥德人又頂唔順就跟住佢地一齊西進.之後佢地就搶掠東羅馬帝國,但就連東羅馬帝國都頂順就係匈牙利到畫左達地比佢地住.住落黎做咩?唔通要我耕田?我蝗蟲黎架嘛!要食就緊係搶架啦!
然後匈奴人繼續西進,將沿途既“野蠻人”(同匈奴人比佢地算係紳士)推向西羅馬帝國既邊境.一 D 加入匈奴人既搶掠大軍,另一 D就內附羅馬帝國成為佢地既僱傭兵.最後匈奴人一路搶到羅馬城外,全歐洲既蠻族都跟隨匈奴人既腳步將西羅馬帝國變成佢地既提款機.一 D 入黎搶掠,一 D 入黎做僱傭兵,反正實際上都係同一樣野.直到 475 年西羅馬皇帝尼波斯被日耳曼僱傭兵歐瑞斯特趕走,歐瑞斯特立自己個仔羅慕路斯·奧古斯都為西羅馬皇帝.十個月後佢又被另一個日耳曼僱傭兵奧多亞塞趕走,不過今次奧多亞塞冇自立為帝.佢叫自己做義大利國王.476 年 9 月 4 日西羅馬帝國滅亡.
廢墟比人搶掠幾都次都係廢墟.冇左羅馬皇帝既羅馬城由羅馬主教成為殘存羅馬人民既保護者,係蠻族反覆搶掠下祈求下一個救世者.
係歐洲大陸北面比利時高盧省,佢地既總督係薩利昂法蘭克人既希爾德里克一世仍然繼續效忠於早已唔存在既西羅馬帝國.481 年希爾德里克一世死後佢個仔克洛維一世自封法蘭克國王建立墨洛溫朝.克洛維一世在位時放棄日耳曼人信奉既亞流教派皈依羅馬天主教並將西哥德人趕入比利牛斯山對面征服整個現代法國成為最強大既蠻族國家.
西哥德比人趕入比利牛斯山後又過左百幾年後又有新一批蠻族進入歐洲.雖然呢批人明顯比當時既歐洲人文明得多,之所以佢地會比班蠻族稱為蠻族係因為佢地唔信天主教.佢地係新興宗教伊斯蘭教徙.阿拉伯帝國倭馬亞朝既穆斯林游過直布羅陀海峽消滅西哥德王國,而家要爬過比利牛斯山直入西歐天主教世界.當時既法蘭克國王提奧德里克四世派佢既宮相鐵鎚查理係圖爾戰役擊敗穆斯林.六年後 737 年提奧德里克四世過身大權在扼既鐵鎚查理七年拒立新王成為法蘭克王國既實權者者.要到 743年鐵鎚查理死後佢個仔矮子丕平先立提奧德里克四世個仔希爾德里克三世為王.
有日矮子丕平去羅馬拜神佢就同教宗匝加利亞呻啦”哎呀我個國王咩都唔做我點算好呢?教宗就答佢“邊個管理法蘭克王國邊個就係法蘭克國王”得到左教宗默許 751 年丕平廢黜希爾德里克三世自立為法蘭克國王建立卡洛林朝而且仲得到教宗親自到巴黎為佢加冕.
矮子丕平成為法蘭克國王丕平三世之後羅馬城又出事啦.754 年倫巴底人入侵羅馬城,雖然呢 D 對佢地黎講已經係日常生活,不過有 D 唔係好日常既事發生左,今次竟然有人幫拖.得知教廷受襲丕平三世即刻帶兵南下趕走倫巴底人呢班山番,而且仲將倫巴底人手上搶返黎既土地送比教宗.咁問題又黎啦請問究竟係冊封封建領主既教宗大啊?定教宗不過係封建領主分封既諸侯呢?心虛既教廷就即刻老作左份文件「君士坦丁獻土」話我既土地係當年君士坦丁大帝遷都君士坦丁堡後送比我既!
唔吹由自可一吹吹大佢,教廷由此仲得出結論:所以我就係西羅馬帝國既繼承人!
768 年 10 月 9 日丕平三世死後由佢個仔查理繼位.查理繼位後法蘭克王國繼續擴張仲征服埋今日既德國同義大利.到而家為止歐洲既大部分蠻族都係一個國王既管理之下,就好似當年既羅馬帝國一樣…
799 年教皇利奧三世被當地貴族趕出羅馬,查理出兵鎮壓暴動後將利奧三世接回羅馬城.800年既聖誕法蘭克國王查理係羅馬教廷既聖彼得大教堂跪係教宗利奧三世面前做禮拜.禮拜完成後企返起身突然頭頂多左個皇冠然後全場歡呼:上帝為查理皇帝加冕 !! 為世界帶黎和平既羅馬皇帝!就咁法蘭克國王查理就變成羅馬帝國皇帝查理曼大帝.
“羅馬帝國邊有冧過呢 ? 不過係遇到少少既麻煩而已.”至少當時既歐洲人都係真心咁諗.814 年 1 月 28 日查理曼大帝駕崩由佢個仔虔誠路易繼位.虔誠者路易繼位後根據日耳曼民族傳統將身家平分比佢三個仔.大仔洛泰爾得到意大利.二仔丕平一世得到阿基坦.細仔日耳曼人路易得到巴伐利亞.好衰唔衰到 823 年佢又同二奶生多個仔禿頭查理,而家副身家又要重新分過啦.多隻香爐多隻鬼三個啊哥又即刻反佢老豆檯.虔誠路易唔夠三個仔打只好讓位,結果兩個細仔調轉槍頭打大仔洛泰爾.洛泰爾又唔夠打,丕平一世同日耳曼人路易又拖返老豆虔誠路易出黎做皇帝.呢場人頭落地既家族爭產大戲到 840年 6 月 20 日虔誠路易死後終於結束.早係 838年二仔丕平一世已經病死所以而家就由洛泰爾,日耳曼人路易,禿頭查理三人分身家.843 年 8月三兄弟簽訂凡爾登條約將法蘭克王國分三份:
• 一份洛泰爾一世既中法蘭克王國
• 一份禿頭查理既西法蘭克王國
• 一份日耳曼人路易既東法蘭克王國
洛泰爾同佢 D 仔都死埋後東西法蘭克王國係墨爾森條約分埋中法蘭克王國.
東法蘭克王國國王日耳曼人路易死後由佢個仔胖子查理繼位.西法蘭克王國國王禿頭查理死後由佢個仔口吃路易繼位.口吃路易死後由佢兩個仔路易三世同卡洛曼二世繼位.路易三世同卡洛曼二世死後王位又返返去胖子查理到.但胖子查理又比佢個侄克恩滕公爵阿努爾夫廢左.阿努爾夫得到東法蘭克王國.巴黎伯爵卡佩家族既厄德一世得到西法蘭克王國.之後阿努爾夫又早死得個幾歲既仔孩童路易.孩童路易係 911 年十八歲時死埋.東法蘭克王國貴族選法蘭克尼亞公爵康拉德一世做東法蘭克王國國王,東法蘭克王國卡洛林朝結束.康拉德一世又傳位比薩克森公爵捕鳥者亨利建立薩克森朝.936 年捕鳥者亨利個仔奧圖一世繼位.到當時教皇國依然不斷受到倫巴底王國既入侵.時任教宗若望十二世就向奧圖一世承諾如果你搞得掂倫巴底人既我就封你做羅馬帝國皇帝.962 年踩住倫巴底人既屍骸進入羅馬城既奧圖一世受封羅馬帝國皇帝.不過今次同前面查理曼大帝個 D 有 D 唔同,佢呢個叫神聖羅馬帝國皇帝,全稱為德意志民族神聖羅馬帝國皇帝.作為交換奧圖一世又頒布   確認教皇國係教宗私產,係教皇國內教宗有絕對既權力同時教宗又要忠於神聖羅馬帝國皇帝.從此法蘭克王國永遠分家走上各自既道路成為今日法國同德國既雛型.而佢地既祖先矮子丕平留落黎既問題卻會繼續纏繞佢地.
下集: 敘任權鬥爭


text:
2016年7月23日,本土民主前線發言人梁天琦係記者招待會上指,已經向選舉主任表達希望延遲回答關於港獨主張嘅問題.及後,梁天琦直言,呢個狀態對佢黎講係一個兩難,要係「堅持主張,光榮撤退」同「苟且偷生做契弟」兩者之間選擇.
係今年二月嘅新界東立法會補選,梁天琦曾經講過「抗爭係無底線」,我好同意.所謂無底線,唔應該限於街頭抗爭以武制暴上.為左進入議會達成自己嘅政治目標,暫時低聲下氣,忍辱負重做契弟,又何嘗唔係「無底線」嘅一種?
更何況,梁天琦呢一刻形象貫徹始終,亳無政棍感覺,相信支持者會繼續信任佢.
相反地,完美演繹「形象行先,打死罷就」嘅人係邊個?就係個堆泛民同左膠.
佔領期間,學聯幾個代表明知無可能進入到中國境,都堅持搭飛機去北京見李克強,結果係人都估到,佢地係機場就被沒收左回鄉證.另一方面,梁國雄等泛民人士多次高調試闖澳門關,次次都入唔到,次次都講啲自己被政治打壓之類溉廢話,你唔悶我都厭.
如果今次梁天琦嘅處理手法係高調話自己堅持港獨主張,拒絕為入立法會收口,老實講,我會好失望.
歷史上都出現過唔少忍辱負重嘅人物,最後都成就偉大事蹟,遠嘅有越王勾踐,近嘅有昂山素姬.2016年立法會選舉,已經係香港議會抗爭嘅最後機會,對於本土民主前線,香港民族黨,熱普城等獨立建國派,我唔介意參選人用任何忍辱負重嘅方法進入議會,過到海先係神仙.


text:
我又唔會覺得6歲開始去學一種樂器係早wor, 呀女果陣好多同學, k2-k3已經好認真咁學琴啦, 係我個女乜都冇學咋ma
而且, icqm真係唔會迫得好緊要, 真係一步步黎, 我見個女都真係開心架, k1 k2 果陣, 我比個女去笛卡兒學過summer 既 piano fun 架, 佢好辛苦, 完全係唔enjoy 架, 打開本琴書已經想喊咁, 所以到k3我冇再比佢上任何music course, 只係上返d art & craft 玩樂型既野, 嗱, 我指既係summer, 我一向都冇比extra course佢平時上架, 一d都冇, 因為冇人可以帶出帶入, 只係可以summer 比佢隔日出去, 仲要involve好多人去pick up 佢架, 所以平日佢係完全返學放學冇extra course既
but去左ICQM 真係好唔同, music對佢黎講可以係100%新野, 但佢個樂器老C真係好好, 好到令佢唔會好驚睇譜, 好識鼓勵佢, 我今日先去過觀課, 佢識睇一D我一D都唔識睇既野, 我覺得好感動, 同埋都真係好感謝老C教得好好!
我記得去picnic, 我叫個女同佢班主任老c take photo, 唔係樂器老c, 係另外2位老c, 個老c立即抱我個女坐住佢大比黎影架, 真係好錫佢, 咁我睇到既呢幾位老c都咁好, 我覺得唔會係一個偶然, 而係學校既風氣係咁, 好識去guide d 小朋友, 當自己kid 咁lor, 就係呢d細眉細眼野, 我真係覺得d老c好好


text:
Saturday, 27 February 2010
上網公司
之前喺 Ontario, 都係用 Bell o既 DSL 上網, 但係當時就已經聽講過 TekSavvy 係一間好好多o既公司. 返到嚟 Vancouver, 我就開始用 TekSavvy, 因為 Shaw 同 Telus 都冇無限頻宽, 用到 60-100 GB 咁上下, 就會 cut 你, 好麻煩. 而 TekSavvy 就價錢差唔多, 但係用幾多都冇所謂, 理論上, 一個月可以用 200 GB, 如果俾多十蚊雞就可以變無限, 但係我其實每個月都一定用多過 200 GB (因為最近好多新 game 出), 佢地都冇出聲. 速度正常. 同埋以我個人經驗, 電話服務 d 人相當有禮, Bell/Telus 班不該差好遠.
唯一唔好就係因為 TekSavvy 其實都係用 Telus d 工具, 所以當 setup o既時候, 其實係要透過 Telus 嚟做, 而 Telus 就會玩嘢, 拖遲 d 嘢嚟做, 簡單事情複雜化, 令 d 無知o既人以為係 TekSavvy o既服務差. 賤到無倫. Telus 同 Shaw 一向都係獨大, 玩晒, 所以不管服務質素幾差, 溫哥華居民都要忍佢, 雖然 TekSavvy 喺 set up 嗰時有可能會麻煩少少, 但係都唔要用 Telus/Shaw, 作為抗議.
Posted by Howtindog at 10:41
Labels: 生活
0 comments:
Subscribe to: Post Comments (Atom)


text:
近日瑞典國王有關嘅醜聞,真係膠到無朋友,瑞典國王有外遇只係小事,更大劑係瑞典國王經常幫襯同黑幫勾結嘅夜總會,同埋情報機構為保國家形象,不惜掩飾事實等行為,結果成個瑞典王室,當然係名聲掃地.
當你睇到連情報組織都要幫國王遮醜,而國王居然去黑社會控制嘅夜總會果陣,你就明《千禧》三部曲,究竟係點寫出嚟.
喺英國,相信王儲去黑社會控制嘅地方係無乜可能,因為英國除咗MI5,MI6外,有樣確保英國王室形象恰如其份嘅民間機構,英國嘅小報,英國人知道自己文化擅長叫虛偽,所以「英國式」內部監控係別具一格,小報揭人隱私係好乞人憎,但某程度上,亦阻止政界同皇室行為亂嚟,因為皇室同政界亂嚟結果就係被小報玩殘,你睇Private Eye老總Ian Hislop態度就知,佢對乜政客都唔信,態度極具批判性.所以明光社呢類組織,小弟無乜好感,佢唔知,小報都有佢嘅存在價值.
千禧三部曲作者Stieg Larsson係記者,仲要係瑞典《Expo》雜誌記者,呢本雜誌係專篤爆瑞典社會嘅衰嘢,或容我咁講,千禧三部曲反映,係作者平日喺採訪生活中見到嘅瑞典社會,上層結構充滿病態,只不過以往香港人無乜機會評估有可能有幾病態,而國王都去得夜總會尋歡作樂,情報機關咁都要護短,咁樣嘅國家,出現《千禧》三部曲嘅情節,係有可能.當然我相信,現實應該無小說咁誇,但可能性是存在.
後話:唔好以為英國小報老總都係媚俗之士,錯喇,英國玩膠嘅報刊,甚至小報老總都可能係牛劍出身,好似細個住過喺香港嘅Ian Hislop,就係牛津畢業.
Expo雜誌唔係小報,呢本雜誌係一本季報,專篤爆北歐果啲納粹同種族主義作為,由Expo Foundation出版.識瑞典文,可以睇呢度Expo雜誌


text:
成日聽到人講買樓要買D特式單位,因為呢一類單位具有更佳的升值潛力.特式單位有好多種,包括雙連單位,覆式單位,平台單位,天台單位,......近日都聽過幾個有關特式單位既故事,都幾得意.
早 前我在屯門買左個3XX呎細細粒既單位仔,隔左幾日個Agent打比我話隔離個單位又放賣,問我有冇興趣打通佢做相連單位? 我答佢:"唔好玩啦~! 個單位又唔大,兩個打通都唔夠700呎,我不如正正經經買個700呎既單位黎玩裝修?? 又要花一大筆錢去大反裝修,拆呢樣拆果樣,改喉改位.....,就算我買埋嗰個單位我都一定唔會打通黎玩相連單位." 基於八掛,我走左去睇樓,一問之後原來比我原先買入既單位開價貴左成15萬,而且有主力牆阻擋,兩個單位跟本唔可以打通.就算打得通,個單位一D都唔好 用.最後我連價都冇還就走左~!
喺一個飯局入面同一位電工傾開,佢最近接咗一個西環覆式單位另加天台黎做.呢個覆式單位最大既特式係每層 200呎左右,細爆.樓上一層樓係冇門口,靠兩層樓之間既超小型內置轉轉轉樓梯連接.上層係Studio式主人房同埋廁所,而下層係客廳同廚房.如果有客 人想去洗手間,要爬一層樓梯上去.我又想,單位已經唔大,加埋條內置旋轉樓梯會係點既樣?? 我已經叫左呢位電工正式埋位開工既時候叫埋我上去參觀下.
講 完相連同覆式,又講下平台.早兩晚有Agent call 我話有個西環平台單位,價錢都OK,問我睇唔睇.有平台單位梗係睇啦~! 單位位置都OK,我入到個單位搵黎搵去都搵唔到個平台,一問之下原來個平台要由廚房只窗爬出去,我望出窗一睇,真係見到一張2.5'呎單人床咁上下 SIZE 既平台.睇真D,仲要同隔離個單位一人一半.就算我打通牆令到可以行出去,個位咁細又有咩用呢? 而且一打通之後,廚房位置又整唔到廚櫃.個單位本身都唔多實用,開價都要近2M,都係放棄好過~!
早一陣子又睇過另一個西環真正平台單 位,室內約400呎,平台約600呎.現時平台有潛建屋頂,所以全間屋睇上去好大.室內有個空間係由天井潛建得黎,約80呎.個呎價錢唔算太貴,不過拆晒 潛建之後,單位入門就變得好唔實用.當時我醒唔起可以拆晒潛建之後整STUDIO 加大大平台,所以又冇入到.
近月有好多唔合法既天台建 築物都收到屋宇署既ORDER要拆.據聞依家屋宇署睇潛建會由直昇機由高空影相,返去總部再慢慢睇下邊度有潛建.依家天台,平台比較難偷雞咖喇,所以近月 有人開始打地下主意,強行掘地製造特式單位,企圖去避開屋宇署既高空偵察.掘地牢可以令屋企既空間變大,掘個空間黎做K房,紅酒窖,呢一類掘掘掘單位分別 在新界村屋/ House 以及港島山頂我都有聽聞過.據聞好多明星既豪宅都有掘掘掘既情況出現!
掘 地牢其實都幾危險,如果工程做得唔好,輕微既間屋會有地下水滲入去,嚴重既間屋有可能會倒塌,而且施工期間工人都會幾危險. 我聽聞有個西貢既掘掘掘工程,因為冇入紙申請,機器唔可以咁揚進入屋苑,唯有靠人手去掘.據聞呢個掘地工程原先由專業工程公司承辦,但係在工程快展開時佢 推左唔做,唔知係咪怕鑊氣!? 最後業主就搵左D唔專業公司承接,掘左幾個月,依家都未掘好~! 我認識既電工師傅佢話去睇地盤果陣都好餚底,因為怕佢個支撐做得唔好會隨時倒塌!
希望各位投資人士玩特式單位果陣都要注意安全~! 賺錢都要賺得安心~!


text:
近排我已經好少深夜先寫文,更加唔好講而家三點半先落筆.第一次令我有衝動挨眼瞓都要寫文係蘭桂坊港女洋腸,第二次係雨傘革命果排,第三次就係今晚,香港再次打和中國隊.我點幾返到屋企,上FACEBOOK上YOUTUBE將今晚場大戰片段睇完又睇,再沖個涼磨到而家三點半都唔肯瞓,因為我覺得唔寫埋依篇文我會唔舒服.香港隊嘅熱血真係唔講得小,連我都深受感染.
雖然我買唔到飛入場,但同一大班企喺場出面嘅香港人一齊睇住場入面大螢幕,睇住慢分幾鐘嘅J2,大家唔怕辛苦,為嘅就係企出黎支持香港隊.先唔好話大家為左乜而企出黎撐港隊先,當港隊成功吸引唔同人過黎為同一隊球隊大叫打氣,大家會為左場比賽肉緊,麥基中框會大叫差啲,對面中框個心離一離,特別係英雄輝二連救果下真係嚇到大家就死咁濟.旺角場外直播為左減輕街燈影響有人爬上去搵膠袋笠住,有人提大家上網有直播仲教埋大家搵LINK,出到街一片紅海大家高叫「WE ARE HONG KONG」,依種感覺同親切感就好似雨傘革命果陣香港人出到黎一條心咁.大家不分你我,目標一致咁支持港隊,連我都忍唔住買左隻撐自己人嘅限量版膠帶錶.我一直覺得錶已經冇乜用,睇時間有電話就夠,特別係膠帶錶真係唔知買黎做,但今晚依二百二蚊我比得好開心,佢比勞力士更加珍貴.
睇完波同朋友去食飯,坐低冇耐對面果圍又有個住紅衫嘅阿叔JOIN佢班朋友開飯.冇幾耐新聞播返大戰片段,大家金睛火眼咁望到實一實,當港隊球詐糊重播之際,大家一齊屌左出聲,明明射得咁靚比人話侵犯,真係吹脹.雖然唔識對面班人,但大家一坐低就一齊講返場波,肉緊嘅感覺依然不減.對上一次令到三唔識七嘅香港人可以傾得咁埋,大家好似自己人咁喺幾時?咪又係雨傘革命.上一次一把黃傘一個信念將大部份香港人團結起黎;而今次一隊港隊一個目標又令到香港人再次聚集,邊個話踢波只係運動,今晚嘅香港隊證明左踢波除左喺運動,仲可以係政治,仲有係香港人嘅夢.就算香港技術未到家都好,將士用命,用熱血用意志化解中國隊一個又一個嘅攻勢,踢出一場又一場香港人值得驕傲嘅比賽,身為香港人,點會唔覺得自豪?
多謝香港隊嘅每一位球員同職員,你地今晚唔止團結左場上嘅所有球員,更加團結左一班仲有血性同夢想嘅香港人.撐自己人,撐香港隊,今晚所有嘅榮耀,個心已經同港隊連繫住嘅每一位!


text:
大家可以見到,小弟不斷撤銷183.178.115.99 IP嘅編輯紀錄,呢個IP屬於乜水?正係聞名網典,香港獨立媒體嘅DAI ADORU.
DAI ADORU係有一個嚴重自戀狂嘅人,佢發表嘅嘢係真理,一定啱嘅,同佢交過手都知呢條友,係應該要搵醫管局幫幫佢,佢所引所謂嘅「可供考證」來源,全部都係佢喺香港獨立媒體發表嘅偉論.呢條友目的好簡單,就係睇中維基中文管理上一啲疏漏,如果無人阻止佢塞入一啲佢自己嘅偉論入去,維基中文好快會成為DAI ADORU公報私仇,同埋發表偉論嘅場所,大家見識過DAI ADORU喺獨立媒體嘅表現,都知呢條友係幾得人驚.所以小弟對DAI ADORU嘅破壞,除咗按中文維基程序申訴,就係全部撤銷又撤銷.小弟亦唔會,亦無興趣編輯林輝同香港獨立媒體兩條條目,小弟唯一做係維持原狀.
最得意係,中文維基管理員,小弟一直認為佢地好有時間,否則唔會成日無厘頭有條目中招被刪,但事實上,投訴咗咁多日,DAI ADORU一路喺度發音都無人理.如果呢次中文維基編輯由得DAI ADORU發音,好快中文維基就真吾不欲觀之.基本上,中文維基上面,得罪過DAI ADORU嘅人嘅條目,大家都可以放棄咗佢.
後話:任何人如果知道DAI ADORU真實姓名以及郵寄地址,可通知小弟,謹謝.


text:
足球
想搵呢個詞嘅第啲意思,睇下(足球 (搞清楚)).
足球(Football,或者叫association football,soccer),係一種由兩隊人互攻嘅波類運動.以英式十一人足球比賽為例,每隊波最多會有十位球員同一個守門員比賽,目標就係要將個波踢入對方龍門,每入一球就得一分,最後邊隊入得多啲就為之贏.踢波特點係只可以用腳踢,唔可以用手掂個波,不過亦有例外,例如守門員就可以喺禁區入面用手,又或者掟界外球都可以用手,其他情況一律唔畀用手.
足球運動係而家世界上最受歡迎嘅運動之一.
目錄
史[編輯]
古代足球[編輯]
古代足球出現於中國戰國時代嘅蹴鞠[1],同埋同時代嘅古希臘人同古羅馬玩嘅古希臘足球[2].2004年初,經專家,學者嘅考證同國際足協嘅確認[3],古代中國嘅蹴鞠係足球運動最早嘅雛形,亞洲足協秘書長維拉潘頒發咗起源紀念杯同證書.
早喺2300多年前,蹴鞠就已經誕生,而且流行於中國臨淄(今日山東省淄博市臨淄區).最早確得可信嘅文字記載呢項運動嘅人,應該係《戰國策》同《史記》,當時佢以具有軍事性同娛樂性雙重性質嘅活動而被記錄起來.之後經過改良令蹴鞠慢慢普及,到咗隋,唐時代,蹴鞠同佛教一齊傳到日本,今日日語同韓語度重見到叫足球做「蹴球」嘅用法,呢個就係受到中國嘅影響.
古代足球無論喺規則,運動方式等都同現代足球存在好大嘅分別.
現代足球[編輯]
現代足球運動公認係起源於19世紀中期嘅英國.最早嘅職業聯賽亦喺嗰度開始.1863年10月26號,世界上同西歐第一個正式嘅足球組織英格蘭足球協會喺英國首都倫敦成立.之後,足球運動喺全球廣泛傳播.而現代足球運動嘅比賽章則,都係基於當時嘅英格蘭足球協會比賽章則演化而成.1863年10月26號呢一日亦被作為現代足球運動嘅誕生日.
目前,歐洲同南美洲被公認為足球水平最高嘅兩大洲,主要嘅足球強國都集中喺呢兩個大洲,足球喺呢兩大洲都有住舉足輕重嘅地位.歐洲足球流派技術簡練實用,注重配合,個人素質實力強,速度快,作風硬朗,以德國,意大利,法國,荷蘭,英格蘭等係代表,歐洲擁有世界上最高水平嘅職業聯賽.南美洲足球流派就講究個人技術,注重短傳配合同個人突破,以巴西,阿根廷,烏拉圭等屬於代表.
喺其他洲方面,除咗亞洲之外,其他洲嘅足球流行程度亦都算平均.長期以來,足球喺北美洲發展緩慢,喺美國同加拿大都唔係第一運動,但近呢幾年美國嘅足球水平有咗好大提升,足球喺社會青年一代中嘅地位喺咁大幅度嘅提高,大聯盟亦吸引咗越來越多嘅觀眾,令美國成為一個潛在嘅足球大國;而中美洲嘅大多數國家都以足球係第一運動,而且實力唔錯,最強嘅球隊係墨西哥.
而大洋洲就以新西蘭獨強,其他國家足球水平都好低.澳洲嘅實力強過新西蘭,不過喺幾年前轉咗入亞洲足協.
足球喺非洲係第一運動,而且非洲特別係西部非洲係近年足球水平進步最快嘅地區,尼日利亞,塞內加爾,科特迪瓦,喀麥隆,加納近幾年湧現出唔少優秀球員.
足球喺亞洲地區亦非常盛行,不過大多數國家足球水平都唔高.近年隨住澳洲嘅加入,亞洲足球有咗一定嘅進步,喺2010年非洲舉行嘅世界盃比賽,有2支亞洲球隊打入淘汰賽.目前亞洲實力比較突出嘅球隊有澳洲,日本同韓國.
足球賽事嘅內容[編輯]
足球嘅比賽一路發展落嚟已經有佢自己一套嘅遊戲模式,而為咗維護足球比賽嘅基本意義同埋人民精神,足球運動嘅最高決策機構國際足球協會訂落一系列嘅球賽細則,確保所有正式球賽都會喺同樣嘅準則下進行,亦會不時改進球例嚟配合唔同嘅需要.
足球比賽要有嘅嘢[編輯]
一場正式嘅足球比賽,首先要有一個足球場用嚟比賽,而規格係要根據國際足球協會所訂嚟設計.
參與嘅人[編輯]
足球比賽唔一定要有觀眾,但就一定會有落場比賽嘅球員,而正式嘅比賽重會有球證根據國際足球協會所訂嘅規則嚟執法,確保比賽公平公正.
裝備[編輯]
球員一定要有嘅基本裝備包括以下個別項目(國際足協球例,第四章):
球證[編輯]
正式比賽嘅足球場內通常會有四位球證,一位主球證會喺場入面近距離跟住個波或者控球嘅球員而走動,睇實佢哋有冇犯規,佢身上會配有一支哨子,用嚟吹響示意比賽開始或結束,吹罰犯規,個波出界或示意換人等等;另外佢身上會袋住一張黃牌同埋一張紅牌,黃牌係用嚟警告球員犯規,表示如果再犯領黃就要趕出場,而紅牌就係畀啲嚴重犯規,或者已經得到一張黃牌而又再犯黃牌嘅球員,每次當球員初犯時見到主球證隻手插入袋要攞牌嘅時候都祈禱希望只係黃牌,因為如果抽出嚟嘅係紅牌,即係話要趕佢出球場.球證喺進入球場之後直至比賽結束,有權警告同埋將球員驅逐離場,包括喺中場休息嘅時候,加時比賽嗰陣同埋互射十二碼嘅時候.
除咗主球證之外重有兩位旁證,佢哋唔會企入球場入面而只會分別企喺兩方區域嘅邊線上下游走;佢哋嘅手上會各拎一支旗(多數係黃紅色格仔旗),用嚟傳遞重要訊息畀場內主球證,例如個波係由邊方球員踢出界,進攻球員有冇越位,邊個球員動作過激要吹罰…等,有時主球證睇唔到一啲球員嘅犯規動作,就會同最接近嘅旁證了解事件,跟住先決定判唔判罰.
重有一個第四球證,一般嚟講係負責場邊換人,檢查吓出場嘅球員身上嘅配備有冇問題,舉燈牌示意換人嘅號碼,而當球賽到咗中場前或者完場前,亦會根據主球證畀嘅訊號而用燈牌示意嗰場波會補幾多分鐘比賽時間.當主球證或者旁證因為受傷而唔能夠繼續執行職務嗰陣,第四球證就會上場頂替佢哋.
部份比賽會有另外兩個底線球證,主要職責係協助主球證決定喺禁區裏面發生嘅事,同埋個波係唔係已經過咗龍門白界.
球員[編輯]
每場比賽通常都係由兩隊球隊進行競技,而大場比賽嘅每支球隊都會派出十一名選手落場比賽,另外重會有幾名(五至八名)後備球員負責替補,至於一場正式比賽嘅替補名額係可以換三個人.任何一隊人數少過七人,比賽就唔可以開始或繼續進行.
落場嘅十一個人,分別會負責唔同嘅崗位,包括企最前負責進攻爭取入波得分嘅前鋒,喺前鋒後面少少嘅係中場,中場又分為進攻中場同埋防守中場兩種,前者主要協助前鋒進攻,而後者就主要協助防守,而喺中場後啲就係主要負責防守嘅後衞;有人話後衞係龍門前嘅最後一道防線,係因為闊7.3米嘅龍門前面只有一個守門員,雖然話守門員係可以用手掂波,但其實如果後衞有咩閃失而令對方形成單刀,守門員一個人好難守得晒成個龍門,咁對方入波得分嘅機會就好大.
黃牌警告嘅犯規[編輯]
一位球員如果觸犯下列嘅任何一項,就要罰黃牌警告:
- 缺乏體育精神行為.
- 用言語或行動表示唔滿意.
- 多次觸犯比賽規則.
- 阻延重新開始比賽.
- 喺開角球,自由球或掟界外球時未有遵照球例規定嘅距離.
- 未經球證批准擅自進入或再次進入球場範圍.
- 未經球證批准故意離開球場範圍.
- 守門員喺撲救十二碼嘅時候,太早離開球門線.
一位後備球員或已被換出嘅球員觸犯下列任何一項,就要罰黃牌警告:
- 缺乏體育精神行為.
- 言語或行動表示唔滿意.
- 阻延重新開始比賽.
紅牌離場嘅犯規[編輯]
一位罰紅牌驅逐離場嘅球員,後備球員,已被換出嘅球員,領隊,教練或助教,一定要離開比賽場地亦都唔可以留喺後備席.領隊,教練或助教違規時,球證都可以向佢哋出示紅牌. 一位球員,後備球員或被換出嘅球員觸犯咗下列任何一項時,就要罰紅牌驅逐離場:
- 同一場比賽第二次罰黃牌(兩黃一紅).
- 嚴重犯規.
- 凶暴行為.
- 向對方球員或其他人吐口水.
- 唔係守門員嘅球員,手球引致破壞對方一個入球或一次明顯入球機會,無論手球係故意定冇意.
- 當對方一位單刀球員正向龍門推進,侵犯進攻緊嘅球員而破壞一次明顯入球機會,因而需要判罰直接自由球或十二碼.
- 守門員喺大禁區之外用手掂波或其他犯規.
- 用攻擊性,侮辱性或鬧人嘅言語或動作.
- 向球證做出粗口手勢.
- 使用興奮劑等藥物.
2016年新例,球證可以喺比賽開始前根據當時嘅情況出示黃牌,亦都可以紅牌驅逐正選球員,如果正選球員喺開波前俾球證驅逐離場,球隊可以用一個後備球員代替上陣,球隊可以繼續11人作戰,不過換人名額就會少一個人.


text:
致賢達:有種愛,叫迂腐
可能,你地已經身在高位,於是能夠睇到聽到聞到知到比普通巿民更多嘅事情.你地知道政府下一步想點(雖然更多情況係借你地過橋黎放風凶班佔領者),你地又知道事情涉及嘅權鬥遠比好多人想像中嘅誇張,你地明白,香港依家就好似旋渦嘅核心一樣,稍有差池,就唔係一兩條人命可以令事情了結.
你地大部份樣子尚算慈祥,形像還算正面,就算你地相當人數同唔同嘅政治陣營有千絲萬縷嘅關係,我暫時仍相信你地出聲,只是出於愛.你地不停咁叫人散水,叫人番屋企,叫所有人回復到所謂嘅「正常生活」之中,希望你所關心嘅一群人,當真係有事發生時,損害減少.但,年年十萬計嘅人遊行政府都可以當無事發生過,咁樣嘅政府正常嗎?議會上大量人渣零票當選後公然與巿民為敵都無人吹得佢脹,咁樣嘅議會正常嗎?滿街都係自由行,金舖,藥房,連食肆都因為租金過高而被迫到去二線舖頭,咁樣嘅生活算係正常嗎?
我地就係因為想過番正常生活,所以先日日走出黎.
有好多人話,香港人好勁,連催淚彈都唔怕,呢頭放完,啲煙散咗,轉頭就走番出黎.咁你地有無諗過,原來香港好多人覺得今時今日嘅生活,不知所謂到連催淚彈都要行埋一二邊?甚至,在場有唔少人根本一早就預咗班含家鏟警犬會放塑膠子彈,佢地都仲係前仆後繼咁行出黎.你能否感受到大家嘅決心有幾咁大?你地呢班已經上咗位嘅人,到底明唔明白,我地唔係七一遊行果班不問結果安全至上嘅失敗主義者,依家呢個垃圾政府可以將「肯坐低同你開會傾」講成係最大嘅善意,談話內容同框架完全無變,咁算係善意?咪玩啦.大家要嘅結果,唔係只求開會呀!
呢個月,因為佔領行動,我地睇到更多可能性,發現街道未必係迫嘅好,交通擠塞問題亦未必只有一個解決方法.我地睇到香港可以有更多嘅可能性,而唔係只有「養肥權貴再等佢地跌啲餅碎比小屎民」呢條路可以行.其實好多人都感受到叫大家散水嘅你地,對在場人仕嘅愛,可惜你地口口聲聲話明白在場人仕嘅諗法,之後呢?唔通你想全世界都好以七一遊行咁樣,身水身汗出黎,行幾公里,叫下口號,之後集體番屋企等消息,再集體被政府無視?連電影都識得講,「能力越大,責任越大」,你地既然已經自覺如斯接近管治權力核心,話時話,你地做過啲乜?又係反映之後番屋企等消息?
如果我果份功課,你地都不求有實質進度,容許我只係得把口,叫囂幾句話做功課,之後就當成交咗功課,就好了.


text:
校服
校服(粵拼:haau6 fuk6)係學校規定畀學生着嘅制服,校服有校徽嘅,每間學校嘅規矩都唔同,有啲學校規定女仔條裙要遮住大髀,有啲學校規定要着黑皮鞋,有啲學校係冇校服嘅,即係冇限住啲學生着乜嘢.有啲學校有分冬季校服同夏季校服,學生要去學校或者去校服舖訂,要畀錢.
唔同國家或地區啲校服[編輯]
中國[編輯]
喺中國大陸,中小學着校服嘅規定都唔一樣,但都以運動服為主.喺小學,部分學校要求凈限禮拜一着,亦有相當一部分學校限制禮拜一到五着.而初中,高中,中專,技校都係有規定要求禮拜一到五着校服.亦有部分沿海城市啲學校會另外派發禮儀服或制服.重有啲正式場合,少先隊員會被規定要佩戴紅領巾或少先隊徽.得好少學校規定要求着校鞋返學.由於冇規定話指定場合要着邊種校服,所以好多時喺體育堂出現學生着禮儀服上堂或隆重儀式場合出現學生着運動服開會嘅情況.中國大陸之所以會揀運動服做校服,係因為喺1993年,中華人民共和國教育委員會出咗《城市中小學生統一著裝》份文件[1],嗰時雖然中國大陸嘅服裝業比較多,但由於人工比較少,加上嗰時啲禮儀服成本比較貴,而且運動服造價比較平,所以中國教委揀咗運動服做校服,目的係消除鬥名牌同減輕經濟負擔[2].
高級學校除咗警察學校,軍校,旅遊學校之外,其他學院或大學機構都冇規定要求着校服.中小學除咗部分沿海城市有禮儀服,少數民族地區有當地民族特色嘅校服外,其他地區基本上冇禮儀服.
禮儀服方面,男仔圍繞T恤或西裝,西褲;女仔圍繞T恤或西裝,裙為主,亦有部分學校啲禮儀服出現吊帶褲或吊帶裙品種.喺少數民族地區都有自己當地啲民族特色校服.
香港[編輯]
喺香港,絕大多數幼稚園,小學,中學都要着校服.校服有分為:夏季校服,冬季校服,夏季運動校服同冬季運動校服.小學規定,如果嗰日有體育堂,旅行,戶外活動等,要着運動校服,其他平日上堂一定要着普通校服.中學規定,要體育堂先可以着運動校服,其他堂一定要着普通校服,如果嗰日有體育堂,要另外帶運動校服喺上體育堂之前換,上完體育堂之後要換返普通校服.
香港嘅校服偏向西式,夏季校服,男生多數都係短袖恤衫,西褲,白襪,皮鞋,小學係短西褲,中學係長西褲.女生嘅款式比較多,大部分學校嘅校服係八幅裙,亦有啲學校嘅校服係水手衫,恤衫,西裙,旗袍等.運動校服通常都係男女生同款,亦有學校根據屬社分做唔同顏色.有學校規定衫尾一定要楔入褲或裙裏面,亦有學校衫尾可以唔使楔.大部分學校規定普通校服要着皮鞋,運動校服要着全白運動鞋.
冬季校服,男生多數係長袖恤衫,長絨西褲,有部分名校小學係短絨西褲,長襪,加上V領冷衫或V領單排扣紐冷衫或校褸,多數學校都要打呔.90年代之前嘅校褸多數都係西裝式褸,而家呢款校褸已經好少見,逐漸以風褸式嘅多功能校褸取代.女生冬季校服嘅款式都係比男生多,不過多數都係要着裙,加上冷衫或校褸,天氣凍可以着襪褲或肉色絲襪.
註[編輯]
- ↑ 关于中小学生统一校服的理性思考 中國校長
- ↑ 中国的校服为什么是运动服?


text:
蘋果公司
蘋果公司(英文:Apple, Inc.,NASDAQ:AAPL),2007年1月9號前叫蘋果電腦公司(Apple Computer, Inc.),總部位於美國加利福尼亞州嘅庫比提諾,核心業務係電腦科技產品,目前全球市場佔有率係3.8%.
蘋果電腦嘅Apple II喺1970年代助長個人電腦革命,其後由Macintosh喺1980年代接力並持續發展.最出名嘅產品係佢出品嘅Apple II,Macintosh電腦,iPod數碼音樂播放器同埋iTunes音樂商店,佢喺高科技企業之中以創新聞名.
目錄
歷史[編輯]
簡史[編輯]
- 1976年,由史提芬·保羅·喬布斯(Steven Paul Jobs)(簡稱喬布斯 Steve Jobs)同埋史提芬·沃茲克(Steve Wozniak,簡稱沃茲)創立.喺當年開發及銷售Apple I電腦.
- 1977年發售最早嘅個人電腦Apple II.
- 1984年推出革命性嘅Macintosh電腦.
- 2001年推出iPod數碼音樂隨身聽.
- 2003年推出最早嘅64位元個人電腦Apple Macintosh G5.
- 2005年史提芬·保羅·喬布斯宣佈下一年度將採用英特爾處理器.
成立前[編輯]
喺佢哋一齊創立蘋果電腦前,沃茲已經係一個電子學嘅駭客,由1975年開始,佢喺HP返工同埋幫斯蒂夫·喬布斯設計Atari電子遊戲.當時沃茲向由Alex Kamradt開設嘅分時電腦系統服務公司Call Computer租用小型電腦嚟用.嗰陣時嘅電腦只能夠用紙張印字輸出,而由德州儀器推出嘅Silent 700喺當時最尖端嘅熱昇華印字機型號.沃茲曾經睇到大眾電子學雜誌(Popular Electronics)介紹點樣自製電腦終端機,使用現成嘅零件,沃茲設計咗一部能夠同電腦溝通嘅電傳印字機.呢部只可以印出大階英文字元嘅印字機可以印出每版24行,每行40個字,而且能夠接駁到Call Computer旗下嘅小型電腦使用.Call Computer 嘅老闆Alex Kamradt代理咗呢個設計,並售出少數目嘅機器.
由1975年起沃茲開始出席家釀電腦俱樂部(Homebrew Computer Club)嘅活動,當時新型嘅微型電腦好似Altair 8800同IMSAI觸發沃茲將微型處理器內置喺佢嘅電傳印字機裏面,成為一部完整嘅電腦.
當時喺市面上可以搵到嘅微型處理器只有179美元嘅英特爾(Intel)8080同170美元嘅摩托羅拉(Motorola)6800.沃茲較鍾意6800,不過兩個都超出咗佢嘅預算範圍.所以佢只可以透過觀察同學習,喺紙上設計電腦,並等待可以買得起處理器嘅嗰一日.
1976年,MOS Technology發表淨係要$25美元嘅著名處理器6502之後,沃茲為呢粒處理器編寫咗一個BASIC程式語言版本,再設計一部可以運行呢種BASIC程式語言嘅電腦.由於6502同埋6800都係由同一班人設計(因為MOS Technology係由Motorola嘅前僱員成立嘅),故此沃茲早前喺紙上設計,建基於6800嘅電腦,只需要作出輕微修改就可以使用6502作為微型處理器. 沃茲整完部機之後,將佢帶去家釀電腦俱樂部嘅聚會,並向電子同行展示佢嘅系統.喺嗰度,佢遇到老朋友斯蒂夫·喬布斯.喬布斯意識到呢啲細小嘅業餘機器嘅商業潛力.
蘋果點嚟[編輯]
喬布斯同埋沃茲兩人決定成立公司,佢哋諗咗好幾個名,喬布斯有次旅行返嚟之後向沃茲建議將公司命名為蘋果電腦.
早期[編輯]
1971年,16歲嘅斯蒂夫·喬布斯同埋21歲嘅斯蒂夫·沃茲尼亞克(「兩個斯蒂夫」)經朋友介紹而結識.1976年,喬布斯成功說服沃茲裝配機器之餘更拎去推銷,佢哋另一位朋友,朗·韋恩(Ron Wayne)亦加入,三人喺1976年4月1號組成蘋果電腦公司.
同年5月,喬布斯同一間本地電腦商店The Byte Shop洽商,負責人話如果呢部電腦完全裝配好至會有興趣.店主Paul Terrell考慮得更長遠,佢想訂購50部,並喺交貨時畀每部$500.攞到呢份訂單之後,為咗籌備資金,出售自己各種值錢嘅嘢籌款(好似電腦同一部福士麵包車).喬布斯向大型電子零件分銷商Cramer Electronics訂零件,舖頭嘅信用部經理問喬布斯點樣埋數,佢話:「我有一份Byte Shop向我訂50部電腦嘅訂單,付款條件是貨到至畀錢,如果你畀我30日付款期,我可以喺付款期限之內將電腦裝配好,送貨畀泰瑞爾後再畀晒帳款.」嗰名經理致電當時正喺太平洋樹林市出席IEEE電腦討論會嘅Terrell查詢.Terrell對喬布斯嘅堅韌感到驚訝,並向經理確實訂單話如果喬布斯送貨畀佢嘅話,喬布斯肯定夠錢畀.佢哋三人同兩名朋友借用喬布斯屋企人嘅車房日以繼夜裝配同進行馬拉松式嘅測試,終於喺限期前送貨畀Terrell,Terrell亦按照當初承諾畀錢喬布斯,令佢繳清晒零件嘅帳單,而且賺咗一筆可觀嘅盈利用嚟慶祝同留作本錢.
呢部後來被命名為Apple I嘅電腦有幾個顯著嘅特點.當時大多數嘅電腦並無顯示器,但Apple I以電視作為顯示器.相比起後來嘅顯示器,Apple I嘅顯示功能只可以緩慢咁每秒顯示60字.此外,主機嘅ROM包括引導(Bootstrap)代碼,令佢更容易啟動.最後,因為Paul Terrell嘅堅持,沃茲亦設計咗一個用於裝載同儲存程式嘅卡式磁帶介面,以每秒1200位元嘅高速運行.儘管Apple I嘅設計相當簡單,但佢仍然係一個傑作,而且比其他同級嘅主機需要用嘅零件少,令沃茲嬴得設計大師嘅名譽.最終Apple I一共生產咗200部.
呢件事之後,沃茲成功設計出比Apple I更先進嘅Apple II.喬布斯想將公司擴充並向銀行貸款,但韋恩因為四年前冒險投資失敗導致嘅心理陰影而退出.當時嘅蘋果電腦缺乏資金來源.喬布斯最後遇到麥克·馬庫拉("Mike" Markkula),麥克·馬庫拉注資九萬二千美元並同喬布斯聯合簽咗25萬美元嘅銀行貸款,1977年1月,蘋果電腦公司正式註冊成為蘋果電腦有限公司.擁有資金同新設計方案在手,同年4月,Apple II 喺首屆嘅西岸電腦展覽會(West Coast Computer Fair)首次面世.
Apple II同Apple I最大嘅分別包括重新設計嘅電視介面,將顯示整合到記憶體入面,咁樣唔單止有助於顯示簡單嘅文字,重包括圖像,甚至有彩色顯示.而且有一個改良嘅外殼同埋鍵盤.Apple II喺電腦界被廣泛譽為締造家庭電腦市場嘅產品,到咗1980年代已經賣出數以百萬部.Apple II家族有好多唔同嘅型號,包括Apple IIe同IIgs,呢兩款電腦直到1990年代尾重可以喺好多學校揾到.
當蘋果喺1980年上市嘅,佢哋吸引嘅資金比1956年福特上市以後任何首次公開發行股票嘅公司(IPO)都重要多,而且比任何歷史上嘅公司創造更加多百萬富翁.
Apple III同Lisa[編輯]
喺1980年代,蘋果喺個人電腦業務遇到新興嘅競爭對手.佢哋之中份量最重嘅喺電腦業嘅「頭號人物」-IBM.IBM嘅個人電腦型號,行DOS嘅電腦喺企業用電腦市場佔有率最高.
正當小型企業重用緊Apple II嘅時候,蘋果感到佢需要一個更新,更先進嘅型號以參與企業用電腦市場.Apple III嘅設計師被迫遵從喬布斯嘅極高同有啲不切實際嘅要求,據講喬布斯覺得散熱扇「唔雅緻」而將佢省略咗,結果導致電腦容易過熱,令最早期嘅型號要回收.另外,Apple III賣得貴,雖然1983年推出咗改善後嘅升級型,之後重減價促銷,但基本上仍然無法挽回Apple III喺市場上嘅劣勢,噉主要係因為1981年IBM推出嘅IBM PC同埋佢嘅相容機席捲個人電腦市場.
與此同時,蘋果內部各工作組日以繼夜設計兩款完全唔同嘅新款個人電腦,用咗好多先進嘅技術,例如:圖形用戶界面,滑鼠,物件導向程序設計同埋網絡功能.呢啲人,包括傑夫·拉斯金同埋比爾·阿特金森,鼓動喬布斯將公司焦點放喺電腦功能上.1979年12月佢哋帶喬布斯去Xerox嘅PARC研究所,喺參觀過佢哋嘅概念機Alto之後,喬布斯決定未來將會喺圖形集中,圖標友善嘅電腦上,將呢種思想貫徹喺蘋果嘅兩個下一代電腦項目:Apple Lisa同埋Apple Macintosh上.蘋果以允許Xerox向自己投資作為條件(一百萬美元嘅預售初次發行股票,大概值18,000,000美元),換取蘋果嘅工程師進入PARC研究所做3日嘢嘅權利.而好多PARC嘅研究員同埋拉里·泰斯勒喺一班同事嘅反對聲中加入蘋果電腦工作.
Lisa喺1983年1月以9,995美元嘅身價初次露面.再一次,蘋果推出咗一款超越它所處時代嘅產品,但過高嘅價格(10,000美元)令蘋果再次失去獲得企業市場佔有率嘅機會.Lisa喺1986年被終止,餘貨被埋喺猶他州嘅垃圾堆填區.
據講,Lisa是以喬布斯個女個名來命名.對此,蘋果並未發表任何言論.
Macintosh嘅推出[編輯]
Lisa計劃喺喬布斯控制嘅發展計劃中途被取消.喬布斯立即將佢嘅注意力集中喺Macintosh計劃上,最初將佢預想為一種「廉價Lisa」.Apple Macintosh喺1984年以一個著名嘅超級盃廣告(基於佐治奧威爾嘅小說《1984》)開始投放市場,其中更宣佈「喺1月24號,蘋果電腦將推出Macintosh.你將會見到點解1984將唔會似『1984』.」.咁明顯暗示新嘅Mac同佢「容易使用」嘅GUI將電腦同埋信息從公司同埋技術統治論者嗰度解放出來.蘋果亦大量生產由蘋果僱員同埋之後嘅蘋果人蓋伊·川崎首創嘅蘋果福音傳道嘅思想.
Macintosh延續咗蘋果嘅成功,但達唔到佢最輝煌時期嘅水準.喺一次比爾·蓋茨(當時微軟總裁)參觀蘋果位於庫珀蒂諾嘅總部時,喬布斯展示咗Mac GUI嘅原型.喺之後嘅1985年,微軟發佈Microsoft Windows,佢令IBM PC擁有咗GUI.因為呢一點,好多公司開始製造IBM PC兼容機,廉價嘅PC複製品.蘋果唔畀其它公司複製Mac.雖然首個版本嘅Windows喺技術層面上唔及Mac,但佢加上一部PC複製機嘅價格就平過Mac好多,兼且冇幾耐之後喺Windows上亦同樣出現好多軟件.
近年[編輯]
喺1989年推出銷量唔理想嘅手提電腦Macintosh Portable後,一部更受歡迎嘅手提電腦PowerBook喺90年代初推出市面.呢次係首次同Sony聯合設計,並為現今流行嘅手提電腦設立現代嘅外形標準.佢通過後部嘅鉸鏈支撐屏幕,打開後平台嘅後半部分放置鍵盤,前方就係軌跡球(以後改為觸摸板).呢款來自蘋果嘅產品重包括作業系統(好似ProDOS,Mac OS同埋A/UX),網上產品(好似AppleTalk)同埋多媒體程序(QuickTime).喺1994年,蘋果更新咗佢嘅Macintosh產品線,推出咗Power Mac系列.佢基於IBM,摩托羅拉同埋蘋果共同開發嘅PowerPC系列處理器.呢款處理器用咗RISC(精簡指令集運算)結構,佢超越咗之前Mac所用嘅Motorola 680x0系列,而且本質上亦唔同.蘋果嘅系統軟件經過調整,可以畀大部分為舊處理器編寫嘅程序喺PowerPC系列上以模擬模式運行.
喺經過80年代同新嘅首席執行長約翰·斯卡利嘅權力鬥爭之後,喬布斯辭去蘋果職務,並創建NeXT Computer公司.此後,蘋果為咗儘力挽救公司,買晒成間NeXT同佢基於UNIX嘅系統NeXTStep,令喬布斯回歸蘋果管理層.作為新嘅首席執行長,佢做嘅第一個動作就係促成iMac嘅發展,同時挽救公司免於破產,並且令佢哋有時間開發新嘅作業系統.
2001年,蘋果推出Mac OS X,一個基於喬布斯嘅NeXTStep嘅作業系統.佢最終整合咗UNIX嘅穩定性,可靠性同埋安全性,同Macintosh界面嘅易用性,並同時以專業人士同埋消費者為目標市場.OS X嘅軟件包括模擬舊系統軟件嘅方法,令佢可以執行喺OS X以前編寫嘅軟件.通過蘋果嘅Carbon庫,喺OS X前開發嘅軟件相對容易配合同埋利用OS X嘅特色.
2002年啱啱開始,蘋果初次展示新款嘅iMac G4.佢由一個半球形嘅底座同埋一個用可轉動嘅脖子支撐嘅數字化平板顯示器組成.呢隻產品喺2004年夏天停產,喺2004年8月31號展示基於G5處理器嘅型號,並喺9月中推出市場.呢隻型號省卻底座,將CPU同成部電腦嘅硬件藏喺平板顯示器後面,只由流線型嘅鋁腳支撐.新款嘅iMac,稱為iMac G5,係世界上最薄嘅枱式電腦,大概5.1厘米(即大概2英寸)厚.
較近期嘅產品包括用無線區域網科技連接唔同牌子電腦嘅蘋果AirPort,亦包括iBook同埋G4電腦.
蘋果電腦諸如PowerBook同埋更新嘅iBook同iMac,不時成為電影同埋電視劇集中嘅道具.通常英雄或好人用蘋果電腦,而惡棍同壞人就用PC兼容機.曾經,蘋果用電影《碟中諜》同埋《ID4星際終結者》中展現PowerBook功能嘅片段作為廣告競爭嘅手段.
除咗電腦產品,蘋果亦製造消費者設備.喺1990年代,蘋果發表Newton,創造咗Personal Digital Assistance一詞,係最早嘅PDA.雖然佢銷量唔理想,但成為好似Palm Pilot同埋PocketPC等產品嘅先驅.整個1990年代,微軟開始比蘋果獲得更多新電腦用戶.蘋果嘅市場佔有率十年內從20%滑落到5%.公司喺財政上努力掙扎,到1997年8月6號,微軟以1.5億美元買蘋果公司非投票股票以換取蘋果放棄控告微軟侵犯版權嘅官司同埋以後每一部Macintosh 上內置Internet Explorer(微軟後來已經賣晒自己持有嘅蘋果股票).或者更意味深長嘅,微軟同時宣佈繼續支持佢喺Mac版本上嘅Office系列,並好快成立Macintosh軟件部.咁扭轉咗微軟之前Mac版軟件落後PC版嘅情況,兼令佢得到幾個大獎.
2000年代初推出嘅iPod數碼音樂播放器大獲成功,配合佢獨家嘅iTunes網上收費音樂下載系統,一舉擊敗Sony嘅Walkman系列成為全球佔有率第一嘅隨身音樂播放器,隨後推出嘅幾個iPod系列產品更鞏固蘋果喺商業數碼音樂市場不可動搖嘅地位.
2001年5月,蘋果宣佈開設蘋果零售店.商店兩個主要目的:1,抑止蘋果嘅市場佔有率下滑趨勢;2,改善代理商欠佳嘅行銷策略.最初,蘋果零售店淨係喺美國開店.2003年底位於東京銀座店開幕,佢亦係蘋果喺美國以外開嘅首間蘋果零售店.銀座店之後,2004年8月開幕嘅大阪店,名古屋店同埋歐洲首間嘅英國倫敦店亦相繼開幕.2006年5月蘋果喺紐約曼哈頓第五大道開設24小時營業,有近10米玻璃立方入口嘅旗艦店.
而喺2005年6月6號嘅WWDC大會上,CEO喬布斯宣佈從2006年起Mac嘅產品會開始用英特爾製造嘅CPU(Intel Core).2006年4月5號,蘋果電腦推出允許採用Intel微處理器嘅Mac電腦運行微軟Windows XP嘅軟件Boot Camp.佢簡化咗喺Mac上安裝Windows嘅任務,有一步一步嘅指導,用戶重可以喺重開機器嗰時選擇用Mac OS X定係Windows.[1]
2006年8月29號,蘋果電腦公司發表聲明,Google公司首席執行官埃里克·施密特已加入蘋果公司董事會.[2]
蘋果電腦作為一間企業[編輯]
歷任行政總裁[編輯]
- 1977年—1981年:Michael Scott
- 1981年—1983年:Mike Markkula
- 1983年—1993年:John Sculley
- 1993年—1996年:Michael Spindler
- 1996年—1997年:告阿美里阿
- 1997年—2011年:喬布斯
- 2011年至今:添曲
主要硬件產品[編輯]
電腦[編輯]
- Apple I
- Apple II
- Apple III
- Lisa
- Macintosh
- Power Mac
- iMac
- eMac
- Mac mini
- Xserve
- PowerBook
- iBook
- MacBook Pro
- MacBook
個人數碼產品[編輯]
其他[編輯]
主要軟件產品[編輯]
操作系統[編輯]
- Mac OS
iLife[編輯]
iWork[編輯]
其他軟件[編輯]
專業軟件[編輯]
出面網頁[編輯]
- 蘋果電腦美國官方網站:英文
- 蘋果電腦香港官方網站:正體
其他[編輯]
- 老地方冰果室:正/簡體
- 蘋狂陣:正體
- 中國蘋果發燒友俱樂部:正/簡體
- 渤麥堂:正/簡體
- OIKOS 生活網:正體
- Apple Corner:正體
- 麥課一班:簡體
- MacGrass 小麥草地:正體
- OSX86中文站:簡體
- Apple.pro:正/簡體


text:
Saturday, 11 August 2007
Vacancy
上 個禮拜睇o左呢齣戲, 本來都幾高祈望, 因為男女主角我都鍾意. 個男o既自從 Legally Blond 之後我就幾鍾意佢, 覺得佢幾鬼馬. 個女o既, 就係自從 Serendipity, o個齣戲其實我覺得好低 b, 但係o係o個齣戲入面個女主角好靚. 再加上呢類殺人驚嚇片一向都o岩我口味.
點知結果好失望. 本來個故事個 premise 唔錯, 開頭講發覺住緊o個間酒店房之前有人死過o係o個度, o係 d 錄影帶度睇住有賊入o黎將 d 住客拮死, 係一個會令人覺得心寒o既 setting. 點知之後就急轉直下, 白痴橋段一浪接一浪咁打埋o黎. 主要就係講男女主角兩公婆因為好驚 d 殺人賊 (合共三個), 所以佢地就 lock 晒 d 門, 唔俾 d 賊入o黎. 但係大佬, 間房成大塊落地玻璃窗o係度, 但係 d 賊又真係好似除o左由正門入去之外就冇乜其他方法咁. 仲有, 男女主角成日好似好醒目咁, o係後窗度搞 d 聲出o黎, 引 d 賊離開個正門, 咁佢地就可以o係前門走甩. 大佬, 又真係次次都成功, o個三個賊好似連體嬰咁, 無論去邊都一齊, 所以男女主角好似真係如入無人之境一樣, 玩成個幾鐘都未俾人捉到. 而且最過份係, 呢齣戲個故事o既中心就係 d 賊鍾意錄低自己殺人o既經過, 所以成間房都係 camera, 有 d 咁好用o既工具, d 賊應該對兩個主角做乜同o係邊好清楚先係, 點知 d 賊都唔用腦, 一次都冇想過去用 d 電視仔睇下. 去到結尾, 個男主角仲將個老婆懶神秘"收埋"o係天花板, 喂, 大佬, 你入晒鏡啦, 點知 d 賊又真係中佢招... 佢 d 經過拍到好似好緊張咁, 一路有人追住咁. 死在當 d 壞人做o既o野太過白痴o既時候, 觀眾就會覺得搞笑, 仲邊有恐怖氣氛?
睇呢齣戲o個時, 我完全唔覺得睇緊一齣恐怖片, 而係睇緊真人版o既"三隻小豬". d 所謂驚險鏡頭唔會驚嚇得過 d 狼想食勤力小豬o既經過.
Posted by Howtindog at 12:14
Labels: 電影
0 comments:
Subscribe to: Post Comments (Atom)


text:
如果問你點解香港樓市咁貴,除左答因為炒風之外,唔少人應該都會話因為香港地太少,人太多.香港係咪地少就見仁見智,大過香港嘅地方好多,但細過香港嘅都唔少,但係人太多就係一個不爭事實.作為一個人口密度最高嘅城市之一,千一平方公里就住左七百二十幾萬香港人,係需求大過供應之下自然咩都貴.雖然政府一直自稱搵緊方法解決香港人生活同住屋問題,但有一個好簡單又有效率嘅方法政府一直唔肯做,依個方法就係減少人口.減少人口唔需要人類大減絕咁慘,單單係取消單程證同父母非香港人,就算香港出世都唔會自動成為香港人就已經可以好有效咁減輕香港嘅人口壓力.
其實大部份香港人面對緊嘅問題同人口過多係有直接關係:點解樓價高?多人要上車個價自然比人推高;點解租金貴?地就得咁多,人口就係咁升,想做生意自然要比多啲錢.而成本高又好自然轉嫁到消費者身上,最後就搞到物價都升埋;點解失業率高?因為愈多人要搵份工,搵唔到嘅人自然會愈多;點解出街咁多人?除左因為人真係好多之外我諗唔到咩理由.咁人口太多所帶嚟嘅問題應該要點解決?我諗梁特首最鍾意果位五歲小朋友都知減少人口咪得囉.當然減少人口唔係唔生小朋友,話哂人口老化都係香港面對緊嘅另一個問題,但係單單係取消每日一百五十個單程證,一個月就可以少四千五百人,一年就冇左五萬四千人.我一直都唔明點解要批單程證,如果理由係一家團聚嘅麻煩香港果位自己申請返上大陸,一黎又可以再少多個人,二黎大家都話中國強大了,都係時候返去祖國共享榮耀.
咁到底香港少左人之後有咩變化?首先要買樓嘅人少左,需求下降,價格好大機會跟住一齊跌,大家唔洗再用係外國買豪宅嘅價錢喺香港買個蝸居.其次少左人同你爭飯食,而面對搵工嘅人少左老闆為左吸引人材就要提高員工福利,到時張廿蚊可能都要改口叫做張五廿蚊或者張六廿蚊.乜話?佢話成本上升生意難做左?你估到時鋪主唔識減租留客?睇黎我真係高估左班老闆嘅智商.好啦,再者就係租金低左,年輕人要創業自然更易,難聽啲講句,就算唔好彩一個仆街衰左都仲有能力起返身.仲有最重要嘅一點係乜?出到旺角行人專用區發現行得舒服左,冇左一堆大媽大大聲咁講懶肉勿演,心情好左,連吸啖氣都清新啲.
如果有人敢同我講咁樣會影響到旅遊業的話,麻煩你話我知有咩人鍾意去旅行喺為左同人迫?條街好行左,租金低左,唔同特色鋪頭多左,有邊樣唔係吸引優質旅客嘅好處?唔通你拎哂啲綠化地起樓又會成為旅遊其一個賣點?一班高官口口聲聲話一切為左香港同香港人好,但就連CUT單程證咁有用又咁易做嘅決定都唔敢落,收埋堆一係拎綜援,一係跳大媽舞嘅「人材」返嚟,有春用咩!
講講下,我發覺不如真係比個官我做好過啦.


text:
學習日文既路途上總係諸多阻滯,無論係想學既,自學既,甚或者出去學校學既都好,都總會遇上唔少瓶頸位無辦法突破,例如初學既,總會背唔熟五十音又或者搞唔清幾時要讀長音;已經捱過左初學階段既,又會被一大堆背極都背唔完既生字嚇親,再唔係就係啲文法記極都記唔入腦;即使大家突破左以上咁多關,相信最後都會發現自己聽力或寫作能力方面好難改進…
I know that feel!作為一個過來人,大家所遇到既問題筆者都有遇到!以下筆者會將自己遇到過既問題同最後解決既方法分為六個,並且由淺至深排列,將自己所得既經驗歸立好再係度分享比大家,等大家可以對症下藥!
五十音
背五十音係每一位日語學習者既必經階段,但背曬佢都要下一番苦功,唔知有無讀者係仲未記到五十音呢?不如參考一下以下既方法啦!
如果你係「死記硬背派」,或者可以參考我寫過既兩篇文章先,其實背五十音可以比想像中有趣得多,不如睇下以下兩篇所提供到既方法幫唔幫到你
無論背咩都好,其實用愈多方法去記,去刺激大腦就最快入到腦!但係如果以上講過既種種方法都行唔通呢?
筆者就會建議大家…跳過背訟部分,直接學習生字同課文!
放心!筆者唔係hea大家話求其skip左佢就算.如果大家真係嘗試過曬各種方法,但五十音總係記唔熟,其實真係唔緊要—雖然大家記唔「熟」啫,但點都會有個約莫印象既,只要你對每一個字都有一個「丫!呢隻字呀嘛,我有見過有印象呀!」既感覺既話,其實剩下來要做既野只不過係透過唔同既方法加深隻字既認識,而最直接既方法就係直接進入之後既學習階段,讀課文,學生字.
可能你會問如果遇到唔識熟既字應該點算,答案好簡單,就係老實地去返五十音表度查返個讀音,但未完!查清返個讀音之後就成個生字讀出聲,當你連埋個生字一齊去記五十音既時侯,你個大腦就會多一種方法去回憶返呢一隻字,從而加深印象!更好既係,呢種方法可以順道幫你記埋生字,唔需要學黎學去都係五十音咁沉悶!
係未完全熟透每一隻字既讀音既情況下,直習去學習生字/課文既效率可能係會有少少低,但相信筆者,速度會愈黎愈快!自自然然,大家就會無啦啦驚覺自己已經識背曬唔五十音架啦!
長音
所謂日文既長音,簡單黎講就即係將發音延長,例如讀おかあさん既時侯,大家係唔會讀「お·か·あ·さ·ん」,而係會讀「お·か~·さ·ん」;但問題就來了,到底咩時侯要長音,咩時侯唔需要呢?「速讀日本語
」呢個網站就介紹左當中長音既文法規則,亦都係唔少人學習長音既方法:
好複雜?好麻煩?筆者都覺呀!筆者以前就係用背文法規則既方法去學習長音,雖然有一排真係可以背得好熟,但每次讀之前都要先諗一諗真係好麻煩,而且又讀得慢…
但原來學識長音既方法好簡單,就係唔好理以上既文法規則,讀書既時侯有理無理讀左出聲先!透過自己實際用口讀左出聲再體會所謂長音,就係長音最好既學習方法啦!
講就容易,但實際操作應該係點?首先大家可以拎返自己既教材聽一次正確既讀法,之後跟返平假名慢讀一次,再快讀一次…相信大家係快讀既時侯就會發覺遇到長音既時侯,自自然然就會讀到出黎,並唔需要事前記一大堆文法規則!而長音組合黎黎去去都係個幾個(例如 あかさたなやまわ)再加上あ)等,只要練習時捉緊幾個例子,讀多幾次聽多幾次,下次遇到同樣長音既時侯就會自然讀到出黎!而事實上筆者都係用咁既方法學會長音變化!
生字
提到有關日文生字既困難,相信唔使多講大家都會知係咩—就係生字太多,時間太少!啲生字總係背極都背唔曬,到底要點解決?
集中目標
隨住大家學習日文既程度愈學愈深既同時,所接觸既生字量一定會隨之而大量增加,但腦就得一個,時間就得廿四個鐘一日,我地一定要搞清楚各種生字既分類—一黎可以就住唔同種類既生字分別作唔同既方法去溫習,等記生字呢個步驟可以事半功倍;二黎分清楚之後我地就可以先集中處理一啲重要,要優先處理既生字
筆者溫習生字既時侯會簡單將生字分做三大類—分別係(1)外來語 (2)音讀漢語 (3)和語
(注意呢個分類只係方便大家溫習使用,同真正日文文法分類會有唔同既地方)
(1):粗略地分,大多數以片假名黎表示既都係外來語黎既,例如スプーン (spoon),バス (bus)等等,而呢類既生字筆者建議大家唔使放太多時間落去,因為好多時只要讀過一兩次,就會知道佢係來自邊一種英文字,對應返就已經會明白該種生字既意思!甚至去到後期一啲比較深既外來語,例如コミュニケーション(communication),ユニフォーム(uniform)其實都係一樣做法!
(2):漢語既處理方法一樣簡單,係學習每一個漢語我都會進行兩個步驟(i)確認意思;(2)重覆朗讀.可能大家會問筆者點解要確認意思呀?咁似中文字,唔使睇意思我都明啦~
咁你就大錯特錯啦,有唔少漢語都同大家日常用開既中文有所不同架,等我比三個字大家估估係咩意思啦:
. 愛人;
. 床屋;
. 大家
答案:
.情夫/婦;
. 剪髮屋;
. 房東
筆者係學習漢語既時侯都不時搞錯呢啲生字!你話如果同日本人溝通講錯你話幾尷尬呢,所以學漢語之前,記得確認一下佢既意思先!之後既步驟就簡單得多,就係透過多次既朗讀(記得要讀出聲,唔係得個睇字),將讀音同漢字之間做一個連結,等自己下次讀既時侯可以有個反射,知道呢隻漢字係點讀.
(3)
:和語最大家應該花最多心神落去溫習既一類,而佢既範圍亦都係最廣,借用WIKI
定義:「漢語和外來語+動詞「する」構成的複合詞(「選択する」,「サービスする」等)以外的幾乎所有動詞,幾乎所有的形容詞,以及全部助詞都屬於和語.例詞如:みる(見る),はなす(話す),よい(良い),が(主格的助詞),うみ(海),やま(山),さくら(桜)等.
」
最慘係訓讀名詞既讀音簡直係捉唔透,又有邊個估到山係叫YAMA,海係叫UMI先得架…不過又唔係灰心,係處理呢一類字語方面筆者都有少少心得.當然同課文有關既重點字眼要記熟佢,但每課都都總有好多額外既生字去記,呢個時侯我地可以借用一下「背五十音」既拖延方法:就係遇到佢既時侯照讀照過,只要成功對生字有個初步印象就可以.因為尤其係初學階段,好多生字都會係之後既課文出現返,到時只需要印象又會再進一步加深.
當然生字唔似得五十音咁常見,未必可以係之後學習既內容見得返面啦!所以我會建議大家買一本雞精生字書,因為生字書比起逐課課文比你既生字分類得更加有條理,例如佢地會一次過將生字分返あいうえお音序,同埋分埋詞性比大家等等…將有印象但未背熟既生字集中係生字書溫係筆者咁耐以黎覺得比較有效率既溫習方法!
今次分享到到呢度先!唔知以上既方法幫唔幫到大家呢?大家試過有用既話都可以分享返比朋友或者比啲feedback筆者,等方法可以變得更加完善!而有問題亦都可以係facebook或者我地既伸手區發問架!
剩餘既文法,聽力,寫作既改善方法都會一次過係下一次既文章提到架!記得緊貼我地LikeJapan專頁啦!


text: Key=C 4/4 C Am 有一日 我想飲波霸珍珠奶茶 F G 點知個哥哥話 小姐冇珍珠啊 C Am 果一刻我心諗車不過冇珍珠之嘛 F G 咁你淨系俾波霸我都無所謂啦 C Am 個哥哥突然之間嚇親odd咗一下 F G 佢話小姐我真系唔知俾你乜嘢好吶 C Am 果一刻 我心諗嚇你冇嘢啊嘛 F G 又冇珍珠又冇波霸你點做生意㗎 C Am 我要波波波波波波波波波波波霸 F G 就算你冇你冇你冇你冇珍珠奶茶 C Am 朋友平時都叫我天真可愛蘇菲亞 F G 你咪見我個款好恰 就想恰我啦 C Am 我淨系想要波波波波波波波霸 F G 就算你冇你冇你冇你冇珍珠奶茶 C Am 點解你要當我係傻仔咁望住我㗎 F G 冇得飲嘢我依家咁繫心情唔好啦 G G 啊~ 啊~ C Am 但系 但系我個fd望住我 F Am (佢嘅眼神同緊我講)你 系咪懵咗 C Am 仲嚟手打埋上Facebook個Wall F G 仲要tag番我 C Am 我蘇菲亞 終於知錯 F C (但系我嘅勇氣同麪皮) 錯過後便厚得多 C Am 試問邊個 冇樣衰過 F G C 我不怕不怕你嘲笑我 哈哈~ 因爲 C Am 我係蘇蘇蘇蘇蘇蘇蘇蘇蘇蘇菲亞 F G 查實我最鐘意飲嘅唔系珍珠奶茶 C Am 頭先個腦轉唔到因爲空氣差之嘛 F G 哥哥你是但俾杯奶蓋綠我就ok噶啦 唔該,俾杯奶蓋綠茶 冇奶了噶喔,小姐


text:
想做呢個萬用Miracle Balm好耐喇! 不過Argan Oil斷晒貨等咗好耐到而家先有!
講起上黎都真係要多謝各位客人對我嘅信任, 第一批Argan Oil咁短時間已經賣得七七八八!
我揀呢個Argan Oil係新鮮採摘製造, 絕對唔會一早整定擺倉擺到唔新鮮,
不過另一方面就係貨期會比較耐, 所以今次等到頸都長先等到呢批Argan Oil呀!!
終於都齊晒材料, 開工!
你可能會問 "咦咁同之前濕疹膏有咩分別呀?"
Miracle Balm含有豐富嘅Shea Butter, 植物油同Argan Oil, 係全天然同全植物性!
可以做到修護同增生功效, 質地好軟滑, 吸收得超快!
由於成份比較溫和, 所以任何人都用得!
濕疹啱,BB 啱,大肚啱, GP6D都啱用架!!
呢個Miracle Balm我自己已經用咗一排, 發現對濕疹問題真係勁有幫助!
講番點解會用Balm, 其實都係同精油有關, 用開精油嘅朋友仔都會知道,
當你用完油之後都會用一層Balm冚面做保護, 而好多人都會選擇好容易買到嘅礦物油軟膏,
但係最近世界衛生組織已將礦物油列入為三級致癌物!!!
唔好話小朋友, 大人都唔建議用太多啦!
所以好多媽咪都想轉用更加天然同純淨嘅軟膏,
而Miracle balm又可以代替專用嚟稀釋嘅V6(植物油),
咁平時要用就唔使成支V6帶出街, 又驚整到成個手袋都係啦!
所以呢個全植物性全天然嘅Miracle Balm就係最好嘅代替品!


text:
「適應」呢個詞喺各位眼中可能係貶義,但係喺我眼中其實係中性詞.好多人都忽略咗其實「適應」係「睇餸食飯」,而唔係「有嘢就食」.
唔知道幾時開始,香港一有啲咩事發生而普通香港人唔會留意或者唔理,就會有人話香港已經「適應」咗呢個情況覺得好憤慨點解可以冷感落去等等對白.
其實「適應」唔係咁樣架.
真正嘅「適應」係承認一件事已經變成常態,又或者係一個情況喺短期內都唔會改變,而之後發生嘅事只會順勢加劇本身件事所帶嚟嘅影響.
一件事發生咗之後,睇社會唔同人對呢件事嘅迴響係會知道呢個社會嘅人本身嘅性格同社會演變對佢哋心境嘅影響.一個人嘅價值觀係由佢自己嘅教育,圈子,社會演化構成.除非呢個人喺某個時間睇咗某啲作品而令佢睇世界嘅眼光起咗變化,否則群體性越高嘅社會,有比較多人會尋求自己嘅價值觀同社會標準同等其實係合理預期.而相對之下,因為唔同原因而相信一套同社會共識唔同嘅價值觀係比較難搵到共鳴,呢個都係必然結果.
「適應」一件事,係承認有呢個情況,而預計到呢個情況喺呢一刻發生喺一班特定嘅人身上,呢班人會有咩反應.
但係「適應」嘅方式唔係只有攤個手然後撤退呢個選擇.
對於睇咗新聞而又視而不見唔肯思考只會用同一個套路覺得一定係某班人出錯嘅人,佢哋做緊嘅嘢唔係「適應」,亦唔係「接受」.佢哋做嘅只係不切實際咁將自己嘅想像投射去呢個世界度.呢個行為有個宅學名,叫「腦補」.
由此,我哋就可以知道點解同樣係身處香港,但係對事物嘅理解就好似係喺兩個平行時空一樣.
而對於呢個腦補世界,其實唔係只係一個幻想咁簡單.集體幻想背後係一定有人經營.下次再講.


text:
卓健請大陸護士單新聞,驚醒一眾自以為有錢睇私家就冇事嘅離地中產.佢地點都估唔到基層未受罪,自己已經成為第一批白老鼠,用自己條命去比大陸人拎工作經驗.
香港醫護行業人手短缺,特別係公營醫生護士做唔停手已經唔係新聞,但政府唔單止冇泵水比醫管局請多啲專業人手,反而仲要Cut budget,依一點正常人都知到有問題,當早前港共政府仲有意喺中國引入醫護人手解決「問題」就知又係有關中港融合事.
大陸貨用平嘢你都怕爆炸,何況係你出事果陣決定你生死嘅醫護?你想唔想像到個醫生走埋你未問你咩唔舒服就叫你「打點滴?你諗唔諗到個姑娘用半鹹淡廣東話同你講「緊貌藥死個鐘食依次」?睇政府急症會等到死,但如果睇大陸醫生請大陸護士一定死得仲快.大陸人同貨,最缺就係水準,去睇病容乜易無病化小,小病化大.如果有人話唔做過邊有經驗,唔衰過邊會識改,麻煩你自己上去就義好啦,香港人好自私㗎,咁蝕底冇人想做囉.
你叫大陸搵條女著護士服影相比人J,OK;你叫一樓一隻北姑扮護士比你吉針,冇問題,但係講真正護士我一定信自己人.佢地會黑面,我明因為地獄更表辛苦;佢地成日趕你去依度果度,我明因為醫院真係好爆,但專業兩個字真係Made in HK有保證百倍.命,每個人得一條.我就唔敢博啦,你呢?


text:
Tuesday, 22 January 2008
LG GSA-E60L + Canon PowerShot A570 IS
尋晚當我將 d 通過非法下載得來o既電影 burn 落碟o既時候, 部電腦個 dvd-rom 突然瓜o左. 不過部電腦都已經買o左差唔多四年, 以我 burn 咁多碟o黎計, 算係壽終正寢, 百年歸老, 我都應該節哀順變. 所以拿拿臨上 futureshop.ca 個網睇下有冇 dvd writer 減價. 最終買o左部 LG o既 external dvd writer, 百二蚊減到八十, 比起 internal 貴多廿皮. 因為我唔識開部電腦自己裝, 所以早就打算要買 external, 佢減價就正好. 部機好易用, 就咁插電, 同埋插落部電腦個 usb 度, 就已經可以用, 乜都唔使 install.
講開又講, 上個月我部舊相機 Canon A70 都壞o左, 影唔到相, 已經用好幾年, 都算係死得其所. 見有部 Canon A570 IS 之前減廿皮, 賣百七蚊, 就買o左. 我都知道價錢算正常, 唔係特別平, 但係因為當年我買部 A70 o個時, 部機只有而家呢部一半, 又重甸甸, LCD 又細, 都要成三百幾, 所以而家呢部我心理上覺得好平.
Posted by Howtindog at 08:01
Labels: 生活
0 comments:
Subscribe to: Post Comments (Atom)


text:
有個角色,原本份人無乜嘢,但有一日佢癡埋個有錢嘅賊婆度,個賊婆就開個盤口出黎:「不如你跟我,認我做老母啦,我唔會迫你一齊做啲陰質野架喎,總之我做得你老母就會照住你」.但世界邊會有免費嘅午餐?做得賊婆個仔,你覺得真係可以置身事外,淨係數錢?為咗錢,呢個角色變得六親不認,為咗博得賊婆信任,佢同自己嘅過去完全決裂,所有同佢一齊長大嘅人,都同佢地劃清界線,總之世上只有賊婆好,世界上任何人都可以出賣.
呢啲情節,好經常晌 CCTVB 膠劇出現,我地統稱呢種形態做「入魔」.香港人對呢種劇情都會睇得咬牙切齒,晌各大 forum 都會口誅筆伐,著緊到以為全香港都會比呢種賤人角色害死全家.
但呢種人真係離我地很遠嗎?絕對唔係,香港一地都係呢啲人渣.
所以港大校長可以夠膽死話「港大唔再係香港人嘅大學」;所以殺人犯施君龍可以拎到單程證仲可以出街指住香港人黎鬧;所以大陸 Betty 條八婆偷渡嚟香港仲可以呀之呀左本末倒置話人地迫害佢;所以香港越來越多只做蝗虫生意嘅舖頭,越來越少地區小店;所以香港人就嚟連自己個名都保唔住比班所謂新香港人洗走哂.
為左錢,出賣所有人,呢啲正正係所有賣港賊日日都做緊嘅嘢.你見到劇入面嘅人渣都尚且咬牙切齒,但反而殺到埋身嘅賣港賊只係一句「有撚計咩」就求其 hea 過,你問你自己,你搞乜撚?
你覺得你無份賣港就無責任?Betty 呢件事話比你知,你唔出聲就係默許呢啲情況發生.以前中共偷走中國呢個名,於是成班大中華膠不知如何自處比中共點到團團轉,「中國人」呢三隻字已變成土豪惡霸無品味嘅代名詞;今日歷史重演,中共派大量蝗虫落嚟偷走香港人嘅身份,你覺得你仲可以置身事外?咪撚玩啦!
膠登討論區相關討論,請按此


text:
17 Jun 2003
呢兩日都無出街, 幾悶下.
無理由呢個時候搵工架?
補習...佢地唔搵我, 都無辦法架, 我都想做多幾轉.
打機...我開始覺得有少少罪疚感.始終, 好似真係打得太多喇.
去街? 我都唔想去邊度先好.呀, 講講下, 不如今日去行山算喇, 反正難得個低壓槽走左, 風和日麗.
近來見到好多朋友仔係我個日記度留言.多謝大家支持.其實有時都會幾開心, 原來有咁多朋友仔都八八卦卦地走到我呢個 website 度睇下我講過d 乜野.有中學同學喇, 有預科同學喇(其實都即係中學同學), 有大學同學喇, 有唔識的朋友喇等等.
不過我又係度諗, 如果咁多人睇我個日記的話, 而如果我又想講一d 會令佢地唔多高興的說話個陣, 咁點算呢? 拿, 我當初想係度講野, 無非都係因為我唔想當住其他人面講出口, 所以先係呢度打打打.但係如果我想講一件事, 係我唔滿意某人, 而某人又係會睇我呢個日記, 咁...我應該點呢? 我應該自己繼續講自己想講的野? 定係為免日後面左左而就住就住? 而如果就住就住咁講, 咁我係呢度打日記黎做乜野呢? 仲有咩意思呢? 唉.Another mystery of universe~!


text:
揀老婆要揀處女
揀老婆要揀處女為一潮文,出處不詳.其後有高登會員將潮文內容更改,將男女逆轉.
原文
老婆係一生一世既,唔同女友咁唔滿意可以中出即飛
揀老婆就好似揀禮服一樣, 你一件普通衫都可以買件二手既
但你買件禮服如果已經俾人着到殘晒 拎出去點樣見人?
所以如果老婆個處唔係俾自己攞去而係俾左第個男人
簡直係男人既恥辱
再者女仔迷人既處女洞穴何奇吸引
緊窄既小穴,粉紅既陰唇有邊個男人唔鍾意?
即使第時老婆塊西用耐左鬆晒
兼陰唇外反,成塊牛肺咁大片黑沉沉
你都唔會太傷心
因為呢D都係你一手破壞而成既
但如果有第個男人參與過呢個工程就唔同講法了
情況就好似你自己著花著鬆自己對鞋
同人地著花著鬆對鞋先俾你著既分別一樣
試諗下如果第時結左婚同老婆行街
你地撞番當年用佢巨大既賓周插入你老婆既處女小穴既人
你老婆同佢介紹你係佢老公時
果個勝利者,肯定會流露出一手用家既驕傲笑容同你打招呼
而你只可以次人一等地
用二手用家身份同佢俯首稱臣
身為男人既你又點樣接受此等奇恥大辱?
即使你果晚番屋企怒執老婆一百幾十濟發洩
都無法改變事實
何況呢個破麻
你仲要對住佢成世呢?
再者,因為當價錢=0時,處女膜既Qd肯定大過Qs
所以處女膜係economic goods
而又由於我地唔可以o係factor market買到一片唔連女人小穴既淨處女膜
必須o係product market 買一個有處女膜既女性
於是處女就比非處女多一個有價值的factor作bundle sales
結一次婚閒閒地都用數以十萬
你唔係用黎花o係一個比人少一個factor 既女人身上啊嘛?
加上如果第時你D兄弟啊老友啊問起你老婆個處係咪俾左你
除非你扮野好似黃(王)祖藍咁叻,立刻充滿自信地答"係"啦
否則你答"er......"
或者"處唔處咁重要咩"
又或者"我唔想答"
你D兄弟老友都一定心裡有數
你竟然係回教徒
老婆隻豬唔係你食
到左你真係有個幸福既小家庭
咁唔好彩俾你生左個女
有一日你放工返屋企
見到有個MK仔UN緊你個寶貝女
你破口大罵: 你點對得住你將來既老公!
你個女就會理直氣壯咁同你講:老母隻豬都唔係你食架啦
連你個女隻豬你都想管
你個情意結係咪未撚解丫?
面對女兒一針見血既講話
恐怕呢一刻你連長輩既尊嚴都會無埋
所以大家揀老婆一定要揀處女
否則將來後悔莫及
性別轉換版
老公係一生一世既,唔同男友咁唔滿意可以被佢中出即飛[1]
揀老公就好似揀禮服一樣, 你一件普通衫都可以買件二手既
但你買件禮服如果已經俾人着到殘晒 拎出去點樣見人?
所以如果老公d精第一次唔係射係自己個西入面, 而係俾左第個女人, 又或者佢既左右手,
簡直係女人既恥辱
再者男仔迷人巨鳩何奇吸引
熱辣辣既精液,紅卜卜既龜頭, 加上果種養精千日, 用在一時既豪情氣慨, 有邊個女人唔鍾意?
即使第時老公碌棍用耐左彎左
兼鳩毛都比你坐甩晒,成個比薩斜塔咁
你都唔會太傷心
因為呢D都係你一西坐爆而成既
但如果有第個女人又或者係飛機參與過呢個工程就唔同講法了
情況就好似你自己著花著鬆自己對鞋
同人地著花著鬆對鞋先俾你著既分別一樣
試諗下如果第時結左婚同老公行街
你地撞番當年用佢小穴緊緊啜實你老公碌巨鳩既人
你老公同佢介紹你係佢老婆時
果個勝利者,肯定會流露出一手用家既驕傲笑容同你打招呼
而你只可以次人一等地
用二手用家身份同佢俯首稱臣
身為女人既你又點樣接受此等奇恥大辱?
即使你果晚番屋企怒執老公一百幾十濟發洩
都無法改變事實
何況呢個破麻
你仲要對住佢成世呢?
再者,因為當價錢=0時,男人既第一次Qd肯定大過Qs
所以男人既第一次係economic goods
而又由於我地唔可以o係factor market買到一碌青頭仔既鳩
必須o係product market 買一個未出過精既撚
於是飛機都未打過既青頭仔就比一早出晒精既撚樣多一個有價值的factor作bundle sales
結一次婚閒閒地都用數以十萬
你唔係用黎花o係一個比人少一個factor 既男人身上啊嘛?
加上如果第時你D姐妹啊老友啊問起你老公既第一次係咪俾左你
除非你扮野好似黃祖藍咁叻,立刻充滿自信地答"係"啦
否則你答"er......"
或者"係唔係第一次咁重要咩"
又或者"我唔想答"
你D姐妹老友都一定心裡有數
你竟然係回教徒
老公隻豬肉腸第一次唔係你食
所以大家揀老公一定要揀未打過飛機既青頭仔
否則將來後悔莫及
再講多次我唔係可以容忍到個老公係n手的人
講明...係老公唔係男朋友!!!!


text:
沖繩時光機之旅-古琉球體驗遊
琉球的由來
原來根據歷史紀載,元朝時代台灣同沖繩列島合稱為琉球.到左明朝就將沖繩列島名為大琉球,台灣就叫做小琉球.
琉球村位於沖繩恩納,一個以古琉球為主題既旅遊景點.每日會有大大少少16場有關琉球文化既表演可以觀賞,每個工作人員既衣著都會著返古琉球民族既服裝,好似一個大型 cosplay 展覽咁!
由於呢個景點都算出名,我去既時候都無抱住太大期望,但係呢度由工作人員,到建築風格,一花一草都做到十分神似,令我都喜出望外,投入左係呢個古琉球世界入面!
1,200yen 絕對唔貴!物超所值!
地扯:沖繩縣國頭郡恩納村山田1130
電話:098-956-1234
每個職員無時無刻都 cosplay 緊~
但係呢兩個,就唔係工作人員,佢地同我一樣都係遊客,收費既和服體驗
1.和服體驗:500 円-1分鐘內自由拍照
2.和服體驗:1,000 円-專業拍照,沖洗照片一張
仲有一個係租全日!姐係可以著住和服行晒呢個琉球村,不過價格幾多就要自己問下喇.
呢個就係理想圖~
現實圖…就等你地影完sd 返比我先知
園內地圖,其實兩個鐘內行得晒,如果唔睇表演或參加體驗既話
三線體驗,1000yen/30分鐘,想唔想學就睇你自己喇
隔離亦都有得免費試玩
園內每個建築設計都係依照當年琉球既建築風格.
呢個女人我都唔知佢係度做乜既,但係佢都好專業係屋內行黎行去!認真入戲
跟住就到表演時間,呢個表演係琉球村最大型既表演(每日10:00,16:00)
呢個就係皇帝喇!
皇帝入場之後,就會坐係度,同我地一樣睇人表演
呢個角色都幾好做喎~
之後就到獅子出場,呢隻獅子其實係沖繩度度都見到佢!
獅子像又稱為Shisa,其實就係沖繩既守護神.開口既係男,合口既係女.
好耐以前,沖繩既居民為左抵禦颱風侵襲,除左做好加固之外,仲用放一對獅子像,放係門口,屋頂,牆身等等
佢地覺得會有辟邪作用,求一個心靈庇護.
而表演緊呢隻獅子,仲會周圍食人,被食到既人當然會帶黎好運啦~
最後所有表演者都會同觀眾一齊跳舞~非常開心


text:
我地要起一條駁唔埋嘅港豬噢大橋
起一條只可以降落嘅第三跑
要俾其他廣東地區貴幾倍嘅錢買東江毒水飲,仲要感恩
689收5000萬無咗影
7警打人拖到依家
痰胃豬依啲共狗可以入老廉
一個大陸“俾“香港嘅普選,最後話俾香港人知係用嚟試我地
李國章當年攪教改,害死老師仲可以繼續遺害大學
搵大陸建築商整鉛水俾我地飲,但係仲要用繼續大陸建築商
好離譜咩?你話最黑暗一天咩?
依家話你知,你都傻嘅,原告變被告,用個胸襲警都可以告得入,仲要判監
陳碧橋話佢好_驚呀,佢心諗:奈得我何咩
點解人地可以咁串?
起機場第三跑嗰陣我講,問題由始至終就係我地俾唔到政府有力嘅打擊
我地對荒謬嘅事開始愈睇愈慣,今日見到一套九品芝麻官真實上影都只係予以譴責,第日發生更離譜嘅事呢?有女士俾人強姦仲要俾人告,我地仲係咪示威鬧可恥就算?
聽日話你知有班校長唔叫救護車害死人係唔洗負責,咁係咪全部人直頭坐係度當無事?
俾着係其他地方已經暴動喇
係咪仲享受緊嗰種和平抗爭受國際讚頌?讚完呢?有咩用呀?
人地啲國家最多咪鬧政府兩句,有無見過佢地抵制大陸?
以前就算64死咁多人,過咗一年,抵制或者斷交大陸嘅國家咪又為咗利益同大陸拍返晒膊頭,香港人要生性呀,靠自己喇
前幾個月仲可以話法庭仲係三權分立最後一度防線,依家呢?


text:
行到腳軟!東京超巨型商場連Outlet購物新熱點 AEON Laketown
去親東京旅行我都會plan好啲行程,同埋list好曬要買嘅嘢同要去嘅舖頭.不過有時想去Outlet買平嘢又要特登去,變相又浪費咗啲時間...不過畀我發現咗原來有一個超級大嘅購物熱點係包晒兩個大商場再加一個Outlet,呢度就係離東京市中心大概40至50分鐘車程,位於崎玉縣嘅AEON Laketown喇!
AEON Laketown有分Kaze,Mori同Outlet三個部分.從JR武藏野線越谷Lake Town車站落車行過嚟唔使5分鐘就到第一棟Mall:Kaze嘅入口喇!
話說呢度2015年11月先翻新過,所以感覺仲係好新淨!同埋一入嚟就見到WEGO,Samantha Thavasa,TITICACA,GU等港人熟悉嘅店舖,地下個層仲有個好大嘅超市Maruetsu~呢度雖然唔高,得三層,不過每間舖都好大,真係唔好以為係兜個圈咁簡單呀!
Kaze仲有好多可愛嘅雜貨店:3 Coins,Off&On,仲有好大間TSUTAYA,同埋有CAPCOM嘅官方專門店同Cafe添!呢度總共有248間舖頭...真係你想要睇嘅嘢呢度都會有囉~
繼續直行就會見到通去Mori嘅行人隧道~而唔行到過來都唔能夠相信,Mori比Kaze仲~要~大~~有成500呎長添呀!呢度都經常搞活動,所以話唔定大家嚟嘅時候有幾會見到明星藝人!
Mori嘅舖頭(神奇地)冇同Kaze相撞,有Global Work,niko and...等大型日本牌子,以及American Eagle,Zara等歐美牌子,店舖總數達327間 *0*!
除了最中間嘅food court,第一層仲有成條食街,勁多餐廳!另外,Mori中間有個好大個,三層高嘅AEON Style部分,有得買藥妝,酒,同有好大個超市!買嘢食定手信都勁方便~而且仲有優惠添呀!
只有你哋用手機上 www.likejapan.com/95coupon gen一條條碼再係AEON Style入面呢部機scan一scan,就可以得到95折嘅coupon!一日內任用唔嬲,變咗shopping自動有折扣!
近新年時分呢度有好多福袋,而呢度超市仲有啲我係市中心非常少見嘅零食添!(非常齊全)
行到攰又唔知食咩,可以用呢張coupon去超市入面嘅Kitchen Origin揀啲飯團,或者日式便當,可以自己拼添架!買滿500yen即刻平100yen~
食完野,可以直接從AEON Style對面門口出去行Outlet~呢度嘅Outlet位於湖邊,景色超靚,行嘅時候不妨影張相~
而Outlet有多間免稅店舖,總共大概有130多間店舖!仲有個小型溜冰場係中間~
結果我哋真係行咗成大半日,真係少啲定性都會大出血!不過就算買到唔夠cash俾,都可以用信用卡畀錢,今次我就用咗aeon張日航卡 (JAL card),點解?下面再話你知.
最後走之前記得去對住車站門口嘅Mini Stop,用Coupon以買一送一優惠買埋個雪糕先好走~濃濃的牛奶味超幸福~
阿Anne推介購物小貼士:
1. 碌卡儲里數要留意外幣匯率
去outlet 掃貨用信用卡,除左唔洗拎住咁多cash係身,儲里數要留意外幣匯率!雖然aeon張日航卡只有$6=1里,但佢幫我慳左唔少海外簽卡嘅手續費,出來個匯率真係堅低! 見到statement個下諗: 早知全部碌哂aeon啦!慳好多架ma~T.T
用JAL里數換日本機票,無論去東京定去北海道嘅經濟位來回都係20,000里咋~!(AsiaMile要30,000里先得)!
所以如果大家鍾意去旅行shopping,aeon日航卡絕對係一個唔錯嘅選擇,詳情可以去呢度.
2. Coupon優惠券
大家睇影片有冇留意到我成日拎住coupon,食嘢又有平,食雪糕又買一送一呢?其實大家只要 “Like” 咗aeon信用卡專頁,之後去aeon尖沙咀分行(美麗華商場辦公室20F)show下個Facebook就可以拎到呢啲coupon,而家仲送「蛋黃哥」防水袋添!大家去日本如果會去AEON Laketown,記得拎埋先去!
《AEON Laketown詳細資料》
地址:埼玉県越谷市レイクタウン4丁目2番地
交通:坐車或轉線到JR武蔵野線越谷レイクタウン駅下車便可


text:
小BLOG聚
因為得三個人,算係小BLOG聚啦,
開BLOG以來,認識到唔少朋友,
Frances & Rachel都認識咗半年,
係Frances個blog成日都會見到呢個小妹妹,
個活潑可愛,口齒伶俐,
我真係好鬼C鍾意佢架啫!
之前我地已經見過兩次面,
Rachel小妹妹係一個好熱情嘅小朋友,
唔知點解我同佢好好傾,
佢都幾聽我話架,我同佢好有緣,
唔知係咪自己啲仔女大咗,
見番啲小朋友都好喜歡!
Frances成日話佢煩,我又唔覺喎,
我好鍾意拖住佢隻小手,
一路行一路傾!
十二月三日係佢六歲生日,
我胆粗粗咁應承咗送蛋糕俾佢,
應承小朋友嘅一定要做,
雖然我唔係好識整蛋糕,
都要硬着頭皮整個蛋糕出嚟!
之前烘焙姐姐俾咗個芝士凍餅嘅食譜我,
噚日放下晝假返屋企整餅,
第一步,做個海綿蛋糕先,
呢個都算係我第一個海綿蛋糕,
都算幾成功!
跟住整個cream芝士﹐
加糖打蛋加魚膠加cream芝士,
點知放好個海綿蛋糕,倒入芝士餡後,
好特別嘅情就出現啦,
C啦C啦..........點解片海綿蛋糕會升咗上嚟嘅?
以為片蛋糕唔夠重,嗱嗱聲放多片落去,
點知仲衰,攪到一pat pat咁,
好肉酸呀!救命呀!
有冇人話到俾我知發生乜事呀?
好彩屋企仲有材料,
今次唔敢再放海綿蛋糕啦!
因為再失敗的話,今日就無貨交啦!
用番之前做嘅芝士餅底,
再攪一次cream芝士餡,
雪咗就出去同大老爺食飯,
返到屋企即刻再開工,
其實我有兩種生果想用嚟做餅面裝飾,
士多啤梨同桃,最後都係用咗大路嘅士多啤梨!
士多啤梨芝士凍餅~(詳細食譜)
仲將多餘的啫喱做咗幾杯士多啤梨啫喱杯!
咁個失敗嘅蛋糕點處理呢?
佢係食得嘅,不過醜樣啲啫!
今朝大老爺見到都話唔食,點算?
哈哈...........加啲可可粉係餅面,
咪可以變咗Tiramisur囉!
點知探完Frances返到屋企,
呢個如月版Tiramisu食淨咁少咋,
好彩都有番一件自己試下,
啲cream芝士索晒入啲蛋糕度,
所以淨番啲cream芝士係底部,
所以好似食蛋糕多過似凍餅,
希望整俾Rachel嗰個好味啲啦!


text:
同理心不可包容入侵者
我明白香港有好多人係堅有同情心,見到個細路女喊會覺得好難受,不過我想問有邊個做人老母嘅會帶埋個女街度同人炒晒大鑊呢?會嘅唔該舉舉手.(其實我仲係唔明點解要用個箧裝書仲打開俾人睇)
人有同理心係好事,不過我唔認同同理心要擴大至包容入侵者,賊都要當過門客我真係唔得掂.大家亦要小心同理心俾人煽動誤導,依家傳媒嘅功能已經變成製做偏向景象機器,同政棍合作宣傳一啲都唔出奇.上幾個月先有政黨傳媒渲染佔領者為紅衛兵,上綱上線,今次就有傳媒政黨對反水貨客人士作出類似言論,分別只係人唔同咗.例如之前有建制派話佔領者暴力,今次有陳偉業見到示威者追打老弱,情況非常類近.我一向認為要保持獨立思考,唔係人講就信,亦都唔認同盲從意見領袖或者政黨意見.
我喺度唔係講話出師有名就可以做乜都得,我唔會認同一種合理化自己所有行為嘅思想,我相信情況會變成類似權力令人腐化,我會贊成錯要認,不過要記住唔可以因為反對言論而處處限制自己.
我仍然支持各有各做,仍然認為見到有人用自己唔認同嘅方法抗爭甚至只要立場唔同就覺得人地做咩都錯嘅態度好有問題,不論左右翼人士.
光復行動叫做初見成效,依家都叫做俾到啲壓力政府,走私賊都開始知道佢地走私唔係次次都可以大搖大擺先.不過行動成本都唔輕,但係方法嘅野係可以改進,睇住結果去改進係必需.
有人話光復行動會失中間派支持,咁爭取支持係睇方法定睇成效呢?
七十幾日嘅佔領,無可否認開頭係爭取到人支持,到最後剩低幾百人,到底有幾多人係心灰離場?有幾多人因為見唔到任何成果而心灰?唔通走嘅人係因為有人打爛度玻璃門而被嚇走?成果對爭取支持好重要.
對於覺得要對準政權嘅抗爭者我唔會有任何異議,更加唔會出言阻止.
(以上抗爭者絕不包括賣港政棍或篤灰人士)


text:
中文考組織能力 表達能力
亦著重個人文化修養
雖然不嬲都唔認同考試跟個人能力掛勾
但輸波賴地硬 只能說閣下um.....
普遍好多考得差既人一直都覺得自己係香港人 中文唔使溫
不如咁講 英國人考英文的話 其實仲會唔會考基礎grammar 或者日常用語?
就以閱讀卷為例 個個都話on9 無用 靠撞
事隔四年我自己考多次都係5**
因為考既係你理解能力
卷係prof set
你話佢既答案點解一定岩
不如咁講點解人地諗過度過去整份卷出黎 答案會比你差?
或者有人話作者諗既同答案諗唔同
不如咁講
prof 都係讀者 佢從讀者角度出題
考既係理解能力 要你明既文意段旨都係一班prof 理解完後執好既合理答案
加上好多都係可以合理地推個答案出黎 而唔係prof 話係就係
如果有以上諗法 唔去嘗試屌個制度
慢慢摸個marking 出黎 你會明白點做
最on9反而係作文
咁多份係作文on9
說話就不多說
聆聽判斷能力同即時記憶 呢d 有咩得賴
綜合最易溫 寫文言書信亦幫助學生寫出一手工整既文字 領略中文博大精深之處
寫出精煉既中文 先係中文叻
綜合考既就係考呢樣
反而作文要考寫作能力就唔好框到咁死
不過又難控制標準 呢點係中文考試既錯
咁我的理解能力真係好有問題
真係咁易掌握就唔會咁多人3都無
多數人都寧願溫多啲英文都好過擺時間落中文,自從離開中學讀u之後,唔係填form要寫中文名都唔會點用到中文


text:
觀塘的沙爹王
小弟起牛頭角返工,以前經濟能力仲未好似而家咁差嘅時候,日日中午都同老闆加同事一齊出去食飯.行到觀塘郵局前一條街, HSBC 對面有一棟商住樓宇,下面開左好多食肆,其中一間係沙爹王,我地都經常幫櫬.
唔好以為沙爹王真係專門食沙爹(我以前真係以為咁,大大話話都俾佢呃左十年) ,入面菜式我諗沙爹佔 1/4 都冇,不過大部分都係東南亞嘅風味,例如咖哩,白咖哩,冬蔭公等等.沙爹王提供左好多套餐,有辣有唔辣,有米有麵.如果你唔想要套餐,都可以自己散叫,全部價錢都幾平民,龍蝦湯都係 $12,魚翅撈飯都係 $3x.起佢地咁多樣食物入面,我最喜歡食嘅,並唔係佢招牌菜,亦都唔係精算套餐,而係自選配搭嘅麵食:清湯牛肉米線.
所謂清湯,只係唔辣同埋色水幾清澈.味道方面,一D都唔淡,你可以睇到有好多牛肉嘅纖維起裡面,入口肉味都幾濃,幾甜架.佢地嘅牛肉,水準都唔係太統一,有時好軟滑,有時就好韌.跟住碗麵上檯嘅,仲有一少碟自加配料:青檸同埋生嘅紅辣椒粒.呢個,就係我鍾意佢嘅地方.唔好睇佢少少一碟配料,佢可以令到個面昇華去第二個境界.好多同事都問我點解去沙爹王叫清湯,其實,我都係為左呢一少碟野.
原本一碗平平冇奇嘅清湯牛肉米線,加左辣椒之後,香味撲鼻.同平時食果D辣嘅米線唔同,因為果D米線隨左辣椒,仲有其他辣味嘅調味料.調味料雖然係香,但係完全唔可以同淨係落辣椒嘅麵相提並論.落完辣椒,記住落埋果半個青檸去碗麵度,令碗麵散發出清新嘅青檸味,食落口少少香辣,少少麻,少少酸,好醒胃的.
注意: 嗜辣者對呢個食物唔好抱咁大祈望,因為辣椒分量少,落晒去碗麵度都係微辣,可能滿足唔到你嘅要求.
沙嗲王
地址:觀塘裕民坊34-36號1樓
電話:2304-1879
消費:$30 起


text:
係入正題之前先請大家睇下官網既介紹
首先係行李寄存既問題,好多人可以擔心住膠囊的話擺放行李會好麻煩,但係呢間假假地都係「豪華」膠囊,各種服務質素都自然有所提升,未正式check-in前寄存行李亦都係完全無問題!當日筆者大約十點去到,只要出示passport,佢再check check就好快知道你係住客,服務人員英文亦都算係「可溝通水平」,所以唔識講日文都完全無問題,交低行李之後,服務人員隨即會比個牌仔你,想拎返行李既時侯只要出示返牌仔就可以拎返行李!
筆者先前住過一啲真正既膠囊(即係超平個隻),佢地雖然都會幫你寄存行李,但唔會有牌仔比你(有搞亂既可能);而行李既擺放位置亦係非常隨便,係客人隨手就可以觸及既位置,所以如果入面放左啲幾貴重既野的話,外出都唔係幾放心…不過First Cabin呢方面就做得比較好,行李既寄存位置係係counter入面,基本上只有服務人員可以接觸到大家既行李,感覺上比較安全
至於地理位置亦都係十分方便,筆者都幾有自信係一個絕對既路痴(程度:行旺角都會唔識路),但係呢間first cabin一出車站行幾分鐘就搵得到,而且外面亦都有標示清楚,所以如果讀者就算拎住一抽二抽行李都唔會太狼狽搵餐死,搭完車行兩步就到!換言之,大家放低行李就可以隨時搭車去第邊shopping!
講完一大輪check in之前既野,入住情況又如何?check in過後,大家大概會手持兩樣野-(1)寄存行李既牌,(2)一張寫明自己入住幾號房既卡:(1)寄存行李既牌唔使多講,基本上就係上述介紹過既牌仔,因為房間係無得上鎖,所以安全起見都會繼續寄存行李係counter;(2)一張寫明自己入住幾號房既卡亦無什麼特別之處,可以留意既係佢後面會寫住大家生存必須品-wifi既密碼,同埋呢張卡唔係普通既紙卡,大家係要用呢張卡係counter所在層數,拍卡先入到笠上六樓(大家居住既層數)
大家想知既除左價錢之外,相信就係房間既情況,到底大唔大呢~睇圖就知啦,官方圖一啲都無呃人,就係圖示咁大.對於筆者黎講呢個大細絕對充足,唔知各位讀者有無入住過比較便宜既膠囊房,基本上就係一個長方體,你想企係入面又或者執下行李既話基本上係無可能!但係有first cabin呢個大細的話,企起身當然不在話下,擺幾件行李攤曬係度都仲有位淨,仲有張枱仔比大家放野寫下野添(雖然我無用過)
去到日本當然都不忘無名醬!(不過甲鐵城似乎爛尾預感…)
大家如果住過一般膠囊房的話,就會發覺有兩大問題:焗同埋好焗!一般既膠囊房當然唔會有冷氣,如果開埋燈的話房內既情況就好似焗爐咁…但呢間豪華膠囊又有無呢個問題呢?係有…不過完全可以接受,以下筆者有兩個小建議,如果讀者到時遇上同樣問題可以試下:第一,如果覺得焗的話可以先試試再通風較到最大(然而筆者覺得作用不大);第二,就係親自落去counter叫佢開大自己房對出個冷氣!經筆者親身測試,係絕對有用,因為去到夜晚什至覺得有凍既感覺,蓋埋被就岩岩好perfect池,超梳乎
一般膠囊房既第二大問題
當然唔係好焗就簡單啦就係會聽到隔離做野既聲音,如果你想了解當地文化固然好,因為入住膠囊既人出乎出意料的多日本大叔(!?),仲記得入住平膠囊個日,筆者清楚聽到半夜從隔離傳來fapfapfap既聲音(請各位用創作力量同幻想諗下係咩聲…)咁呢間first cabin隔音又做得好唔好?老實講,係麻麻既,如果周邊有人大力閂門,又話曬開閂行李的話係會聽到既…但經過訓網吧既訓練,筆者早就唔覺係什麼問題,加上first cabin係免費提供耳塞,呢種聲音的話一個耳塞確實可以完美解決,安心訓個好覺!
至於浴埸及沖涼房方面,實在無乜特別,唔會有什麼可挑剔之處,整體上都比人一種整潔既感覺…但值得一講既就係按摩服務,相信去過日本既讀者都會發覺周街都係按摩服務,而且價錢亦都係偏貴,不過如果大家行完一日街又好想鬆鬆的話,入住first cabin既各位就有福了,因為係9點前按摩的話係可以以2000yen有找既價錢做個全身按摩(30min),筆者雖然無乜經驗,但唯一講到既就係做完的確成身鬆曬,有可以再落街行多幾round既重生感覺!
最後介紹既係500yen既早餐,如果大家係早起既鳥兒,出到街其實都唔會有太多選擇,咁first cabin既自助早餐就係一個唔錯既選擇啦,最緊要係咩?可以食到餓嘛!至於野食質素就還可接受,唔可以話好好味但亦都唔會話去到難食既地步,所以如果決心去食好西既讀者千祈唔好抱太大期望…同埋雖然係自助,但食物選擇亦唔算豐富,有飯有麵有湯,配料有咖喱,魚,菜,腸仔呢啲極之基本既食物(筆者去到個日係無蛋既…有啲失望)
筆者知道大家都唔太喜歡睇長文…所以最後將重要既情報總結做幾點比大家參考:
1.比起用coin locker,直接將行李寄存係counter更加快捷方便
2.如果怕房無鎖既讀者可以:入到房會有個「在室中」既牌仔掛全房出面,最好在唔在房都掛係出面,出去既時侯都開住燈,同埋記得拍實道門(無錯,係有磁石可以啪一聲就拍實道門,開關仲會發出明顯既聲音)
3.counter有耳機同加濕器可以免費借用
4.想試試按摩既讀者可以趁優惠時段去
5.早餐唔適合想食好西既讀者,但對於想食餓個肚,拿拿聲食好早餐既讀者係一個不錯既選擇
雖然加埋早餐總共$466可能會有啲貴,但最難得既地方係first cabin比到一個整潔,舒服既環境你,加上成個體驗係無伏,所有質素都係中…如果唔想煩住邊的話first cabin確實係一個唔錯既選擇(但如果追求平的話筆者會建議住民宿,請留意下篇XD)


text:
木衛四
木衛四又試稱為卡利斯多(Callisto,英語發音:/kəˈlɪstoʊ/[8],希臘文:Kaλλισtώ)系圍繞木星運轉嘅一顆衛星,由伽利略·伽利萊喺1610年首次發現. [1]木衛四係日頭系第三大衛星,也系木星第二大衛星,僅次於木衛三.木衛四嘅直徑為水星直徑嘅99%,但係質量淨它嘅三分之一.該衛星嘅軌道喺四顆伽利略衛星中距離木星最遠,約為188萬公里. [2]木衛四並唔像內層嘅三顆伽利略衛星(木衛一,木衛二和木衛三)嗰般處於軌道共振狀態,所以並唔存喺明顯嘅潮汐熱效應. [9] 木衛四屬於同步自轉衛星,永遠以同一個面朝向木星.木衛四由於公轉軌道較遠,表面受到木星磁場嘅影響小於內層嘅衛星. [10] 木衛四由近乎等量嘅岩石和水所構成,拉勻密度約為1.83公克/公分3.天文學家透過光譜測定得知木衛四表面物質包括冰,二氧化碳,矽酸鹽和各種有機物.伽利略號嘅探測結果顯示木衛四內部可能存喺一個較小嘅矽酸鹽內核,同時喺其表面下100公里處可能有一個液態水構成嘅地底海洋存喺. [11][12] 木衛四表面曾經遭受過猛烈撞擊,其地質年齡十分之之之之古老.由於木衛四上冇任何板塊運動,地震或火山噴發等地質活動存喺嘅證據,故天文學家估話其地質特徵主要係隕石撞擊所造成嘅. [13]木衛四主要嘅地質特徵包括多環結構,各種形態嘅撞擊坑,撞擊坑鏈,懸崖,山脊與沈積地形. [13]喺天文學家仔細考察後,發現該衛星表面地形多變,包括位於抬升地形頂部,面積較小且明亮嘅冰體沉積物及環繞其四周,邊緣較平緩嘅地區(由較黑暗嘅物質嚟構成)[4].天文學家估話呢種地形系小型地質構造昇華所導致嘅,小型撞擊坑普遍消失,許多疙瘩地形系遺留返嚟嘅痕跡[14],該地形嘅確切年齡還未確定. 木衛四上存喺一層十足稀薄嘅大氣,主要由二氧化碳[6]構成,成分可能還包括氧氣[7],此外木衛四仲有一個活動劇烈嘅電離層. [15]科學家哋估話木衛四係因木星四周氣體和塵埃圓盤嘅吸積作用而摩跎形成嘅. [16]由於木衛四形成過程摩跎且缺乏潮汐熱效應,所以內部結構並未經歷快趣嘅分化.木衛四內部嘅熱對流喺形成後唔久就經已起手,呢種對流導致內部結構嘅部分分化,位於地表100至150公里深處嘅地底海洋與一個個比較小嘅岩質內核可能因此形成. [17] 由於木衛四上可能有海洋存喺,所以該衛星上也可能有生物生存,唔過機率要小於鄰近嘅另一顆衛星木衛二. [18]多艘太空探測船都曾對該衛星進行過探測,包括先鋒10號,先鋒11號,伽利略號和卡西尼號.長久以嚟,人哋都估話木衛四系設置進一步探索木星系統基地嘅最佳地點. [19]


text:
上次同大家介紹咗呢期新開IG帳戶嘅幾位明星,今次整返個排行榜俾大家睇下,到底邊個日本明星稱霸緊IG呢個平台啦!
(追蹤人數截至2016年7月31日)
▲有日本Beyoncé之稱嘅台日混血搞笑藝人渡邊直美出名表情浮誇.完全唔俾自己身材限制自己嘅佢經常作出冇形象嘅表演,不過觀眾就至鍾意佢夠放夠真夠豪爽.佢係IG嘅post除咗有好多自拍嘅搞笑短片之外仲會加好好笑嘅日文hashtag,所以好多日本人鍾意睇㗎~
▲我諗叫佢做個性超模都冇乜人會反對掛!鼎鼎大名G-Dragon嘅前女友水原希子雖然係電視就好似冇乜觀眾緣,但係喺IG嘅世界入面就吸引好多粉絲follow!有種獨特氣質嘅佢有時仲會上載下自己嘅攝影作品添!
▲木下優樹菜,人稱日本Blake Lively,以前係model嘅佢同搞笑藝人結婚生仔之後而家已經成為靚媽.佢嘅IG除咗有佢嘅服裝配搭圖之外仲有好多屋企人嘅相,睇嚟好多女仔都好憧憬佢嘅婚後生活呢!
▲混血名模ROLA應該好多人都識㗎喇~近年佢轉型成功,越嚟越多國際牌子搵佢做代言人之餘,佢仲進軍荷里活拍生化危機系列嘅電影添呀!佢又鍾意煮嘢食,做gym同着靚衫,所以個IG真係好精彩好多靚相睇,唔講以為自己睇緊雜誌.
▲睇嚟有好多Like Japan嘅朋友都係長澤正美嘅粉絲呢!擁有一雙長腿嘅「東寶灰姑娘」Masami個IG就多啲露出佢鏡頭下私人嘅一面,偶爾到會有啲眼鏡照等等少啲見嘅形象,所以都吸引好多人follow!
▲比起瘦到一碌竹嘅身材,日本近年都好似吹捧有肌肉線條嘅健康性感,而中村Anne就係當中嘅典範.非常勤力做gym嘅佢身材非常均勻,標誌性嘅陽光笑容都非常吸粉!佢仲有好多圈中女神朋友,之前喺紗榮子屋企同石原聰美三個人一齊girls night嘅相就被網民like爆啊!
▲樣子斯文甜美嘅木村文乃IG最多嘅唔係自己嘅相,反而係自己煮嘢食嘅相.每一張都係木村文乃自己煮嘅料理相(應該係,除非唔係),擺得靚一靚睇落又超好食,真係睇相都覺得莫名地好治癒.
▲擁有一雙超長美腿嘅「惡女化身」菜菜緒IG經常出現話題之作.一時又好大方地show身材,最近又會po好多拍劇時嘅花絮照.佢亦都出名會鬧啲垃圾宣傳comment,所以得到好多粉絲支持佢有霸氣同肯出聲~
▲擁有棉花糖身材嘅小嶋陽菜係AKB48入面唯一上榜嘅成員!成日有機會去唔同地方影靚相陽菜個IG經常出現靚人靚景嘅相,真係睇完都覺得自己眼睛去咗旅行呀~!當然唔少得同元組AKB成員嘅合照啦!
▲曾經係ViVi人氣混血模嘅Jun而家已經結咗婚生咗仔,仲定居夏威夷.除咗成日會更新係夏威夷嘅生活照之外,熱愛瑜伽同生活嘅佢仲經常會up啲好勵志嘅句子鼓勵各位粉絲,非常之正面.不過我都係最鐘意睇佢嘅泳裝照,性感得來非常陽光同健康,真係超正.
▲人稱小岩(岩ちゃん),三代目J Soul Brothers嘅超人氣成員岩田剛典以王子嘅面孔,野獸嘅身材吸引超級多女性粉絲,令佢基本上已經係EXILE家族最強嘅幾位成員之一.佢嘅IG就比較多翻po同宣傳自己嘅作品或者上嘅雜誌,不過啲相真係靚仔嘅,所以都係好多like.
▲同樣係EXILE家族,三代目J Soul Brothers主唱登坂廣臣個IG除咗有好多佢同一班好兄弟上台表演好Yo嘅相之外,總會有啲潮牌嘅照片,同偶爾會出啲好型嘅自拍,引死啲粉絲喇~
13)戶田惠梨香 (追蹤人數:1,393,687)
▲因為拍Death Note電影彌海砂一角成為唔少人心目中女神嘅Erika除咗拍劇同電影外甚少喺其他媒體出現.因此,好多粉絲都會follow佢嘅IG睇下女神私生活嘅一面.佢之前upload咗張重拍Death Note電影飾演10年後Misa Misa嘅花絮照就有成8萬幾粉絲like咗,似乎大家都好期待Misa Misa重出江湖喎!
▲成個榜第三個出現嘅男性係搞笑藝人,亦都經常喺ViVi出現嘅Kazunyoro,小籔千豊.佢經典嘅「摸頭pose」令佢非常受女仔歡迎,唔少人爭住模仿添!
▲今季做咗月9女主角拍住三位超靚仔男主角嘅桐谷美玲近期繼續上位~本身係模特兒嘅佢私下亦經常同模特兒朋友密會,所以佢個IG都會有好多靚女friend嘅合照!不過近排梗係up自己同劇組嘅相多啦,真係好養眼啊~
以上15位就係現今IG最多人follow嘅日本明星喇(當然可能短短呢幾日之內排名又變咗...都未定)!唔知你哋又有無follow開以上IG呢~真係想講,成個榜都係女神咁滯...不過計我話,都係因為Johnny's旗下嘅明星唔可以開IG姐...試諗下ARASHI個啲開IG,粉絲數目應該會超級驚人囉!


text:
終極貪婪,我諗寫呢篇文嘅友仔,搞清楚事實至好批鬥人地.
成篇文筆法似文革唔在講,成篇文根本係人身攻擊無論點,仲衰過呢度追殺十幾世嘅脫苦海,有啲地方更懷疑係誹謗,我諗新浪香港要諗諗呢篇文章有無法律問題(我同社運分子唔同,我好南洋風格,如果有人亂嗡,好似鄭家富對付民建聯嘅人咁,係要送入法院).
但成個菜園村嘅核心問題有兩個:
1. 農作物價格:任何賠償都係用Market Value,點解政府可以佢地唔知點研究返嚟嘅所謂價格嚟賠?共產黨呀,共產黨就係用Book Value或者唔知乜嘅價嚟沒收民產,依家撐菜園村某程度上係捍衛私有產權.終極貪婪,果條茂利博主就係貪婪.每斤廿五蚊買新界有機蕃茄係市價,唔信佢自己去街市睇,呢條友一睇就知平日連街市都未去過.
2. 新界原居民一定反對佢地復耕,因為新界原居民攞啲地去擺貨櫃,或者搞到環境污煙瘴氣,唔知貨櫃場係瘟神,魯連城呢挺硬膠係瘟神,定菜園村居民係瘟神?
如果我係政府,我就唔會節外生枝,一定用市價賠俾村民,兼且儘快解決買地問題,費時煩.我係港鐵公司,分分鐘搞個菜園新村專車,由錦上路過去俾人真係入去買蕃茄,錦上路車站係一個拍烏蠅車站,呢個係大家都知嘅事.
如果香港仲有親政府嘅人,仲係用呢啲文革語調抹黑人地,我好鼓勵大家學鄭家富咁告何秀武,何秀武埋單計數,要賠四十二萬,兼俾廿五萬律師費,無理據抹黑人地賠咗一共六十七萬,係唔係有人認為咁樣好好玩?
唔好以為自己用唔真名,可以講嘢唔負責任至得㗎.
後話,後嚟條博主加咗以下呢句:
「備註:本文絕對不接受支持「菜園村關注組」的正義超人留言,不看必剷,而且阿貓受軟不受硬,再敢留言,我會發動新界西原居民不買地給他們復耕,做了半世紀新界西原居民,多少有點影響力,講得出做得到.我的證據是否真實,有腦的人懂評定,歡迎傳媒去揭秘,引證我的資料.」
小弟回應兩點:
a. 除非果位博主提供有關政府文件,否則足以可以告佢誹謗,作為文章作者係有責任提出證據,舉證責任喺作者身上,唔好生草藥.唔好話去邊個部門查詢,呢個唔足以免除佢老屈人地嘅法律責任.
b. 原來係新界原居民,新界原居民好多不嬲係爛仔,如果有任何人有呢位博主起底(以公開查閱方式得知,唔好hack嘢)資料,足以入稟香港高等法院,歡迎提供.
小弟不嬲提倡廢除原居民特權,小弟對呢班友無乜好評價.


text:
10~April~2010(六) 天氣 真係俾我攪到一"撻"糊塗 早前見T&P嘅檸檬SCONE 真係好想試下 因為簡單又健康(無牛油) 買齊材料 用咗呢支檸檬汽水試下 唔知係咪呢隻汽水唔夠甜? 做出嚟無乜檸檬味又唔夠甜 又唔知係咪外國嘅麵粉 吸水力係咪好啲呢? 我照個譜做出嚟 個粉糰好鬼濕 三杯自發粉 一杯忌廉 一杯檸檬汽水 濕到灑咗好多麵粉都搓唔到 一搓就痴到成手都係 用個麵包刮幫手都攪唔掂 加完又加 加極粉都唔掂 加到無晒麵粉 又唔想浪費咗個粉糰 唯有搵少少中筋粉頂住先 把鬼火 灑啲乾粉落個模度照吸 個個都不成形 照焗 終於攪掂 攞晒返公司同同事分享 佢地又話OK喎 但我個人覺得唔夠味 係咪要買支甜少少嘅汽水呢? 濕,係咪因為唔同麵粉嘅問題呢? 聽日 聽日我會調節過個份量 再戰嘅!!!
天氣
真係俾我攪到一"撻"糊塗
早前見T&P嘅檸檬SCONE
真係好想試下
因為簡單又健康(無牛油)
買齊材料
用咗呢支檸檬汽水試下
唔知係咪呢隻汽水唔夠甜?
做出嚟無乜檸檬味又唔夠甜
又唔知係咪外國嘅麵粉
吸水力係咪好啲呢?
我照個譜做出嚟
個粉糰好鬼濕
三杯自發粉
一杯忌廉
一杯檸檬汽水
濕到灑咗好多麵粉都搓唔到
一搓就痴到成手都係
用個麵包刮幫手都攪唔掂
加完又加
加極粉都唔掂
加到無晒麵粉
又唔想浪費咗個粉糰
唯有搵少少中筋粉頂住先
把鬼火
灑啲乾粉落個模度照吸
個個都不成形
照焗
終於攪掂
攞晒返公司同同事分享
佢地又話OK喎
但我個人覺得唔夠味
係咪要買支甜少少嘅汽水呢?
濕,係咪因為唔同麵粉嘅問題呢?
聽日
聽日我會調節過個份量
再戰嘅!!!


text:
超可愛!女星靚爆畢業照排行榜!
超可愛!女星靚爆畢業照排行榜!
女大18變,個個女仔都唔願意比人睇到自己學生時代嘅相,因為果時仲未識打扮,甚至成個薯仔咁.之但係!總有人天生麗質嘅,細細個已經係美人胚子,呢D真係恨唔得咁多!就好似下面呢10位女星咁,不但止唔薯,仲好清純好可愛,點解會咁唔公平嫁!?我都好想天生就咁靚女嗚呀!!
冠軍:佐々木希
呢張係佢小學畢業嘅學生相.先11,12歲就咁靚女,真係贏哂呀!
亞軍:榮倉奈々
呢張應該係高中左右畢業嘅相.果個時候佢好似已經開始緊模特兒嘅活動嫁啦,所以好可愛呀!加埋個清澀嘅笑容,不得了!
季軍:上戶彩
呢張係佢小學畢業相.佢岩岩出道果時比人懷疑過係男仔定女仔,但一睇呢張相就個佢係一個實實在在嘅kawaii小女孩啦!
第四:中島美嘉
中學嘅畢業照.有一種「第時一定會紅!」嘅感覺出左黎.雖然佢未係好似頭3位咁靚,但就有一種特別嘅氣質,氣質先緊要呀,唔係想學就學到!
第五:橋本環奈
比人話係千年一遇嘅美少女嘅佢,的確,從呢張相可見佢真係天生就咁可愛!佢個樣日本得黎,又有DD混血嘅感覺,呢個balance真係絕妙呀!
第六:石原さとみ
係我最愛嘅石原呀!呢個係佢高中畢業嘅相,雖然睇得出果陣佢無乜打扮,但5官同而家一模一樣呀!完全係天然美女.


text:
扫码下载
扫码下载
Dec 18, 2007
今日開始 將會好忙:
1) 經理 Jimmy開始放假 阿塔要全盤接手佢嘅工作 多數係應付嗰D嚟揾着數嘅政府人員,記者,聲稱俾我哋廠嘅狗咬親手指尾並因此失去生育能力而要求賠償嘅人 當然阿塔係有備而戰
Plan A: Jimmy 唔响度喎 我話唔到事 Jimmy下個月先番
如果對方吔文吔武 亞之亞咗 咁仲有 Plan B
Plan B: 你唔好玩野噃 你知唔知我係邊個?! (佢梗係唔知啦 我大佢之嘛) 我哋公司响度立足咁耐 你當我哋流架?! 俾你亞頭電話我 我自己同佢講 (我D法文擺明唔掂啦 但我有激昂表情 +凌厲眼神搭救 通常D人都會俾我大到)
2) 要响聖誔假前追南非,津巴布韋,贊比亞嘅供應商,運輸商落實焦碳供應 一到聖誔 所有黑人白人將完全陷入癱瘓狀態至少两星期= 焦碳供應將完全陷入癱瘓狀態至少两星期
所以呢個星期必須追夠貨返嚟 又追又Ngai又西 我明明係客唔係客户至上架咩?! 點解好似我係契弟咁嘅?!
3) 阿塔兼任康樂部主管 負責成班朋友平安夜,聖誔,除夕,元旦嘅節目安排 問親班友仔想點搞 得到嘅答案都係: 你話事啦!
救命啊! 冇靈感啊!
4) 租約期滿要搬屋 阿塔嘅物資無論種類同數量都可以比美一日出外拾荒三次嘅拾荒者 超過一百件衫 (請問除咗瘋人之外咩人會需要响剛果擁有超過一百件衫?) 一百本書 (點解可以用人手運一百本書嚟剛果?) 大量雜物 (完全up唔出包括D乜但可以執5箱出嚟) 一隻貓一隻羚羊两隻鸚鵡四隻兔 (唔係 我真係唔係開動物園嘅) ……來吧! 都來將我淹沒吧!!!......我生平第一次萌生想輕生嘅念頭……
近排可能唔可以日日出post同去探大家 多多包涵!!!!
网易公司版权所有 ©1997-2017


text:
[宜蘭景點] 宜蘭一日遊(下) 進入幾米廣場公園的繪本世界 羅東夜市嚐宜蘭特產2015年6月11日
除左國立傳統藝術中心外,另一個想推介既宜蘭景點就係幾米廣場公園.我諗好多人都有睇過幾米既繪本,我細個都好鍾意睇,鍾意佢七彩繽紛的畫風同埋簡潔溫柔的文字.宜蘭火車站外就係一個幾米的世界,好多繪本裡面既場景都變成實景出現,好似走左入繪本裡面!
我去個時係夜晚,但我絕對建議大家都係日頭黎,因為呢個景點係影相為主,夜晚的確失色不少,好難影到靚相.大家睇落去就會明白.
宜蘭火車站的入口係一個森林風的設計,那長頸鹿是 裡的角色.大家準備好走入童話世界了嗎?
火車站對面有個鐵樹森林,樹頂吊住架星空列車,係繪本 裡面架列車!!好靚呀!!雖然頭先話建議大家日頭黎,但矛盾既係呢個場景要夜晚睇先夠靚,因為夜晚列車周圍既吊燈先會開,好夢幻!!呢個都係成個幾米廣場公園我最鍾意既場景,列車裡有個興奮的小朋友伸個頭出黎,有一種列車會載住夢想向前進發的興奮感覺.
之後一路向前行會有個獨立場景,就係 裡的兩個小朋友一齊在車站等車的情景,好可愛.
過返對面就係一個大型少少既公園,將 , 等繪本場景一次過呈現大家眼前,好多影相位.另外又有幾米繪本故事介紹同耳熟能詳的經典金句.公園好繽紛,好童話,不願長大的少男少女們應該都會好鍾意呢度.(係咪都係覺得日頭黎會好d呢?)
呢度原本係廢棄左既鐵路局宿舍,最後重新設計改建成幾米公園.點解人地台灣既重建同香港既重建爭甘遠架呢?人地係將d真係荒廢左既建築物重新設計成有意思有吸引力既地方,香港呢就係夾硬拆人地原本好地地既野唔知整d咩垃圾出黎......
雖然總括黎講幾米廣場公園唔係好大,不過慢慢睇下影下相,都可以消磨到一個鐘既.最重要係七彩繪本世界的氣氛好歡欣啊.
去完幾米廣場公園之後,仲去左宜蘭一個比較出名既夜市-羅東夜市.呢個夜市既格局同台灣大部份夜市都一樣甘濟,食野為主,周圍有d小店小攤檔賣d唔太吸引既東西......同埋好多人.而羅東夜市最特別係佢賣既野食同一般台北夜市賣既唔同,因為呢度係宜蘭麻,宜蘭最出名既係三星蔥,所以整個夜市都充斥三星蔥食物,有三星蔥肉串,三星蔥烤餅,三星蔥大阪燒......但問題係少女唔鍾意食蔥......所以對住一埋綠色的蔥蔥蔥真係冇咩胃口.至於其他野食都......總之整體感覺同台北唔同,唔會有大腸包小腸,鹽酥雞個d,想試特別既就好岩黎羅東夜市!我最後亂買左一堆野返民宿食,都OK既.
如果大家想一日去曬國立傳統藝術中心,幾米廣場公園同羅東夜市,最好的路線係幾米廣場公園>國立傳統藝術中心>羅東夜市.因為後面兩個地方都屬於羅東鎮,所以應該放埋一齊去.宜蘭的介紹就到這裡,下次再去的話應該會以溫泉同住靚民宿為重點!
幾米廣場公園
地址:宜蘭縣宜蘭市光復路1號(宜蘭火車站)
開放時間:24小時
入場費:免費
羅東夜市
地址:宜蘭縣羅東鎮民生路,民權路,公園路,興東路(羅東火車站)
開放時間:18:00-00:00
來源:少女旅行日記


text:
荔枝角道
荔枝角道(英文:Lai Chi Kok Road)係香港新九龍一條馬路.路綫大柢同長沙灣道,由旺角,經大角嘴,貫通深水埗,長沙灣到荔枝角為止.佢東南駁彌敦道,西北駁葵涌道,全長約莫3.6千米.當中西九龍走廊長沙灣尾落橋位,去到葵涌道天橋一小段,係5號幹線一部份.
史[編輯]
最初只荔枝角道分兩段.第一段由望角(今日旺角)上海街,伸到去黃竹街,入最舊深水埗市區,到欽州街止到海邊.其後,由上海街伸長到彌敦道同水渠街交界,弼街街口.之後填海起深水埗營盤,深水埗一段稍稍伸到九江街為止,到營盤為止.
而另一段係荔枝角嗰度,最初係荔枝角對出軍用填地.呢段即係家陣荔枝角消防局經美孚新邨萬事達廣場到荔灣道止.1960年呢兩段因為長沙灣填海,先至駁通.跟住荔枝角交匯處同葵涌道天橋起好.1970年代,美荔道起好,條街由美荔道同荔灣道一段,變成美孚新邨露天嘅萬事達廣場,唔畀車行,美荔道替咗佢個位.
各段[編輯]
荔枝角道係雙程路,每邊有兩到三綫,由旺角伸到去荔枝角.
旺角同大角嘴段[編輯]
荔枝角道係最早期一條馬路,畀車深水埗市區駁去九龍半島其他地方.呢段東南起自旺角彌敦道,弼街,水渠街大路口.去到旺角北便,深水埗同大角嘴交界嘅界限街同黃竹街路口.中間主要路口有上海街,廣東道同塘尾道.
呢段喺1920年代起,初時望角(家下旺角)重係村地.而當時九龍至旺嘅街係上海街,所以亦以佢為起點[1].靠近塘尾,家下大角嘴重係山來.過咗塘尾邊黃竹街,就入深水埗市區.
荔枝角呢段主要係住宅,唐樓同洋樓都有.旺角路口,對住始創中心,而路口三角地,叫旺角康民角,有環保署路邊監測站.砵蘭街同太子道西之間一段,有旺角維景酒店.去到塘尾道口,有古蹟雷生春大廈.
深水埗段[編輯]
荔枝角道深水埗段,貫穿深水埗最舊市區,由今日黃竹街同界限街交界個位,到欽州街口,當時欽州街經已係海皮[2].呢段有幾個路口,有界限街,黃竹街口,有南昌街口,重有北河街,桂林街,到欽州街.呢段荔枝角道,設計時比其他街闊落.
呢處主要都係唐樓同洋樓,標誌有南昌街明渠,不過經已冚密.近桂林街口有香港能仁書院.
長沙灣段[編輯]
由欽州街到甘泉街呢段,全段都喺長沙灣嘅填地之上.條路係曲尺形,喺長沙灣徑屈咗一屈.過長沙灣警署屈向蝴蝶谷.
條路起法係跟填海,當時係由荔枝角同深水埗各有各填,而荔枝角道就各有各伸長,最後先至駁埋.最先填嘅係欽州街到東沙島街打出一段,為咗起深水埗營盤而起.但因為營盤都幾大,荔枝角道只伸到去九江街.
呢段荔枝角道主要係公共設施為主,視野好闊,去到近荔枝角嗰邊,有工廠大廈同私人屋邨.欽州街口有深水埗警署,側邊有麗閣邨,去到東京街口.另一邊有深水埗公園同深水埗泳池.東京街到發祥街,一邊有哥爾夫球場,另一邊有廢屠房,同埋蔬菜批發市場.發祥街到興華街,有香港專業敎育學院黃克競分校.興華街有長沙灣臨時家禽批發市場同深水埗運動場.過通州街口宇晴軒,昇悅居同泓景臺三個私人屋邨.長茂街有長沙灣警署.
荔枝角段[編輯]
荔枝角一段,只係單程入美孚.由同蝴蝶谷道同葵涌道口開始,貼住葵涌道天橋,到美荔道為止.
呢段路1920年代就有,只不過當時未有名.最初佢駁住青山道,位置喺家下荔枝角消防局開始伸到家荔灣道,當時係填海邊,對住荔枝角灣.1920年代軍地[3],之後有煤倉同油倉.後尾油倉變成美孚新邨.當時荔枝角道尾嘅荔灣道,叫荔枝角沙灘道,可以入去荔枝角灣嘅泳棚.1960年代尾到1970年代初,荔枝角交匯處同葵涌道天橋起好,變成家咁樣.之後美荔道起好.美荔道到荔灣道一段,變成美孚新邨露天嘅萬事達廣場,唔畀車行.自此,去灣嘅路由美荔道替咗佢個位,而荔枝角道縮短少少到美荔道為止.
葵涌道天橋底可以轉入長沙灣道,掉頭出九龍市區.而荔枝角道尾直行係荔枝角大橋上橋位,直入葵涌道.葵涌道橋底,亦有美孚巴士總站.入巴士站嘅巴士全部經呢段荔枝角度入,經另一邊長沙灣道出.
呢段路主要有九龍巴士總部,美孚新邨,美孚巴士總站同荔枝角消防局.


text:
$68.9請你食西冷扒餐
我係哩間公司打左大約三年工,同各位打工仔都一樣,每一日都為咗食lunch而煩惱,唔知你又係唔係咁…
佢地係我嘅同事,Steven同Philip,仲有差唔多日日帶飯既Terrence.四個人入面我資歷最少,Steven同Philip都senior過我,Terrence雖然post唔高,不過算係公司開國功臣.平日除咗Terrence之外,我地三個都會一齊去食lunch.公司係工業區,食得入口嘅真係一隻手數得哂.我記得最初番工個一個星期,日日都跟Steven同Philip去個間叫大富豪嘅茶記.直到第七日食完出嚟,襯佢地係門口煲煙個陣,我就問,「點解我地日日都食哩間?唔試下其他嘅?隔離街都仲有間叫浦京,好似食日本嘢」佢地兩個無答我,只係見佢地深深咁chur咗啖煙,慢慢咁呼出嚟,然後Steven話「你想試呀?聽日同你去食囉」Philip即刻整熄佢支煙頭「唔好搞我,你搵Terrence啦,聽日星期五,佢唔帶飯出黎食架」個刻我覺得我好似講錯左啲嘢,搞到Philip連煲煙都無興致咁…「都好嘅,叫Terrence都好…」
到咗第二日Steven,Terence 同我去咗浦京食lunch,Terence好似好興奮咁「做咩咁好興致去浦京?有新嘢食咩?」Terence答「無,哩位新同事想試下喎,咪陪下佢囉」「唔好意思,你唯一一日出街lunch要你陪我試食」「哦無所謂嘅,我有得食就得架啦,哈哈」咁個日我地就係浦京過咗個中午,我終於明白Philip尋日個反應咩意思,我同Steven真係反住胃咁出番黎,嘢食唔得唔駛講,服務仲好惡劣.唯獨係Terence,佢好似一臉滿足咁.Steven細細聲話「聽佢講佢老婆煮飯好難食,仲要迫佢日日帶隔夜飯,為咗星期五有得出黎食飯,聽講佢尋晚要鑑死食晒啲野等自己無飯帶」唔怪得咁難頂Terence個樣都咁鋸… 如是者,Steven陪我連續三日試咗其他幾間,原來有啲佢都從來無食過,只係Philip堅持茶記一直唔同佢去.但經過哩三日,我地都明白無陪我地癲嘅Philip,係幾咁正確.
由個日開始到而家,我地都係一直留係大富豪lunch.佢地啲伙記全部都熟晒,樓面嘅鷹哥,蓮姐,虹姑,茶水側田,大廚左輪,仲有櫃檯珊姐,真係佢地著幾號鞋我地都知.menu更加唔駛講,ABC餐唔睇都識叫,幾時有火腩飯,啫啫雞定羊腩煲都唔洗問,仲準過天文台.側田一分鐘沖幾多杯奶茶,鷹哥上凍檸茶隻手指插幾入,蓮姐每招呼一台客會噴幾多滴口水,左輪今日啲馬仔贏定輸,一食佢碟西炒飯我地就知.
如是者我番咗大半年工,已經食慣哂大富豪啲嘢,開始有種家嘅感覺,有時仲會有啲模糊,究竟我每日係為咗返工定嚟茶記食lunch…
直至到上個星期,大富豪嘅對面,開左一間叫達令港嘅鐵板餐廳.第一個開口嘅,係Steven「要唔要試下?聽日星期五喎…」Philip又竟然無反對「好丫,試下都好」於是我地又一行四人去哩間達令港試食.星期五哩間野真係好爆,從來唔需要等位嘅我地都等咗三個字,入到去係待應Wendy, Yuki, 同亞Ken,「要唔要試下今日嘅皇牌蝴蝶扒?」Terence第一個舉手,其他人就嗌咗其他鐵板餐,我就保守啲叫番西冷.上菜喇,大家都開始食,Terence直情係狼吞虎嚥,好似餓鬼上身一樣,明明佢尋晚應該幾飽架喎?「幾ok wor」我係三年黎第一次聽到Steven講哩句,而Philip…佢雖然無出聲,但我勉強見到佢眼角好似有淚光,唔知係唔係啲洋蔥汁刺眼呢?而我碟西冷,都真係唔錯,肉質同個汁都好match,有西冷味,出面食一定唔只$68.9.之後我地一連四日都去咗達令港鋸扒,Terence更唔帶飯日日都同我地一齊去,成個土豪咁一坐低問都唔問就叫皇牌餐,我地更一度擔心過佢同老婆有無事.哩幾日真係好似活係仙境一樣……直到第五日,lunch time
我地去到達令港門口,見到嘅,係一班記者同食環署「咩事呀?下?搞咩嘢?」「哩間餐廳懷疑以非法進口馬肉充當牛肉出售俾食客」我地四個聽到一個記者咁講,真係一面茫然,立即無晒食欲仲有啲反胃,我望住Terence個樣,真係好似老婆跟佬走一樣,眼入面失去咗靈魂,我諗佢哩一刻腦內個畫面只有係灰色,要Steven拉佢先走,好似電影入面俾外星人嚇傻咗一樣.
我地走番入大富豪,坐低,咩都無講,「咦?唔見你地幾日嘅?唔係過咗對面食扒嘛?」Steven即刻話「無…!公司請去旅行呀,唔記得同你地講添…哈哈…唔該寫杯熱齋啡丫…」我地即刻都跟隊點齋啡,可能大家都想重口味d洗下腸胃…「哈乜今日咁多人嗌齋啡,淨飲雙計都制」見到鷹哥上既幾杯齋啡,同清明對住死鬼老豆張相一樣,我只有後悔同懷念,同Steven數蓮姐口水花,同Philip鬥下邊個杯凍茶先上,Terence見到鷹哥隻手指插檸茶個種莫明其妙嘅興奮,哩一幕幕嘅畫面正慰藉緊我地…真係令我地唔想出去再面對個間反胃嘅餐廳,面前哩杯齋啡,雖然苦,但好溫暖,而且仲安撫住我地嘅心靈.
又過咗幾個星期,一齊歸於平靜,達令港已經收咗皮,無人再提起個幾日仙境嘅事.出奇嘅係,Terence已經唔係日日帶飯,而大富豪個menu都多咗啲新野.可能哩種就係原地踏步都好過行差踏錯,而且改變亦因而出現,$68.9可以食到西冷扒餐,諗番真係唔昆你就奇.
作者:尼爾芬


text:
Thursday, 17 January 2008
寡婦路得: 我老公話 Talpiot tomb 係耶穌個墓穴
最近 Princeton 搞o左個研討會, 其中一個議題就係講年前熱門話題o既耶穌墓穴. Jerusalem Post 同 Haaretz 都有報導. 本來一個研討會係未必會有報紙報導, 問題係有意外發生! 研討會有一個環節, 係頒發一個成就獎俾早已過身o既 Yosef Gat, 而佢亦係發現 Talpiot tomb o個個考古小組o既大佬. 呢個獎由佢老婆 Ruth Gat 代領. 當呢位現代寡婦路得發言o既時候, 佢忽然講到話佢老公生前私底下一路都同佢講 Talpiot tomb 其實就係耶穌個墓穴, 入面的確有抹大拉的馬利亞o既骨盒!!! 而佢一路都冇對外發表係因為佢怕講 d 咁o野會引起反猶太活動云云...
我唔知呢位寡婦講o既係真唔係真, 因為人都死o左幾十年, 不過係真唔係都唔係好重要, 雖然佢係發現者, 但係佢掌握o既資料同我地有o既一樣, Yosef Gat o既意見唔能夠影響我地獨立思考同研究得出o既結論.
最後, 要講多句. 好多學者講o野都好小心, 佢地都會講類似咁o既說話: "I am open to the possibility that it is Jesus' tomb," 又或者 "it may possibly be true." 有個別報紙同埋拍電影o個個 Jocobovici 就成日話多數學者都話 Talpiot tomb 可能就係耶穌個墓穴. 但係佢地唔知係唔明定係扮o野, 對歷史學者o黎講, 幾乎乜o野都係 possible, 因為你實在好難去百分百反証一樣o野, 所以當講到 possible, 其實只係話"唔係冇可能," 而唔係"大有可能". 如果你問學者, 點睇 John Crossan 話耶穌條屍其實俾狗食o左, 佢地都會話 "we have to be open to the possibility." 但係如果你叫佢講多句, 佢就會話, 雖然係 possible, 不過 unlikely, not probable. o係歷史研究中, 幾乎任何事都係 possible, 不過件事係唔係 probable 就係另一回事.
我唔知呢位寡婦講o既係真唔係真, 因為人都死o左幾十年, 不過係真唔係都唔係好重要, 雖然佢係發現者, 但係佢掌握o既資料同我地有o既一樣, Yosef Gat o既意見唔能夠影響我地獨立思考同研究得出o既結論.
最後, 要講多句. 好多學者講o野都好小心, 佢地都會講類似咁o既說話: "I am open to the possibility that it is Jesus' tomb," 又或者 "it may possibly be true." 有個別報紙同埋拍電影o個個 Jocobovici 就成日話多數學者都話 Talpiot tomb 可能就係耶穌個墓穴. 但係佢地唔知係唔明定係扮o野, 對歷史學者o黎講, 幾乎乜o野都係 possible, 因為你實在好難去百分百反証一樣o野, 所以當講到 possible, 其實只係話"唔係冇可能," 而唔係"大有可能". 如果你問學者, 點睇 John Crossan 話耶穌條屍其實俾狗食o左, 佢地都會話 "we have to be open to the possibility." 但係如果你叫佢講多句, 佢就會話, 雖然係 possible, 不過 unlikely, not probable. o係歷史研究中, 幾乎任何事都係 possible, 不過件事係唔係 probable 就係另一回事.
Posted by Howtindog at 05:29
0 comments:
Subscribe to: Post Comments (Atom)


text:
日本黑道皇者,人中之龍6要出啦
係啱啱過去嘅台灣電玩展,《人中之龍》系列總監督名越稔洋,就公佈左PS4 專屬《人中之龍 6》(暫定名稱)試玩版.
如果你之前有買《人中之龍極》嘅話就可以免費獲得呢個試玩版.
試玩版係一個獨立既短篇故事,俾玩家感受一下人中之龍系統同內容嘅革新.當中最令人注目既就係佢嘅「無接縫」.而家過場,探索同戰鬥都可以直接了當,唔需要再等.雖然唔係所有場所都可以自由出入,不過對遊戲嚟講已經係一大進步.
戰鬥方面,除左過往埋身肉搏,善用身邊道具,爆極出大技之外,今次仲加入左大混戰.除咗敵人之外,一個唔小心你就會打中自己友,小心俾人誤會係反骨仔.
係6代入面,桐生無得再自由切換戰鬥風格,但係佢地話桐生既招式種類唔會因為咁樣而減少,依然有前無後,打死罷就.
至於角色方面會係單一主角定係多重角色切換,佢地話因為涉及到劇情所以唔方便透露.不過對小編嚟講,數量唔重要,故事好先至最重要.
仲有另外一樣野小編好關心嘅係d小遊戲,同埋今次又會唔會有女優參演.佢地話6代個地圖比5代一定會大好多,相信內容都會增加好多?係期待嘅.
俾個完整試玩內容大家感受下桐生既魅力啦.
遊戲名稱:人中之龍 6(暫定名)
遊戲原名:龍が如く6
遊戲類型:動作冒險
對應平台:PlayStation 4
販售地區:台灣,香港
發售日期:2016 年秋季
建議售價:未定
語言版本:繁體中文字幕,日文語音


text:
鐵甲威龍
《鐵甲威龍》(Robocop)係美國美高梅電影公司(Metro Goldwyn Mayer)及獵戶座電影公司(An Orion Picture)聯合出品嘅英語電影,屬於科幻式嘅警匪片.全個電影系列共有三集,另外亦有推出電視單元劇同埋卡通片,而以下所介紹嘅只係關於電影方面.
電影資料[編輯]
制作[編輯]
出品機構:
- 美高梅電影公司(Metro Goldwyn Mayer)
- 獵戶座電影公司(An Orion Picture)
導演:Pual Verhoevan
編劇:Edward Neumeier,Michael Miner
主演:彼德.韋拿(Peter Weller),南西.愛倫(Nancy Allen)……等.
簡介[編輯]
第一集劇情主要講述鐵甲威龍誕生嘅前後同埋遭遇,而第二集同第三集都係講述鐵甲威龍所遇到嘅事同埋本身人性嘅心路歷程.
呢套戲入面其實隱伏咗好多社會問題,畀觀眾好多討論空間,比如:人死後其實重有冇可能變成機械咁嘅方式而繼續生存呢?經過死亡變成咗另一種存在方式之後,又會唔會重有前身嘅記憶?劇中嘅私營大財團 OCP 一直以接管底特律市為目標而千方百計,導致社區遭到蠶食,現實會唔會發生?又會有咩後果?……等.除此之外,戲裏面重會時不時穿插住一啲似真還假嘅新聞報導同埋廣告,其中嘅訊息好多都關乎我哋週圍發生緊嘅環境,好似臭氧層出現減退,汽車排放廢氣問題,太空戰略計劃嘅問題……等,睇吓睇過嘅人有幾多領會.
第一集劇情大綱[編輯]
梅菲(Murphy)係一位新調任到底特律市(Detroit City)嘅機動警察,之不過喺佢第一次同拍檔露薏絲(Lewis)出勤時就出咗意外,俾一班控制區內罪惡,以卡雲斯(Clarence)為首嘅壞蛋幫殺死咗,至於露薏絲就俾人打暈跌咗落倉底逃過一劫.
喺之前,擁有當地規劃兼有警隊管理權嘅大財團 OCP 公司正研究緊發展機械警察,因為當中總裁迪.鍾斯(Jones)嘅全機械設計ED-209喺示範操作時失控殺死咗其中一個與會主任,財團主席感到非常失望,於是選用咗另一位技術主管波比(Bobby)嘅人類改造鐵甲戰士嘅計劃.因為咁,死咗嘅梅菲即刻被送到手術台,經過工程師嘅一輪改造之後,新一代擁有鐵甲身軀,但仍保有部份人類器官嘅半機械超級警察---鐵甲威龍(ROBOCOP)正式誕生.
鐵甲威龍嘅程式設定裏面,有三個佢一定要遵守嘅主要法則:
- 為公眾服務
- 保護無辜嘅市民
- 維持法紀
但係原來設定其實重隱藏咗第四項嘅保密法則,只有少數 OCP 高層先知道.因為經過洗腦嘅關係,鐵甲威龍嘅記憶庫裏面只有電腦輸入嘅資料,至於所有關於梅菲前身嘅記憶基本上已經冇晒,之但係工程師意料唔到嘅係,威龍居然會發夢,重夢見到梅菲記憶中嘅點滴同埋被殺嘅一刻,加上露薏絲從威龍無意識嘅慣性動作之中認得佢就係梅菲,於是威龍覺得非常困惑.後來喺出勤任務嘅時候,威龍遇返先前殺過梅菲嗰班人嘅其中一個,而呢個叫艾繆(Emil)嘅惡匪因為聽到威龍嘅口頭禪 (Dead or alive, you're coming with me)同之前梅菲同佢講過嘅一樣,衝口而出話認得佢,呢一吓令威龍更加震憾,為求搵出原因,於是威龍返去警察總部翻查電腦檔案,終於搵出殉職警員梅菲嘅資料,後來更從點點湧出嚟嘅記憶之中知道自己就係梅菲.
威龍因為被殺變咗改造人而扯火,於是誓要搵出卡雲斯班人渣出嚟繩之於法.期間,提出改造人計劃嘅波比因為一時得意不知收歛而成為咗鍾斯嘅眼中釘,結果俾鍾斯收買咗嘅卡雲斯殺死;及後當威龍搗破製毒工場時當場捉到卡雲斯,不過卡雲斯為求自保,於是爆咗喺背後操控犯罪嘅其實係鍾斯.威龍捉咗卡雲斯返差館之後就隻身前往 OCP 大樓要拉鍾斯,但係鍾斯已經胸有成竹,佢除咗擁有威龍嘅行動追蹤器知道威龍會嚟之外,重有一樣秘密殺着,就係佢預先加咗喺威龍程式裏面嘅第四項法則;當威龍入到鍾斯嘅辦公室想進行逮捕嘅時候,突然第四法則啟動令到機件癱瘓控制唔到行動,原來呢項法則係用嚟限制威龍唔可以作出對抗 OCP 高層嘅行為.鍾斯一心要毀滅鐵甲威龍,希望財團主席會重用佢嘅全機械警衛計劃,於是派出佢嗰隻全機械警衛ED-209向威龍襲擊,威龍本身已經癱瘓緊,重俾隻機械怪嘅重型炮火猛打,唯有且戰且退咁走到停車場,好彩遇到駕車嚟營救嘅露薏絲,最後逃離咗追捕,去到一個荒廢工場暫避.
OCP 嘅副總裁辦公室入面,鍾斯將個追縱器交咗畀保釋出嚟嘅卡雲斯,重供應咗最新式嘅重型炮畀佢嚟對付威龍,於是卡雲斯拿拿林召集佢嗰幾個手下,一齊去到荒廢工場夾擊威龍,不過威龍亦都早有準備,經過一輪游擊戰之後,呢班匪幫最終都俾威龍消滅晒.
威龍負傷返去 OCP 大樓,直闖入會議室,當時包括鍾斯嘅一眾高層正喺度開緊會,威龍因為受到第四法則限制唔可以對鍾斯作出逮捕行動,於是向財團主席同一眾官員展示鍾斯曾經親口承認派人殺死波比嘅錄影片段,鍾斯知道自己仆咗街,於是掹鎗狹持財團主席要求畀直升機佢走佬,財團主席一嬲之下即時宣佈炒咗鍾斯,而威龍程式第四項法則嘅限制即時解除,就地將鍾斯正法.
財團主席安全脫險,隨口就問正要離開嘅威龍:「靚仔鎗法唔錯吖,你叫咩名?」
威龍回頭一笑:「梅菲.」
第二集劇情大綱[編輯]
底特律市(Detroit City)嘅警察因為唔滿意管理佢哋嘅大財團 OCP 公司削減咗四成嘅警員福利而進行罷工,減薪背後嘅原因其實係之前 OCP 公司自願巨額貸款咗畀底特律市政府,而佢哋睇準市政府係冇可能喺限期內清還欠款,咁就可以引用借貸合約中其中一項「合約期滿後市政府如仍未清還欠債,可接收底特律市管理權及資產」嘅抵償條款;為咗達成將底特律市私有化嚟重新改造賺更多嘅錢,OCP 公司甚至利用警員罷工嚟製造市內治安混亂,等將來有藉口話要清理區內嘅罪惡,可以名正言順咁接收底特律市.
同時間,一種稱為「核靈」(NUKE)嘅毒品已經充斥整個城市,毒品集團直頭無法無天到公然喺記者會刺殺反核靈嘅衛生局長,而被通緝嘅集團首腦兼核靈教派領袖簡恩(Cain)更囂張到喺電視公開發表錄影聲明,話只要邊個想繼續快樂佢一定會滿足大家.
市內有差唔多九成警察罷緊工,所以市內嘅罪案幾乎冇人理,啲道友要搵錢買毒品就趁亂週圍搶嘢搵錢,就連啲賊仔呢頭走去搶人嘢嗰頭可以即刻俾另一個賊仔打劫返;雖然係咁,但仍然有一個好特別嘅警察,佢唔理咩警員福利咩係 OCP,一於盡忠職守繼續打擊罪惡,佢就係半機械身體但擁有人類心腸嘅鐵甲威龍,當然重有佢喺第一集時一齊出勤嘅好拍檔露薏思(Lewis).
威龍喺毒品拆家嘅口中知道咗核靈製造工場嘅位置,於是隻身前去展開拘捕行動.工場裏面除咗好多守衛同埋黑市勞工喺度做緊嘢之外,核靈集團嘅首腦簡恩同埋佢嘅幾個頭號馬仔都喺度,威龍衝入工場鎮壓晒所有抵抗,但就俾簡恩佢哋趁亂走甩咗;當威龍巡視犯罪現場嘅時候,見到一個大約十零歲嘅細路拎住鎗指住佢,呢個叫賀寶(Hob)嘅細路原來亦都係簡恩嘅馬仔之一,佢因為一時走唔甩所以暱咗喺度,不過威龍嘅偵緝程裏面係唔容許佢傷害婦孺同埋細路,賀寶睇穿咗呢點,所以對威龍開咗一鎗之後乘機走埋,威龍當場呆咗喺度,而威龍嘅記憶庫裏面就勾起咗佢前身梅菲對個仔嘅回憶.
因為威龍重有梅菲生前嘅記憶,所以佢間唔中會揸車去到梅菲遺孀嘅住所度遠遠咁偷望梅菲太太同埋個仔,搞到梅菲太太愛倫(Ellen)成日覺得梅菲重在生,重用不人道理由入稟法院控告 OCP 公司改造咗佢老公;受到 OCP 公司嘅壓力,亦為咗要令愛倫死心,威龍忍住心痛咁向梅菲太太否認自己係梅菲,話自己只係一件機器,而呢個身體係用嚟悼念梅菲嘅英勇.
喺一次跟踪嘅行動之中,威龍見到一個叫達菲(Duffy)嘅警員竟然同賀寶仔有接觸,佢除咗收黑錢提供警察嘅行動線報畀核靈集團之外,原來亦俾核靈毒癮控制住,威龍展開拘捕嘅時候向達菲進行迫供,於是爆出咗簡恩嘅大本營係喺一個荒廢工場;威龍隻身去到呢個工場,點知原來簡恩佢哋一早有埋伏,最後俾簡恩同佢班手下肢解拆散,重將威龍嘅散件掉喺警局門口示威.威龍嘅電路受到嚴重破壞,生物系統陷入癱瘓,生命危在旦夕,而 OCP 為咗要令社區嘅壞治安得到持續,達到接收嘅目標,希望救威龍嘅同時,亦令威龍減低打擊罪案嘅效率,於是由 OCP 新嚟嘅女技術支援主任茱莉安費絲(Juliette Faxx)出馬,將好多好多九唔搭八嘅指令硬塞入威龍個命令區入面,例如:講嘢唔准有警官口吻,如果唔係親切嘅說話就唔好講,要有親善形象,遵守交通規則,唔准衝紅燈…等一大堆,企圖令威龍變成一個親善大使.當親善威龍孖住露薏絲出勤去到搶劫案嘅犯罪現場時,明明個賊佬向佢哋開鎗想逃走,威龍重慢慢同人講道理,但係有個人喺禁煙區食煙佢就開鎗嚇人,重俾啲細路喺佢後面噴油整蠱;威龍潛意識都覺得自己好唔妥,於是氣沖沖咁去到警局門口嘅發電站度打開閘門,冒險伸手將幾萬伏特嘅電力傳入自己身體,想將所有指令刪除;喺警局門口罷工遊行嘅警察見到威龍嘅自殺式行為,即刻掉底晒啲標語去幫佢脫離險境,威龍解釋自己係執法者而唔係親善大使,而眼下嘅痛處就係核靈,呢番言論令到班警察非常慚愧,於是由威龍帶領下大舉出動去搗破核靈集團,行動令到簡恩重傷被捕,重喺一架運金車入面搜出咗幾億元嘅毒品錢,之但係賀寶同埋另一個女爪牙安琪(Angie)就趁亂開住另一架運金車走甩咗;本來安琪諗住去劫犯,但賀寶仔竟然用核靈威脅叫佢唔好理簡恩,想自立門戶.
喺之前一段時間,OCP 老總裁對於新升職嘅技術主管莊臣(Johnson)發展新一代半鐵械警察嘅進度好唔滿意,原因係其他殉職嘅警員都唔願意再生成為機械人,搞到一啟動就唔受控制咁自毀,新技術主任費絲為咗搏上位,於是就乘機獻計,老總裁見個舊嘅計劃冇乜進展就畀個機會佢去嘗試;費絲初步計劃係要搵出邊類人會願意同埋適合成為機械人,最後目標喺死囚嘅身上,佢認為班死囚橫掂都係要死,畀個機會佢哋重生成為不死嘅機械人一定唔會抗拒,於是喺上述嗰次嘅搗破核靈行動之後,被捕嘅簡恩就係成為咗費絲嘅理想對象,而且佢知道簡恩毒癮好深,係可以用毒品嚟控制佢聽話.
因為搗破核靈行動之中搜出嘅係犯罪嘅贓款,市政府係冇權動用成為政府資金,底特律市長古錫(Kuzak)為咗搵錢喺限期前要還畀 OCP 公司,無厘頭就搞咗個籌款晚會,目標係還款額三千八百萬美元,之不過市民嘅反應都好冷淡,做咗大半晚都只係籌到四千元左右;突然古錫接到安琪電話,話會捐出一大筆錢足夠市政府還債,重安排古錫同賀寶會面,商討捐款條件.當古錫同助手兩個人去到一個舊貨倉同賀寶傾生意嘅時候,外面忽然來咗架大貨車,重走咗個機械人落嚟,佢扯開貨倉門係咁搜索市長古錫嘅位置,目的係要暗殺古錫唔畀佢得到呢大筆資金;核靈爪牙見勢色唔對就即刻向呢個機械人開鎗,而佢亦以重火力還擊,最後啲爪牙瓜晒老襯,個場亦都炸到亂七八糟,好彩古錫無意中發現個排水窿,於是即刻捐入去沖咗出海灣逃走咗;隻機械人繼續搜嚟搜去始終搵唔到古錫,但就畀佢見到安琪正喺度注射核靈頂癮,安琪開頭嚇一嚇,但個機械人慢慢伸出機械臂,個面部顯示器重模擬出簡恩生前嘅樣貌對住佢笑,原來呢個就係由簡恩改造而成嘅 OCP 新一代機械警察.安琪因為見返簡恩覺得好開心,不過呢個機械簡恩突然反面無情,一出手就將安琪擊殺,而喺一邊偷睇嘅賀寶見到咁就即刻逃走,諗住匿喺架運金車裏面,點知俾機械簡恩發現咗,重亂鎗向住架車狂掃;當威龍接報嚟到鎗擊現場時,發現賀寶喺架運金車裏面俺俺一息,當賀寶話咗畀威龍知係邊個搞成咁之後就死埋.
OCP 老總裁喺新落成嘅 OCP 大廈舉行新市鎮規劃記者招待會,市長古錫逃過大難後嚟到會場,當見到老總裁為大家介紹新一代機械警察時成個人嚇咗一大跳,因為呢個機械人佢已經見過,發現暗殺嘅幕後真兇原來就係 OCP,但因為佢同賀寶嗰單交易其實係唔見得光,所以唯有忍住唔敢出聲.演講時,老總裁拎咗好大支核靈出嚟向記者宣佈要剷除毒害嚟迎接新市鎮,點知Robocain突然有反應想搶支核靈,呢個時候威龍拎住支大炮鎗嚟到會場向機械簡恩挑釁,機械簡恩即刻解除自己嘅武器限制嚟向威龍開火,重射傷在場好多人;不過經過一輪戰鬥之後,威龍再一次贏得勝利.
事後老總裁俾記者圍住問今次嘅死傷事件點負責,但佢一於闊佬懶理上車走人;露薏絲問威龍:「就咁畀佢甩身?」,威龍答:「有咩辦法,我哋只不過係普通人類嚟.」
第三集劇情大綱[編輯]
OCP 同日本一間大企業想喺底特律市重建,但啲居民唔肯走,重用武力反抗.OCP 叫鐵甲威龍去捉班地下反抗組織,但佢冇捉到,重幫班市民反抗.而威龍個拍擋就俾OCP射死咗.但因為第四條法則,佢唔可以殺死嗰個OCP高層,所以機件開始癱瘓,嗰個OCP高層重攞支鎦彈射去鐵甲威龍度.之後班地下反抗組織就救咗鐵甲威龍走,重揾人整返好鐵甲威龍個心口同胸甲,而且刪除咗第四條法則.
當鐵甲威龍出去揾OCP啲人打完返嚟之後,發覺啲人唔見晒.突然有一個由日本送嚟嘅忍者機械人出現咗,重斬咗佢隻手臂.鐵甲威龍嘅能源因此流失,鐵甲威龍即刻裝番個武器打爆個忍者機械人.鐵甲威龍揾到個叉得電嘅飛天裝備之後,就飛去OCP救人.呢個時候,OCP 因為唔夠人手而將啲犯人攞出嚟做兵力,反抗組織面對咁強烈嘅火力而節節敗退.鐵甲威龍就過咗嚟幫反抗組織,然後再去救人.鐵甲威龍飛去OCP之後,見到嗰兩個俾人捉走嘅女人,同兩個忍者機械人.其中一個女仔控制咗嗰兩個忍者機械人,令佢哋斬爆對方.救完人之後,日本企業嘅總裁就向佢鞠躬.
主要出場人物同埋演出者[編輯]
- 梅菲/鐵甲威龍(第一,二集):彼德.韋拿(Peter Weller)
- 安妮.露薏絲:南西.愛倫(Nancy Allen)
- 鐵甲威龍(第三集):羅拔.巴奇(Robert Burke)


text:
富康花園
富康花園(英语:Beverly Garden)是一個位於香港西貢區將軍澳的私人機構參建居屋屋苑,其屋苑之發展商為其士發展國際有限公司全資附屬公司祥龍興業有限公司(Talent Luck Limited)發展,由周氏建築師事務所有限公司(周念申建築師)設計,耀榮建築有限公司承建,而管理公司為港深聯合物業管理有限公司.於1998年9月11日落成.富康花園在西貢區議會跟君傲灣一起共同組成Q11富君選區.
簡介[编辑]
富康花園屬於居者有其屋計劃第19期甲(第一期)及乙(第二期)的屋苑,位於將軍澳唐明街一號,鄰近有多個大型屋苑以及於2008年底落成的將軍澳運動場.屋苑包括有3座39層高和7座40層高的住宅樓宇,共有3966個單位.屋苑亦建有商舖,有蓋行人通道連接各座住宅大廈及其他休憩遊樂設施.區內亦有大型商場及街市.富康花園附近交通方面,只需步行數分鐘便可抵達港鐵將軍澳站.鄰近亦設有巴士站及小巴站.富康花園內亦設有月租車位,可供居民泊車.屋苑內設有幼稚園,附近亦有多間中小學校等各種社區設施.
設施[编辑]
- 籃球場及排球場
- 兒童遊樂設施
- 環保回收筒
- 天台乒乓球桌
- 天台羽毛球場
- 舊衣物回收筒
每座亦設有斜路,方便傷殘人士出入.每座之間設有有蓋行人通道,亦設有小型商場.


text:
見到呢個標題,我感到難以置信,因為我覺得港女最多咪叫你買iPhone,pandora呢啲嘢,都唔會去到傾家蕩產嘅地步,但大陸妹唔同.
大陸妹好多時一開始會對你千依百順,你當然覺得嘩啲大陸妹好過班死港女幾多,又幫手做家務,對我屋企人又好,真係入得廚房,出得廳堂,上得大牀呀!
之後大陸妹就會催你結婚,話想儘快搵歸屬之類.你當然只係諗識到件咁嘅女正啊!嗰時你仲未意識到大陸妹幾仆街.
好啦結咗婚之後,好嘅就真係相夫教子,但啲仔女都係慘.因為好多時佢地老母重男輕女觀念好重,又成日打仔女,你以為佢地啲仔女因為老母咁而唔會對下一代咁?少年你太年輕了!佢地可能心理不平衡,所以佢地會將呢樣嘢發泄係自己仔女身上,但好奇怪佢地又會對自己老母好好,話始終係一家人,咁樣都係為我好云云.筆者便是受害者,所以深明大陸妹幾仆街.
壞嘅就結咗婚,一拎到張身份證就即刻離婚.再衰啲就未結婚時叫你張層樓落佢個名,離婚嘅時候你真係欲哭無淚!
好啦唔講咁遠先,講拍拖先,出街嘅時候港女襯衫樣衰都會有個譜,個樣都唔會衰得去邊.但大陸妹唔同,襯到有幾樣衰就有幾樣衰.同埋好奇怪,你一睇就會分得出佢係咪大陸妹,佢地會有陣雞味.就算佢地著衫幾靚,化妝化得幾好都好,佢地都會有陣「大陸味」.
到見朋友啦,朋友一聽到講啲唔鹹唔淡嘅廣東話唔多唔少都有啲厭惡覺得中國人就中國人啦,扮咩香港人!
講住咁多先,其實一定唔止呢啲.你可能話我偏幫啲港女,係啊我係!港女好多都臭串,但好多時就係呢啲港女係你困難時幫你.


text: 當年入讀麗的訓練班晉身娛樂圈的黃淑儀,1968年以女主角身份跟馮淬帆演出全港首部長篇電視劇《夢斷情天》,其後演出多部經典作品,包括《倚天屠龍記》,《書劍恩仇錄》及《紅顏》等等,與汪明荃,李司棋,趙雅芝曾被喻為無綫四大花旦.自認戀愛大過天的黃淑儀,19歲嫁俾大過佢廿幾年嘅無綫高層劉芳剛,生下一對子女,惜婚姻只維持了7年.80年她遇上讀醫的徐景清,翌年結婚,之後退出娛樂圈,85年舉家移民加拿大,至00年先至返港客串幕前.有關於昔日大台呢四大花旦,不和傳聞傳到今時今日仍然為人津津樂道,好似話傳黃淑儀同司棋姐冇偈傾,阿姐汪明荃同趙雅芝又爭餐死咁樣樣,花生一地都係.但原來黃淑儀同阿姐都傳過唔妥,件事又去番黃淑儀同李家鼎結緣嘅劇集《書劍恩仇錄》度喇.有指當年黃淑儀同阿姐曾爭做《書劍恩仇錄》女主角霍青桐,最後阿姐爭贏.及後拍攝期間,有一場兩人比劍的戲,阿姐劍指黃淑儀額頭,唔小心整傷佢,啲血涔涔而下,仲爭啲毀容,兩人自此傳不和.當日送黃淑儀入院嘅,就係身兼演員同武術指導兩職嘅鼎爺.今日有周刊刊登黃淑儀嘅最新訪問,除澄清番李家鼎唔係佢烹飪師傅之外,又同大家分享佢同鼎爺嘅緣份——包括嗰次受傷.黃淑儀話佢嗰陣俾阿姐把劍刺傷,鼎爺一把抱起佢,由錄影廠一直跑跑跑跑出去廣播道總台門口上車.鼎爺係硬錚錚真漢子,心口掛住個義字,兩脇插刀.當年黃淑儀拍完《書劍》後同劉芳剛離婚,嗰陣鼎爺二話不說,就同黃淑儀講,問佢有冇地方住,如果冇,可以搬去佢度.當時鼎爺已經同施明結咗婚.正常男人都唔會咁樣伸出援手——老婆唔殺咗佢先偷笑啦,但鼎爺真係義字行頭,其他婆媽嘢反而冇諗;今時今日黃淑儀提番此事,仍然感激當日恩情,雖然佢最後都冇寄居鼎爺屋企.鼎爺就話,當年施明都好支持佢幫助黃淑儀,正所謂朋友落難,自是義不容辭.果然人間有情.


text:
又 到 王 子 周 末 推 介 啦!其 實 只 要 彼 此 相 愛 ,日 日 都 可 以 係 情 人 節 ,14/2 唔 一 定 要 同 其 他 pair 一 齊 喺 同 一 個 地 方 食 啲 成 千 蚊 嘅 同 一 個 套 餐 .搵 啱 地 方 ,即 使 食 平 嘢 亦 一 樣 可 以 好 浪 漫
睇 吓 枱 上 嘅 擺 設 幾 romantic!信 唔 信 $100 可 以 埋 單 呢?
外 面 望 入 去 ,呢 間 餐 廳 係 咪 好 Grand 呢?今 次 介 紹 呢 間 餐 廳 係 位 於 九 龍 塘 嘅 樂 融 雅 敘 ,又 一 城 行 過 去 都 幾 遠
樂 融 雅 敘 係 為 弱 能 人 士 提 供 就 業 及 實 習 機 會 嘅 餐 廳 ,收 入 盈 餘 會 全 數 用 作 發 展 復 康 服 務 .坦 白 講 ,呢 度 啲 侍 應 反 應 快 又 有 禮 貌 ,比 起 市 面 好 多 餐 廳 更 好 招 呼
餐 廳 外 有 大 大 張 梳 化 ,等 朋 友 時 可 以 舒 舒 服 服 咁 等
樓 底 高 到 好 似 酒 店 咁 ,地 方 又 大 ,啲 櫈 又 坐 得 舒 服
唔 少 玻 璃 窗 台 上 放 滿 大 大 個 毛 公 仔 ,好 童 話 feel 呀!
唔 只 窗 台 上 有 ,就 連 每 張 枱 上 都 放 咗 個 熊 bear bear 架
睇 吓 一 對 熊 bear bear 調 味 瓶 幾 得 意
蘆 薈 鮮 果 沙 律 好 有 驚 喜 呀!咁 大 碟 都 係 $18 咋!
蘆 薈 份 量 咁 多 真 係 少 見 ,而 且 大 大 粒 新 鮮 又 多 汁 ,鮮 果 全 部 都 係 用 新 鮮 貨 ,唔 似 得 出 面 啲 餐 廳 咁 用 罐 頭 貨 ,菠 蘿 好 多 汁 呀
芝 士 吞 拿 魚 飛 碟 熱 烘 烘 又 唔 會 燶 晒 邊 ,睇 吓 隻 飛 碟 幾 咁 脹 卜 卜 ,咬 落 去 外 脆 內 軟 熟 ,證 明 麵 包 夠 新 鮮 囉
芝 士 味 香 香 哋 唔 會 太 濃 ,吞 拿 魚 肉 填 到 滿 一 滿 ,熱 氣 騰 騰 好 味 道 ,$17 咁 大 份 唔 算 貴 咯 !
公 司 湯 麵 都 幾 豐 富 架!有 煎 蛋 ,腸 仔 ,回 鍋 肉 ,火 腿 再 加 條 嫩 綠 菜 心 ,賣 $20 都 幾 抵 食 呀 !
雖 然 唔 係 用 一 丁 麵 ,但 麵 身 都 幾 爽 彈 ,唔 會 淥 腍 晒
公 司 拼 盤 只 係 $24 碟 ,包 括 吉 列 魚 柳 ,椒 鹽 雞 翼 ,香 脆 雞 寶 及 雞 尾 腸 ,仲 跟 沙 律 醬 及 酸 甜 汁 俾 你 蘸
吉 列 魚 柳 熱 辣 辣 夠 晒 香 脆
椒 鹽 雞 翼 好 入 味 ,難 得 唔 係 翻 叮 ,一 食 就 知 即 叫 即 製
飲 品 更 令 人 有 驚 喜 ,勁 大 杯 又 落 重 料 ,都 只 係 $14?
睇 吓!用 傳 統 嘅 刨 冰 而 且 係 圓 球 形 架!相 當 有 心 思 呀
紅 荳 冰 攪 到 起 晒 沙 後 啲 色 超 靚 ,證 明 真 係 用 靚 料 啦!紅 豆 粒 粒 都 咁 完 整 ,入 口 夠 腍 好 咬 口 食 極 都 有 ,超 正
什 果 賓 治 真 令 人 感 動 ,冰 球 下 一 大 堆 什 果 裝 得 滿 杯 ,而 且 又 係 用 鮮 果 ,$14 杯 你 話 去 邊 度 嘆 得 到 呀?
飲 食 網 刋 登 嘅 營 業 時 間 唔 準 架!星 期 六 晚 食 到 夠 鐘 至 走,跟 住 散 住 步 行 去 又 一 城 行 吓 或 睇 番 場 戲 ,Perfect
俾 埋 地 圖 你 睇 ,唔 怕 搵 唔 到 啦!
電 話 : 2304 5011 平 均 消 費 : $30 - $55 / 位


text:
網友一:有賊係屋企門口徘徊,應該放佢入屋,睇下佢係未真係打劫.如果佢真係郁手既話,我地就係屋裏面制股佢.
網友二:我打機都識得守住條城牆,守得幾耐得幾耐,唔好放敵人入城.
網友三:女仔俾歹徒制服,佢唔一定要強姦你.可以試下除左條褲,睇下佢咩野反應.如果佢真係搞你,先至反抗都未遲.
以上係楊岳橋企圖詭辯自己係醫改條例之中,點解完全唔發言,仲係二讀投贊成票,自製關公災難之後,部份網友係佢FB留言既論點.執筆之時,關公災難愈演愈烈,楊狀仲做左現代公關既大忌:刪post.忠於楊狀既「我係聰明大狀,你唔係聰明選民」既策略,楊狀刪走左有二千幾個留言既原post,拍左一條片代替.佢可能以為咁樣就唔可以話佢刪post,但係條片論點幾乎完全冇改.假如楊狀認為自己第一個Post既論點冇錯,咁除左係唔肯面對選民之外,又有咩野原因要刪走個post.只怕欲蓋彌彰,更顯出自己心虛.
日本戰國末年,豐臣同德川家族爭霸.豐臣家族既大坂城擁有三層城牆,外敵絕難攻陷.德川家康既戰略係先戰一場,威迫豐臣家族毀去城牆.隔年再戰,就可以輕易攻陷大坂城.依個就大坂之役分有「冬之陣」同「夏之陣」兩次既原因.
豐臣家族繼承人當時尚為年幼,由母親淀夫人(或譯「淀君」,「淀殿」等;幼名荼荼)掌權.冬之陣談判期間,德川家族雖然堅持毀牆,但其他條件,卻非常克制.德川方面,既冇要求人質,亦冇要求賠償,而且全程非常尊重淀夫人.所以淀夫人談判之後,認為自己係贏家,完全估唔到佢係「贏粒糖,輸間廠」.拆毀城牆之後,佢己經瓦解左豐臣家族最後既反抗力量,次年德川家族一毀約,夏之陣根本守無可守,一戰則亡.
後來有講法,淀夫人其實係暗恨豐臣家族.第一佢係豐臣秀吉強娶為妾,並非自願.第二舅父織田信長係秀吉故主,本來淀夫人係秀吉既主輩,加上秀吉係農民出身,淀夫人一類既大小姐,從來都睇唔上秀吉.所以到最後,淀夫人寧願由都係名門既德川家族統一日本,實際上淀夫人係「德川B隊」.當然依個講法,因為淀夫人係夏之陣最後都殉國,所以未必站得住腳.
但係主動放棄次城牆,將戰線設係本丸(主城牆),如果唔係間諜,就係無能.係本丸最後一戰,失敗就全盤皆輸,只能投降或者殉國.
左膠惡名,其實同立場無直接關係,而係執行能力.由2010年開始,左膠一次又一次搞散運動,而議會裏面既泛民議員,亦係只會口稱不合作,係總係關鍵時刻放水,令政府惡政,一而再,再而三咁成為法例同政策,禍港殃民.一間茶餐廳會執笠,唔係因為茶餐廳唔再受歡迎,而係因為執笠既茶餐廳有個無能既老板.海外既上巿公司,對管理層監察極強,例如澳洲就每年投票,係未繼續信任管理層.輸左信任投票,管理層大都要辭職.容許既無能力,亦無實績之輩長期竊位,只會令組織老化,走向失敗.一間公司如此,一個國家更加如此.
巧言令色,賣弄小聰明,或者可以鞏固一己權位,但係對於香港,只會係延續災難.


text:
經典對戰!街霸V試玩報告!
登登,今日就同《街霸V》做番個試玩報告.記得小編第一次玩街霸已經係小時侯,對於純格鬥遊戲,其實唔算好大興趣,不過呢d咁經典嘅作品又點可以唔試下哩,即刻睇下有咩玩!
遊戲一開始會以故事帶你進入教學模式,啱晒小編我呢d智障人士重新學習.除左基本出拳腳(分弱中強)同埋一d閃避同埋身技之外,今集佢仲有個特別嘅技能就係V-trigger,每個人使用V-trigger所發動嘅招式都唔同.好似Nash可以用V-trigger嚟瞬間移動去偷襲敵人嘅上下位置,而春麗就可以增強攻擊力等等.
遊戲主要分4個模式,劇情,訓練,對戰同生存,另外仲可以連線對戰.
小編本身想玩故事先,但驚難會死,所以玩左訓練模式先.因為實在唔熟悉d技,就搵個人嚟練下先,我就揀左Cammy (女仔通常都揀番女仔㗎啦)隨時都可以翻睇招式表複習複習又複習…
故事模式總共有16個角色俾大家選擇,咁練開Cammy,我就用番佢嚟玩,但完全超出我想像.竟然係非!常!簡!單!成個故事模式只有3 round,而且對手非常之弱,感覺係頭先我唔駛特登學咩技,求其拳腳都可以打得死佢地.所以一個角色嘅流程非常之快,10分鐘之內可以完成.另外每完成一個角色就可以獲得一套新嘅costume,不過就要係商店購買(遲d推出).
再之後我就去左挑戰生存模式.佢總共分4個LEVEL分別係簡單,普通,困難同地獄.小編只係玩左普通同困難,以小編呢d弱雞嘅程度,玩普通玩左10幾round就byebye咗.如果你地獄級嘅話唔只敵人勁咗,仲要總共過100關先得,真係諗起都覺得地獄.
因為你嘅血量係累計到下一場,所以你想回血或者增加其他技能就可以靠《Battle Service》,如果你得分越多,就可以買越多野.以下就係可以買嘅野.買乜做乜都係自己策略或者致勝嘅關鍵.
- 體力回復
- EX Gauge(Battle開始時已滿)
- V Gauge(Battle開始時已滿)
- 提升防御力
- 提升攻撃力
- 提升體力防御
- Score Chance(下次對戰對手嘅攻撃力同Stun Damage會增至兩倍,所獲得嘅Score都係兩倍)
之後係連線模式,分別有格鬥大廳,排名賽同非正式對戰.你可以係格鬥大廳自由開局或者進入人地房間進行格鬥.排名賽就係同世界各地高手挑機,每局完左都會得到League Point,呢個分亦都會影響你嘅排名.最後就係非正式對戰,可以單純享受對戰嘅樂趣,唔駛計分,而且仲適用於唔同mode,例如Training同story mode咁.小編分別嘗試左非正式同格鬥大廳.但兩邊分別連左大約5-10分鐘都連唔到,之前都有網民話過佢連線速度好慢,呢樣野我唔肯定係我問題定佢server問題,各位有興趣可以自己試下.
玩後感:
畫面走華麗動畫風,其實都幾賞心悅目嘅!只係主角d比例係走外國風?春麗條脾仲粗過佢隻手囉…劇情亦比我想像中單調,一直就只係對戰對戰同埋對戰.如果你係街霸粉絲或者勝負慾好重(鍾意不斷同人地挑機),咁呢隻遊戲好適合你玩.其實生存模式要爆晒嘅話,都算耐玩嘅,但始終唔係小編杯茶,所以唔會有個種不斷挑戰嘅心!我都係返去玩返GTA算.(純個人喜好)
送d遊戲片段俾你地睇下啦


text:
首先利申:我已經好耐冇睇TVB,無奈改變唔到屋企人,所以我每晚無論食飯或者係房都會聽到「經過那些年~~」嘅轟炸,我心入面只能祈禱呢套《華麗轉身》快啲收皮.
大佬呀,仲比唔比人食餐安樂茶飯架?
有時我會諗,係咪我呢啲細路聽唔慣老派唱法,先覺得汪明荃唱嘅係魔音?
但係甄妮夠係老一輩啦,但我覺得佢唱歌氣勢好澎湃好好聽;小鳳姐一樣老派啦我最鍾意佢首《喜氣洋洋》;蔡琴夠老啦掛,但佢嘅低音真係冇得頂,聽出耳油,所以我諗問題唔係出於年代差異—
而係汪明荃唱歌真係好撚難聽.
汪阿姐個種鏈住春袋(唔好意思,佢應該冇春袋,嗯…陰核?)嘅唱法我真係唔識欣賞,一味將個音飆高,但佢飆高音又唔係個種渾圓悅耳嘅高音,只係一味刺耳,搞搞下我而家都好驚夜晚八點半嘅來臨,唯有匿埋係房,諗住搵個耳塞塞住對耳,再唔係就聽返啲重金屬音樂辟邪啦—
冇用架!佢把聲已經入咗我腦,搣唔走啦!
如果汪明荃真係一個歌手,咁都話可以由市場慢慢淘汰佢,最慘係佢響大台係阿姐級,於是佢可以匿係個電視台度,一直去開佢嘅技安演唱會,劇集主題曲唱完一隻又一隻,然後電視台啲擦鞋仔就會走出嚟讚:「哇!阿姐嘅歌聲真係聽出耳油啦!」屌那星,根本演藝圈就好似《國王的新衣》入面班蟻民一樣,冇一個人夠膽行去阿姐面前同佢講:「屌!你唱歌真係好難聽呀!咪撚再唱啦!」
唔通真係要等到「永遠懷念汪阿姐」個陣,我地先至唔使再聽到佢把美妙歌聲?


text:
長沙灣站
在本站
模板:NoteTA 模板:香港鐵路車站 長沙灣站(英文:Cheung Sha Wan Station)是港鐵模板:荃灣綫的一個地底車站,位於九龍深水埗區深水埗的西北,於1982年5月17日啟用.
車站結構編輯
車站樓層編輯
車站出口編輯
- A - 麗閣邨
- A1 - 麗閣邨
- A2 - 東京街
- A3 - 天悅廣場
- B - 幸福邨
- C - 永隆街
- C1 - 保安道市政大樓
- C2 - 元州邨
鄰接車站編輯
歷史編輯
長沙灣站位於九龍西深水埗以北至美孚新邨以南一帶的一片於19世紀末填海土地上的南面,該處原為一長長的沙灘及海邊,故此地名為長沙灣.
長沙灣站計劃時原本被命名為蘇屋站,但因為實際上車站與蘇屋邨的距離甚遠,最後才根據認定的長沙灣這個包括深水埗以北至美孚以南的地方名而改稱長沙灣站.此車站並非在長沙灣的中心地帶;長沙灣廣場,深水埗運動場,甚至長沙灣巴士總站都不是接近長沙灣站,而是接近荔枝角站.因此,不少市民會誤以為長沙灣站在長沙灣,而在錯誤的車站下車,所以地鐵公司在長沙灣站內貼出告示,提示乘客如要到長沙灣廣場或巴士總站,應在荔枝角站下車.
利用狀況編輯
長沙灣站主要服務周邊鄰近住宅區及學校,如元州邨,李鄭屋邨,蘇屋邨,麗閣邨等公共屋邨,因此除了上下班繁忙時間外,利用本站出入閘的人流僅屬一般.
接駁交通編輯
參考資料編輯
- 九龍街道百年 - 鄭寶鴻,佟寶銘 (三聯出版)


text:
Wikipedia:申請做管理員
申請做管理員 (RfA) 係由維基百科社群決定由邊一位成為管理員(或者sysop)嘅程序. 管理員會有多樣技術上嘅功能以幫助維護.用戶可以遞交佢哋自己嘅申請書(一個自我提名)或者由其他用戶提名.
請喺遞交您嘅管理人員申請之前,睇熟Wikipedia:管理員閱讀一覽同埋Wikipedia:管理員指南.
粵語維基需要選出一啲管理員人選.有興趣嘅請喺下面簽簽名,介紹下自己,畀位大家出下意見,投吓票,為粵語維基嘅成功努力!
請跟足申請做管理員指南去開新嘅申請.
關於申請做管理員[編輯]
社群會畀管理員狀態畀一啲信任而且熟悉維基百科政策嘅用戶.管理員會擔當高標準嘅要務,佢哋有時意識到係維基百科嘅「正式臉孔」.管理員必須要有禮貌,要對於其它用戶有好嘅判斷同埋耐性.被提名者應該係嚟咗維基百科有一定嘅時間以畀到其它人有呢項嘅才能.差唔多全部嘅管理員嘅行動係可以反轉嘅.管理人員係有主要附加嘅職務,有啲規矩同埋政策係只係應用於管理員嘅.
- 提名標準
- 呢度係冇一個正式嘅必要條件去做管理員,但最基本嘅都係要有基他編者嘅基本信任.然而,冇啲用戶喺個人上會釐定唔同種類嘅標準.你可以提名自己.有啲人提名自己,會比畀人提名嘅標準更高,可以畀其他人可以睇到你係主動渴望為社群服務,以得到佢哋嘅贊同.
- 提名程序
- 任何喺良好品行嘅用戶都可以同其他用戶提名.提名會喺提名貼上喺呢度時最少會放喺呢度七日,喺呢段時間,已經註冊咗嘅用戶可畀佢哋自己嘅意見或者加上評論.喺呢個時間結束之後,候選人會收到一個大致嘅共識去表示可以做到管理員.嗰啲整理管理員晉級嘅事務員會睇番之前嘅討論係唔係有一個大致上嘅共識(喺呢一度嘅共識閥值大約係有百分之 75 到 80 嘅支持).只有事務員可以結束或反列示已經有決定性嘅晉級或者非晉級.喺被受到破壞嘅情況,唔符合格式,唔夠支持或者已經退出嘅提名之下,非事務員可以選擇反列示嗰個提名,但係佢哋永遠唔會去決定嗰個提名係唔係已經達成共識.
- 喺一啲例外嘅情況之下,事務員可能會延長投票嘅死綫或者宣佈對個提名重新投票以得到一個更清晰嘅共識.如果你嘅提名失敗咗,請喺你再自已提名或者接受提名之前等候一個合理嘅時間 – 最少一個月 – 先至好去再提名.
- 點樣提名一位編者做管理員
- 要提名你或者其它用戶做管理員,請跟住喺呢一頁嘅指示.
- 如果你要喺建立提名陳述時需要協助,請去呢度.
- 投票同埋評論
- 邊個可以投票:任何有戶口嘅維基百科人都歡迎投票,包括提名人,但係,你自已投畀候選自已嘅投票係唔計嘅,同埋可能會被移除.
- 邊個唔可以投票:未登入嘅編者(「匿名」),或者未有戶口嘅用戶.好新嘅編者可能基於懷疑類似襪公仔嘅呃人行為,可能唔計.
- 去加入你嘅投票,撳喺有關嘅候選人嘅「喺呢度投票」連結.你可以喺有關嘅標題中加上你嘅簽名,表明係支持定係反對.
- 中立票亦都可以投,但係通常喺決定百分比時唔會計埋,但喺一啲邊界情況下,事務員可能會考慮佢哋.
- 請解釋你嘅投票,如果可以嘅話,包括一句短嘅解釋,以說明你嘅原因,尤其係當你反對提名嗰陣.
- 喺你嘅評論中要經常尊重其他人.
- 討論係喺其它意見部份中進行.長討論係喺佢哋每一位被提名人嘅討論頁中進行.任何一位都可以加上評論同埋討論,包括匿名編者.
現時嘅管理員提名[編輯]
提名即係提出共決,由大眾用戶決定接唔接納.如果你提名一位用戶,請喺佢哋嘅對話頁留言同埋同佢哋講,如果佢哋要接受提名,就喺哩度回覆.如果你想提名自已,請留意喺哩一度做管理員係無捷徑嘅.而家申請管理員嘅人,大概需要300個編輯同埋一個月嘅編輯經驗先至會接納.喺英文維基度,少過三至六個月嘅編輯經驗同埋少過1,000至2,000次編輯嘅編輯者,成功成為管理員嘅機會微乎其微.
請記得喺投票嗰陣,同時更新票數.
關於申請做事務員[編輯]
事務員係一班可以根據社區嘅決定,去為其他用戶整做管理員或者事務員嘅管理員.佢哋亦可以為其他用戶更改用戶名,同埋可以為用戶標示機械人狀態.
申請做事務員嘅程序係同申請做管理員嘅程序差唔多,但係一般上都係自己申請.成功申請做事務員嘅標準一般會比管理員嘅標準為高,亦取決於票數,投票人同候選人嘅參與能力,以及重要嘅失格.候選人響提名佢哋之前,可能考慮會響呢度開始討論關於需要更多事務員,以取得主要嘅共識.
事務員係預咗嘅為唔同嘅個案去決定共識同埋要為決定作出解釋.投票一節同問題模可以用{{subst:Wikipedia:申請做事務員/候選人問題}}加入.新嘅事務員亦會響Wikipedia:之前啱啱建立咗嘅事務員同埋Wikipedia:管理人員任免記錄.失敗嘅提名會響Wikipedia:未能成功晉級嘅事務員記錄.
最少,響申請呢個位置之前,先睇吓事務員要做啲乜嘢,睇下Wikipedia talk:申請做管理員嘅討論同埋有關嘅歸檔.
請響呢一小節之後嘅最頂度加入新嘅請求(再一次,請響投票時更新票數)
現時嘅事務員提名[編輯]
相關嘅申請[編輯]
- 響其他Wikipedia計劃申請權限
- 響meta度申請做管理員或事務員
- 有關響任何計劃中自行辭任管理職務可以喺m:Requests for permissions進行.
- 有關標示一位用戶做機械人可以喺Wikipedia:機械人/請求核准.
- 當有任何管理員權限被濫用時請求註解


text:
牙買加和波「大」局已定
美洲金盃B組賽事繼續開打,牙買加首戰一如所料狀態勝一籌,以2:2迫和哥斯達黎加,而通過咗最難打一關,餘下兩戰對手僅為加拿大及薩爾瓦多,多取一場勝仗力足出線,而佢哋今戰先打主辦國之一加拿大,基於對方都有主場之利,牙買加唔會太輕鬆,呢場估雙方都係和波收場居多.(周六21,香港時間周日6:30am開賽)
加拿大雖然作為主辦國,不過今場波就喺美國上演.佢哋今次喺大賽行得幾遠都係未知數,因為球隊喺足球發展上近年有啲遲緩,今次大軍上基本上冇高質外流兵在陣,中前場主力都主要係美職聯球員,首戰僅迫和薩爾瓦多已經令人非常失望,就算最終喺呢組出到線,睇怕都好難闖入8強.
相對上,首戰我哋推介牙買加不敗,原因全在於牙買加有眾多球員戰畢美洲國家盃,球員整體狀態肯定比對手好,不過今場情況有啲唔同,一來加拿大都已經打咗場正式賽事,二來對方有多名球員喺北美洲打聯賽,聯賽亦正值開打期間,唔會有狀態差距問題,反而呢場勝負關鍵僅在球員質素.
當然牙買加防線有多名英超,英冠兵級數高好多,但前線球員質素平平,今場都唔易咬入加拿大,而加拿大亦有半個主場之利,今場應該有唔少加國球迷去鄰國打氣,拉上補下雙方喺各方面都冇絕對優勢,今場捧和局合情合理.


text:
風光背後!女優辛酸血淚史!
成日講「男優唔易做」,相對地,難道女優又真係咁「爽歪歪」咩?男優運動足十個鐘同時,女優又何尚唔係「被運動」足十個鐘…你估個個都真係性上癮病患者,唔運動唔舒服咩…(當然不排除有個別女優真係)
其實女優界同娛樂圈一樣,是非多,黑暗多!當你地睇住螢光幕開心發射嘅時侯,有無諗過其實片入面嘅佢地其實係暗暗垂淚…
而家就同你地一齊了解下女優行業嘅黑暗面…
入行經過
女優入行除左自薦或經招聘之外,最常見就係經星探發掘.不過佢地唔會直接同你講拍AV,而係向娛樂圈發展!出晒名嘅「吉澤明步」其實一開始都係被騙入行.
一直想加入娛樂圈嘅佢一開始係一間細嘅事務所入面做Model.
有一日星探上門搵佢拍電影,好天真好傻嘅佢就滿懷感恩嘅心連合約都無睇清楚就簽約
到拍攝當日…現場除左幾塊破舊嘅佈景版同埋一個「光脫脫」嘅男優之外就咩都無…呢個時侯佢先知發現自己被騙…
當然近年AV事業日趨蓬勃,亦有好多真係有興趣或有「需要」嘅女仔加入!(例如之前介紹過嘅白石媽媽同周防雪子)不過年中亦有唔少好似佢咁對娛樂圈有憧憬嘅人受騙入行,結果就一直咁樣走落去…
職前訓練
女優都有培訓!?係㗎,你估佢地天生都係性愛機器咩!仲有精湛嘅演技呢?如果唔係點樣做一個「冧滋滋」嘅樣俾你地睇 (唔係個個對住最醜男女優都招架得住)
AV女優《光月夜也》就憶述「係佢接受訓練期間,就試過一早俾男優老師叫醒,幫佢口交!佢以為係訓練嘅一部分所以就無作反抗.但最後佢發現老師露出出得意又猥瑣嘅神情,佢先知道自己係被性騷擾」(做乜個個都咁天真咁傻㗎)
但係離開訓練營亦唔代表離開魔掌…櫻井莉亞(桜井りあ)就表示好多女優都會被當作玩具,特別係製作團體.上至男優,導演,下至攝影師,燈光師都會參與埋一份(當然係鏡頭後)
年少敢言嘅佢就開始抱怨同不滿,結果被封殺.4年嘅AV生涯入面只係出過八部片.
明知自己再無運行嘅櫻井就唯有轉投夜場工作…
其實仲有好多女仔面對呢啲假公濟私嘅情況都只可以敢怒不敢言!一嚟驚唔聽話無片開,二嚟又驚佢地現場報復…好似臨時轉SM或其他重口味等.
收入微薄
對比男優,女優收入可能較高,但都絕對唔係豐厚!經紀公司基本上會抽5-7成佣金,知名女優最高可以收六萬蚊,無咁出名嘅最低有機會只係淨收一千蚊.
加上近年越來越多新人入行,選擇越來越多,薪金就相對拉低.係供過於求嘅情況下,除非做到最Top,如果唔係可能仲慘過做藍領.
身體創傷
你睇一部個幾鐘嘅AV,其實佢地可能拍足九個鐘或以上 !(仲要你地係飛住睇)
好似《沖田杏莉》咁,佢一個月大約拍五至六部AV,一部拍兩至三日,每日平均10至12個鐘.淨係拍片都已經用左十幾日.仲未計出席唔同嘅大小活動,拍寫真封面,影友會,簽名會等等等等…佢仲話曾經試過整整一星期都落唔到床,就連玩手機嘅力氣都無添!忙成咁,真係姨媽到都要叫佢等等先
連《上原亞衣》都曾經因為長時間站立拍攝而腳軟企唔穩.
另外因為拍攝工作繁重,成日都廢寢忘餐 ,所以腸胃病對佢地來講絕對唔會陌生!再者佢地成日都挑戰唔同嘅高難度動作同猛烈嘅撞擊,所有外傷內傷婦女病都已經係司空見慣!
不過………最恐佈嘅都莫過於拍「強暴戲」!一個令重口味觀眾好興奮,但係令女優們痛不慾生嘅主題!
心靈傷害
撇除頭先咁激烈嘅強暴戲,如果要你扮靈異AV或者搵個宇宙最醜男優同你對戲亦都係一個難題!不過就算有千萬個唔願意,都要頂硬上!曾經有女優就試過拍到情緒失控大叫大喊,但係都要等到導演嗌Cut先可以暈.(呢啲咪就係專業)
引退生活
有AV製作公司老闆話過「AV呢一行,係一條不歸路.」
可能你見到好多女優好紅,但其實拍AV始終唔係一個風光嘅行業,好多人都係暪住親朋戚友去做!被發現之後好多時都會受到非議甚至開始被疏離.更唔好話搵個人陪佢過世.
日本曾經有網友係信箱發現一盒AV DVD,覺得封面人似層相識!上網搜查資料後發現原來係同自己結左婚13年嘅枕邊人.佢內心掙扎咗好耐,但為左小朋友發展,佢最終都係選擇離婚.「戴綠帽」已經好慘,仲要俾咁多唔同嘅人笠頂綠帽落嚟(仲未計對住螢幕發射嘅兄弟)試問有幾多男人會頂得住!
雖然叫你地唔好睇AV都無助呢班女優悲慘嘅命運 (你地都唔會咁聽話戒睇打丁啦)不過希望大家丁得嚟,以一個欣賞同愛惜嘅角度去愛佢地多啲!戒睇重口味,令佢地做返個正正常常,開開心心過住幸福快樂日子嘅女優 謹代各位女優向各路丁友致敬!


text:
Wednesday, 29 July 2009
玩到尾o既 RPG (8): Suikoden Tierkreis
一向都好鍾意水滸傳系列, 因為一向都係故事性強, 同埋一手一腳由冇人冇物玩到成為一支義軍, 好有滿足感. 呢隻喺 NDS 上面o既水滸傳, 都有少少呢種 feel, 都係講社會不公, 令到一班人要反一個權力. 但係有幾點我覺得不滿:
首先, 喺玩法上, 水滸傳系列一向都有種大局觀, 會 feel 到真係成千上萬人為你上戰場打仗, 但係呢隻新 game 冇晒打大仗o既玩法, 次次都只係好似一般 RPG 咁隻揪隻, 次次出戰都只係得幾條友. 好冇癮.
其次, 雖然個故事算好成熟, 但係唔知點解凡係喺 NDS 上面出o既 RPG, d 主角就總係細路樣. 今集個主角就只得十三歲, 而故事做到成班英雄好漢無厘頭會以呢個細路為首領, 真係非常難以令人入信, 好難玩得投入, 假到爆.
最後, 故事推進比較單調. 水滸傳系列 d 故事一向都好多 twists, 但係今次就較少, 冇乜邊一 part 特別深印象.
總結, 雖然我係有玩到尾, 但係呢隻唔算係好o既 RPG, 最令人不滿o既係 NDS d game 成日無厘頭將 d 角色低齡, 低B化.
Posted by Howtindog at 08:01
Labels: 打機
0 comments:
Subscribe to: Post Comments (Atom)


text:
我成日話濕疹係一個富貴病, 因為除左飲食要好小心之外,平日嘅衣著都一定要格外留神,全棉質衣服當然唔走得,就連洗衣用品都一樣要用低敏配方,咁先唔會令返濕疹依個壞朋友嚟搞住小小豬嘛~
由細到大小小豬啲衫同我都係分開洗,亦都用一啲專為敏感肌膚而設嘅洗衣粉,直至到依家六歲,我都仍然係用依個做法,因為衣服著上身咁貼近皮膚,一定要小心睇住,真係好驚佢啲濕疹朋友,一嚟嘅話全家都冇覺好瞓都幾淒涼, 都係以不變應萬變為上策.
但老實講,我用緊嘅日本品牌低敏配方洗衣粉個價格都真係幾貴,細細盒都要成百幾蚊,雖然話為咗小小豬健康安全,依啲錢就唔慳得,但亦都因為小小豬越來越大個,佢嘅破壞力就越嚟越強,啲衫嘅污漬就越嚟越勁(其實真係唔明白點解每日放學啲衫可以咁污糟),所以都係時候要認真考慮同佢換啲大個仔嘅洗衣用品,既可以保護依隻濕疹豬,我又可以慳少少之餘,仲可以對乎頑強污漬.
其實坊間都有好多唔同嘅品牌,睇到我都15 /16, 唔知試邊個牌子好.剛好收到公關姐姐使用嘅邀請,之後我就上網做過功課,知道「寶絲低敏洗衣液」及「金紡親親BB精華柔順劑」都係低敏配方嘅洗衣產品,而且經皮膚測試驗證,無添加香料色素,無化學殘留,減低過敏困擾 ,所以就試下啦!
《第一步洗衣》:Persil寶絲低敏洗衣液.
而且更榮獲「親子王國2014父母最愛嬰幼兒洗護衣物品牌」添.
每次洗衫只須落一個樽蓋份量就足夠.
《第二步護衣》:Comfort金紡親親BB精華柔順劑.
每次係最後過水嘅時候,我就會將3/4瓶蓋金紡抑菌防護衣物柔順劑,直接倒入洗衣位置.
係洗衫過程聞到陣陣清香氣味,晾曬時仲更加嗅到香噴噴添.
我發覺依個去污度都唔錯,係我冇另加任何去污漬產品下,衣物都好乾淨.
另外,衣物都非常柔軟,而且氣味都維持好耐,最重要係小小豬不知幾鐘意依個味,著住不停話自己好香呀.
經過今次試用,除左覺得效果唔錯之外,最重點係小小豬著洗過嘅衣服,皮膚都冇唔舒服,壞朋友又冇嚟探佢,所以我都好放心,而且價錢又大眾化,睇嚟我都會繼續用Persil加Comfort嚟洗小小豬啲衫啦!
(試用分享)價錢大眾化,不怕敏感!清洗孩子衣物的新選擇
https://www.facebook.com/kinseymama


text:
8 Sep 2003
今朝又唔係好起到身
成個人都勁頹咁, 個 alarm clock 嘈左好耐我都係無動於中.我同房就黎殺左我, 佢明明係俾我個鬧鐘嘈醒左, 但係又唔夠力起身殺我, 如果唔係佢實會一手拋我出恆生梯, 再拋我個鬧鐘出去.其實我覺得自己好似好衰咁, 明明係我上得多早堂, 但係我就鋪鋪都起唔到身.上次恆生樓有個 fire alarm 響左, 成棟恆生都嘈到癲左, 我都聽到...少少.我覺得好煩, 而且我好眼訓, 於是我就再訓算數, 無理過佢.好犀利地, 我竟然可以繼續訓, 而我同房就嘈到訓唔番.事後問番佢, 佢話佢聽見個 alarm set off 左成五至十分鐘, 但係我就係最後一兩分鐘先開始醒, 個 alarm 響左成七八分鐘我先有反應, 「你簡直係昏迷.」
我就係咁, 唔知點解, 一訓著左, 其他人簡直難辨我是生是死.開始左少少想訓, 就會不停咁 acculmulate, 然後好快就會進入好危險的狀態.我試過係好眼訓的情況之下過馬路, 以為係綠燈可以過, 點知....大家都估到喇.到衣家, 我都仲係咁樣一訓就無晒知覺.個次 pre camp, 阿 vincent 訓左成晚都訓唔到, 好多人都訓得唔好, 我一訓低就昏迷, 到第二朝先醒, 太好喇.因為我試過訓唔著的難受, 所以我會更加珍惜我可以一覺訓天光的喜悅.
今日同詩雅食飯, 先知原來係 O camp 個陣都發生左唔少的事.但係可能因為我一路都係度掛住做其他野的關係, 無理過 / 打聽過.聽完, 其實或多或少都覺得呢個 O camp 的問題真係唔少.
夜晚, 我係 CC 趕番上泳池, 睇下今年的選拔.好犀利呀! 今年原來有好多男仔係 UC 架~ 開心死喇! 我同尖子終於都唔使再驚喇! UC 有男仔喇~! 更令人開心到死的是, 其中有一個 Davis, 原來係港青黎架! 佢好強呀, 仲竟然咁好彩 (定係唔好彩? 唔知) 係我地 UC 呀.唉, 太好喇.我見到佢同阿豐竟然可以鬧得咁上下個陣, 真係又驚又喜.阿豐為中大的一等一泳手之一, 簡直難覓對手, 但 Davis 都居然可以同佢鍊過, 好! 唉, 我呢d 二打六, 都係企埋一邊幫大家去買野飲好過.
其實我仲想繼續睇落去, 但係那邊廂的 215 正在開 O camp 的大 E, 或多或少我都應該到一次, 最後一次 voice 我的感受.雖然講的事不多, 但係大家都終於肯「比較開腔」.咩者? 有不滿咪講囉, 不畏強權喎, 更何況, 都唔係真係強權呀.
之後幫 Wendy 出去搬電腦, 唔重, 輕過自己個部.之後係火炭泰源食宵, 好好食, 但係之前已經食包包食飽, 而且唔想食太多難消化的野, 所以唔多食.
番到宿, 將 Gladys 送俾我的「熊出沒注意」貼係門口 - 反正我同房叫林 BEAR 嘛.幾得意呀.
聽朝又早堂, Soil.


text:
香港搭車就嚴禁飲食,但其實日本電車係允許飲嘢食嘢嘅!不過,到底日本人嘅底線係乜?喺電車係咪真係乜都飲得食得?日本網站マイナビ就調查咗200個女大學生問佢哋到底接受到啲咩喎.睇下結果先:
第1位 飲品,糖果等小份量嘅小食就得 65人(32.5%)
第2位 飲品,飯糰等輕食 54人(27.0%)
第3位 只限樽裝飲品 47人(23.5%)
第4位 只要係飲品就乜都得 14人( 7.0%)
第5位 食乜都得 7人( 3.5%)
結果顯示,真係覺得食乜都得嘅只有7個人咋!大部分學生都接受到小食,糖果,小蛋糕同飲品.雖然唔入榜,不過都有少數人係覺得根本唔應該食嘢喎!到底佢哋嘅意見係點?
其實佢哋嘅評審準則好多都係圍繞:只要唔帶麻煩畀人/只要唔會有好大陣味令人困擾就得,果然係標準日本人思想呀!選擇「飲品,糖果等小份量嘅小食就得」嘅大學生就話呢個程度嘅嘢食既不會影響人,食完都唔會話好污糟同好大陣味,所以冇乜問題喎.另外,有啲人就覺得只要係單手食到嘅嘢就ok,所以飯糰同三文治係合格嘅,始終真係好趕時間嘅人都要食嘢架嘛!
不過始終有啲人就接受唔到,話搭電車嘅時候唔想隔離嗰個係食緊嘢,同埋覺得喺電車食嘢好失禮喎!
總括而言,大部分嘅女學生就話只要有基本禮貌同常識,同埋最好唔好喺滿員電車上食嘢就得~大家去旅行嘅時候可以用呢個準則參考下!
資料來源:マイナビ学生の窓口調べ


text:
古天奴終於都傷癒, 佢之前係上年11月26號對新特蘭果場被踢傷,抖左七個禮拜啦,估計有望係對修咸頓果場可以復出.不過呢,岩岩好返,個態點會去返未傷之前果個狀態呢?呢名24歲嘅球員其實都係都係跟返first squad四次操咋…
但係,係無左文尼(去左踢非洲國家盃)嘅情況下,高普當然希望古天奴越快操返fit就越好,但呢啲野真係唔迫得唔急得,身為領隊嘅高普當然明白,所以係對修咸頓果場,佢覺得擺古天奴係陣容入面係正確嘅做法,但出唔出佢就再算.但就算唔出佢,利物浦踢完修咸頓之後三日先再對曼聯,有的是時間嘛.不過當然,一切都係睇當時情況而定啦.
今場如無意外,高普會押重注係史杜列治身上 .由於好似上面都提到啦,係古天奴唔係正選下,史毒好大機會正選上陣,同奧歷治和費明奴拍住上.(高普應該會繼續出費明奴,因為公還公私還私,費明奴公私分明,唔會俾屋企被爆竊同埋被捉到醉駕影響) 高普就話, 佢從來都無懷疑過史毒嘅質素同球場上嘅智慧,但咩野先叫有態?有態同岩踢場比賽係兩回事.但高普都見到佢嘅努力,仲話就算佢無入波都好,佢嘅出現都好重要,好期待見到佢keep到而家嘅體能同埋更多嘅進步.
今場波應該幾緊湊,但個時間真係…唔緊要啦,都四強啦,較定鬧鐘啦!
相關文章
fanpiece 精選
留言
-
leglessbird 於 11/01/2017 評論 NO. 1
呢啲盃仔踢兩回合 洗咩急於一時


text:
懶人廚房,故之言懶,但並唔係hea!!
香港人生活一般都好忙,成日都要食公仔麵等速食既野,所以懶人廚房希望教到大家可以好輕鬆簡單咁整到好野食,唔洗再食杯麵.
今次係教大家整咖哩蛋包飯!
材料:
蛋:兩隻
飯(最好隔夜飯):半碗至一碗
咖哩汁 (由於時間既關係同懶,所以用咖喱屋,可在759阿信屋/EON買)
(睇唔睇到材料既準備真係好簡單!!因為飯同蛋係屋企通常都必備的,所以要特別買既都只係咖哩汁.)
做法:
1. 最好係前一日先預先準備好飯,因為隔夜飯拎泥煮蛋包飯會好食d(好似係),叫呀媽前一日煮多幾粒米啦.
2. 將兩隻蛋發起,再放落煎pen度煎佢一陣,最好等佢熟多少少
3. 見到熟多少少就放d飯落蛋既中間
4. 將其中一邊既蛋包去另一邊
5. 煮熟d咖哩汁
6. 將d咖哩汁淋落蛋包飯度
7. 完
實戰如下:
有兩個方法可以煮熟d咖哩汁,一個係連成個袋放,另一個係倒落煲或者微波爐度,小編覺得全袋滾佢比較方便同唔會煲小左d汁.滾佢3-5分鐘就可以拎上嚟.
最後,就係倒d咖哩汁落個蛋包飯度.咁小編就落左自己屋企種個d薄荷葉落去,感覺食落唔會太膩.
P.S如果想再高級d,可以買黑松露代替咖哩汁,可以仲香.
另外,可以加一d西蘭花或者三色豆作配飾,同落d芝麻醬或者茄汁或者芝士係面頭作調味.


text:
護照
護照係一國政府發出嘅証書(証明文件),證明持有人身份及國籍,畀佢出國周遊之用.護照上通常有持有人姓名,出世日期,性別同出生地.亦可能會加相甚至生物識別資料.好多時國籍就等同於有公民身份.
有護照唔等於持有人可以入第二啲國,又唔等於有領使保護或其他特權,除非兩國有協議.之不過,有護照通常都表示持有人畀返去簽發國.領使保護權係國際協議,而返國權係簽發國法律所定.有護照唔等於可以響簽發國度住.
史[編輯]
護照喺中世紀歐洲嘅一啲文件可以由當地嘅統治力量頒發畀旅行者,而一般包括持有者可以通過嘅城鎮嘅名單.呢種制度延續到法國,例如,直到1860年.喺呢段時間入面,護照並唔係旅行到海港嘅必須品,呢樣嘢同自由貿易有關,但係需要護照從海港去內陸城填.早期嘅護照經常係咁,但唔係一直都係咁.呢啲護照包括持有者身體嘅描述,而相係直到20世紀前十年,先加埋上去嘅.
喺中國大陸嘅歷史入面,唔同歷史時期會有不同嘅稱呼,例如稱為符,傳,過所,公驗,度牒,路證,通關文牒,安全證書,通行證等.到咗清朝,會根據通行證件嘅證明身份,提請邊境關防檢查機關予以「保護」「關照」,給予通行嘅便利同埋必要嘅協助嘅功能,而將「PASSPORT」呢個詞,喺1845年首次譯做「護照」,重用到今日.
喺世界大戰之後,國際聯盟,聯合國同國際民間航空組織,頒佈咗護照嘅設計同埋特徵嘅指導標準,呢啲指導好大方面上形成現代嘅護照.近幾年就有MRP(Machine Readable passport,機器都讀到嘅護照)統一規定持照人嘅資料頁喺封面嘅內側頁,並有可利用掃描方式畀電腦可判讀嘅資料,節省喺海關驗證所需嘅時間.
近幾年,有一種形勢將生物信息引入護照入面,以改進身份嘅安全性.咁樣就提出咗一個疑問,係咪某啲技術都可以有效噉改進護照呢?由於缺乏可靠嘅結果,美國已經延遲咗引進這項技術.
護照嘅種類[編輯]
- 因為旅行目的嘅公民,頒發嘅係普通護照.
- 頒發畀外交人員嘅係外交護照,用來證明佢哋係所屬國家嘅外交代表.佢哋享受佢哋執行任務時嘅外交特權同豁免權(當所屬國家承認佢地係外交使團中嘅一份子)
- 服務護照發放畀外交使團入面嘅專業同行政人員,好似大使館同領事館嘅隨從人員,呢啲人擁有嘅外交特權同埋豁免權比外交人員少.維也納外交保護公約有詳細規定.
- 某啲國家向因為公務旅行目的嘅政府官員頒發公務護照,呢個取決於國家之間嘅協義,某啲例子入面,持有公務護照嘅外交送信人員可能需要簽證,但係,持有服務護照嘅外交送信人員唔需要簽證,某啲例子入面,公務護照持有者可能會得到免簽,正常護照持有者則需要簽證.
- 團體護照好似學校團體旅行咁,包括喺旅行期間嘅所有細路仔.
護照通常係國際旅遊中都必定要用到,通常係國與國之間嘅邊境時需要使用.但係有啲時候,某啲國家嘅公民出境到另外一個國家時,由於國與國訂立咗某啲契約(如歐盟),可能就唔需要出示護照,但又有可能會以其他身份證明文件來證明身份,如駕駛執照,個人身份證,護照上嘅簽證.
有啲國家為咗控制人口嘅流動,制定咗一種叫做“戶籍”嘅證件.舉個例,如:蘇聯嘅Propiska,所有公民都會擁有咁樣嘅一個證件去控制人口流動.Propiska喺蘇聯政變後嘅俄羅斯得到保留.
同常用身份證明文件一樣,護照好容易俾人盜竊以及偽造.
喺國土內需要護照先可以去第二個地區嘅例子[編輯]
- 英國 - 海外領土
- 中華人民共和國 - 香港同澳門特別行政區擁有自治領既嘅性質,會發行佢哋自己嘅護照同有自己嘅行政領域同入境規例,運作上同國家差唔多.有啲國家同地區對呢兩個地區採取免簽證政策,同時中國嘅居民都需要性質等同護照嘅通行證來往香港同澳門特別行政區.香港同澳門市民如果要進入中國境內,唔可以用香港同澳門簽發嘅護照入境,而須另行申請港澳居民來往內地通行證(回鄉卡).
- 蘇聯


text:
跑馬地站
呢篇文章講嘅係喺香港島跑馬地馬場隔蘺嘅港鐵南港島綫馬場站.想搵喺新界沙田馬場隔蘺嘅港鐵東鐵綫馬場站,睇下(馬場站 (東鐵綫)).
馬場站(計畫本來叫跑馬地站)喺香港跑馬地,係港鐵南港島綫東段上一個已經擱置嘅車站,包括喺南港島綫東段三個方案中嘅方案乙同方案丙曾經被建議過.車站將會服務香港島灣仔區嘅跑馬地地區.
歷史[編輯]
喺港鐵公司(當時叫地鐵公司)嘅方案入面,跑馬地站設喺跑馬地馬場以南的住宅區.雖然個站附近有跑馬地馬場,但係同東鐵綫嘅馬場站不同,唔會淨係喺賽馬日先至開放,因為跑馬地有好多住宅大廈,平日都有唔少客源.
因為受到部分地區人士同區內居民大力反對,認為起站破壞跑馬地嘅寧靜環境.港鐵公司喺2007年12月17日宣佈擱置興建跑馬地站.不過,大概喺同一個時間,香港賽馬會表示有意同港鐵公司協商喺跑馬地馬場設立車站,並且改名做馬場站,因此本站興唔興建仍然存有變數[1].至於會唔會只係喺賽馬日先至開放,就暫時未有定案.
隨住香港賽馬會係2008年1月11日發表措辭強硬聲明,拒絕補貼上市嘅港鐵公司起跑馬地站,並且指出銅鑼灣站已經可以足夠應付跑馬地居民嘅需求,加上賽馬會主席陳祖澤係港鐵其中一名主要對手九巴同龍運巴士嘅高級執行董事,相信該站嘅興建機會非常之渺茫[2].
參攷[編輯]
- ↑ 馬會出13億 倡港鐵通馬場 南港島線決定棄跑馬地站 殺出程咬金,《明報》,2007年12月20日
- ↑ 馬會拒補貼建跑馬地站,《明報》,2007年12月20日


text:
五味之中嘅「辣」係最矛盾嘅存在,你可能會食辣食到滿嘴通紅,眼水狂標,但係仍然點都要喺食物度加上一點辣,就算食得辛苦亦大呼過癮!「無辣不歡」嘅你,點可以錯過以辣聞名嘅川菜啊?
賣嘅都係傳統川菜,佢個擔擔麵配料出眾,肉碎,花生,麻辣蒜粒醬拌埋一齊香口惹味.驚你唔夠辣,仲推出埋名都嚇死人嘅「燃燒麵」,佢嘅辣係有層次之分,入口不以為然,之後辣味會愈嚟愈濃,好似喺個胃燃燒咁.
呢度標榜你會辣到流眼淚,嗜辣者點可以唔嚟挑戰吓?嚟到一定要試個招牌酸辣粉,小辣程度已經可以令你直嗆喉嚨.薯粉彈牙,加上榨菜,花生,肉燥同辣椒醬好香口,雖然重口味咗少少.
漁牧~聽起嚟好寫意,但食上嚟就冇咁輕鬆啦.前菜醬油皮蛋同麻辣牛肚絲已經唔係流嘢,又麻又辣.而主菜炒辣蟹更加辣到人流哂鼻涕.最特別係有榴槤雞煲,榴槤同雞肉出奇地夾,等食辣食到麻痺嘅舌頭可以俾甜味中和吓.
係一間位於銅鑼灣嘅私房菜館,無論係廚具定裝修都好有家嘅感覺.招牌係水煮魚,特別嘅係,佢嘅魚係用龍脷柳製作,所以肉質會比一般水煮魚更嫩滑,碗底仲有紅薯粉,浸淫喺湯底度吸哂啲醬汁,食落帶麻香.
呢間老店已經有十幾年歷史,勝在價錢相宜,食物質素亦唔錯.招牌係擔擔麵,廿零蚊一碗,麵條有嚼勁,花生味又濃.另外,仲有饅頭炒回鍋肉都值得推介,饅頭經油炸所以鬆脆,佢嘅甜味同回鍋肉嘅肉香配合得相得益彰,既香口又有鑊氣.
呢間餐廳嘅香料都係重慶直送,所以小菜如口水雞,麻辣牛展等嘅醬料都好出色,香,麻,辣並存.但叫得烤魚大王,最出名都係重慶麻辣烤魚,鯇魚有前臂咁長,十分抵食,魚皮輕煎所以帶脆,魚肉嫩滑彈牙,湯底辣得嚟又帶酸,好有層次感.


text:
本帖最後由 seaaa 於 16-11-28 00:25 編輯
由於有急事要放低狗狗一晚,所以喺網上面搵咗位於柴灣嘅寵物酒店 “Dog Cheers” ,雖然佢收 $500/ 晚 比市價貴,但係為咗比狗狗有舒適環境都冇乜所謂,最緊要服務好照顧周到.點知間野問題多多:
1) Check in 既時候,職員完全唔對於程序不熟悉,冇問主人拎任何嘅資料以及要求簽任何文件,亦都冇幫狗狗做身體檢查.畀完錢連單都冇一張!
2)呢間嘢其中一個賣點係24小時有人睇住,主人亦可以透過 IP CAM 隨時可以睇到狗狗嘅情況. 點知喺 IP CAM 之下可以發現佢哋好耐都唔清潔狗狗嘅便便,亦都從來冇清洗過尿報板上面嗰塊網,證明佢哋其實真係好少去睇啲狗,純綷放佢入房就唔理.
3)去接狗狗嘅時候見到塊板極度污糟 (好多便便漬),我問佢哋係唔係唔會洗,佢就話”啱啱”諗住洗.之後我問佢係唔係其實兩日先洗一次,因為我係 CAM 見從來冇清洗過,職員就一句都冇答就行開左.
4)當我哋去接番佢嘅時候發現佢嘅水兜(個水兜已經比一般嘅大好多)完全乾曬,當我問個職員嘅時候佢竟然話狗狗只係”啱啱”飲曬,就算狗狗真係啱啱飲曬唔通真係要一滴都冇先至加水!?
總括嚟講, 呢間嘢設備ok,但係服務差,職員完全冇經驗,冇程序,多藉口,唔細心 ,絕無下次,希望各位如有需要選擇狗酒店必需要考慮清楚 !


text:
蘇民峰蘇師傅幾乎係香港人都識啦,而蘇師傅最出名就係術數命理,簡直係料事如神!盧蘇我想拜佢為師,恐怕就連「門都沒有」.不過,拜唔到師都可以一廂情願咁做佢 fans 嘅!既然盧蘇我都有一個「蘇」字,即係同蘇師傅多少都算有緣,等我盧某人今次充當做一次「蘇師傅」,幫香港車界睇睇來年運程!
一開始不如講下好野先啦!2012 年壬辰年,根據九宮飛星圖,今年八白,財星正西方.預料有行運 多數都係「西方」嘅歐洲車廠同代理啦!雖則話人地老家歐債危機隨時爆煲,但係人地勝在根基夠厚,設計生產嘅汽車永遠勝人一籌,日韓中印唔恨得咁多架啦.歐債危機都不過係代表之前駛突左,萬一真係違約,地球都唔會唔轉,寶馬法拉利亦唔會忽然係地球上消失嘅.一個唔覺意如果歐元貶值,去番當年同美金一兌一左右,都時香港人人渣歐洲車,都未必係天方夜譚.
咁另一邊又點呢?今年九紫,喜慶星原來係東北方,都係主嫁娶添丁創業升職之類啦,照咁睇「 東北方」既日韓車廠同代理,又好似衰唔哂喎.雖然日圓高企,經濟上的確不利出口,相信大家都有眼睇,日本車價真係愈升愈有 .不過,平唔一定係好,貴亦未必唔抵,係咪?喜慶星既然主嫁娶添丁,可以係代表公司之間會有重大既合併或合作.透過合作既創新科技或突破設計,隨時可以為日韓車系帶來 轉機都未定!就算唔係收購合併,請個猛人過檔都可以應「嫁娶」之兆.大家記唔記得,韓國 Kia 係 06 年時請左前 Audi 既 Design 猛人 Peter Schreyer 加盟,近兩年既 Kia 車外型係咪升哂呢先?
咁今年車主又有無野要注意下呢?今年有西北七赤破軍,正北二黑病符,東南五黃災瘟,除左渣車出門幾時都要小心之餘,仲要留意停車熄匙新例,2011 年 12 月 15 日正式生效啦!唔想破財或者 同阿 Sir 爭執嗌圾,就真係要小心.咁又有無化解既方法呢?梗係有啦!我地要諗番,停車唔熄匙既原因,一係想吹冷氣,一係就唔記得.化解既方法就係換電動車,或者換有停車熄引擎系統(Idling Stop System)既新款汽油車亦得!換車之後停車就會熄埋引擎,甚至乎無引擎無排放,咁就可以印印腳開 冷氣,又唔驚食牛肉乾啦!
最後,盧蘇祝廣大車主開開心心健健康康,今年賺多啲就齊齊有錢換新車啦!請請!
盧蘇
Car1.hk《車事短評》專欄作者
(以上純屬作者個人言論及創作,並無科學根據,亦不代表本公司立場.)


text:
身為行李喼嘅我,真係好無辜.
我一直都係大家去旅行最重要但又最易比人忽視嘅角色,就好似今次兩個女人居然可以將我留低喺禁區外面,連機都就嚟上埋先記得我嘅存在.可能我頭腦簡單啦,自己衰左就一定係自己補鑊,有咩道理仲要嘈人地點解唔幫你拎,仲要拎埋老豆個名撻人地先?一個女有咁嘅老豆老母教,我幾肯定佢遲下都係一個敗類.
講返正題,仲記得有個職員死死地氣行過黎拎返我果陣佢一直喺度講「屌你老母真係以為自己大撚哂,都唔知點解有男人對住你會有性慾仲可以生到兩個女出黎」,之後拖我返過去果陣又喺度話「一日最衰都係件行李,阻撚住我收工,今晚又要寫REPORT,真係多撚謝哂!」喂,你估我想架?我行李喼嚟炸,果兩個女人自己行開左我可以點啊?唔通我自己行返去搵佢地?如果我真係咁做嚇撚死你都似啦!容乜易到時你地出哂啲機場特警又催淚彈又警棍扑我又開槍,之後又捉我返上大陸審返一頭半個月問我有咩企圖架.話哂我身嬌肉貴,我淨係坐飛機嘅,唔好要我坐洗頭艇,我唔防水架.
到果兩母女拎返我之後,佢老母塊面仲黑過平時,個女就繼續陰陰咀笑咁樣.唔好見佢好似係一家人最正常咁,其實最撚陰濕就係佢,就好似今次單野咁,唔想搞大佢嘅話一句「我自己去拎」已經搞掂,但佢偏偏就睇住場大龍鳳發生,而自己就坐收漁之利,都讀到大學啦,我就唔信連自己行路同拎行李都唔識,計我話成家最有料從政嘅其實喺佢,正一笑面虎,佢心入面諗乜只有佢自己知.知唔知點解今次咁快有人被炒?咪就係有人喊哂口面同老豆講保安叔叔串佢「咁大個女都咁冇用」.你問我有乜證據?冇架啦,你咪搵多個行李出嚟同我唱反調,搞多單羅生門出嚟囉.
本身我對佢地塞撚哂啲狗屎垃圾落我度已經好不滿,而家仲要將佢地啲不滿發洩哂囉我身上,上機前都唔知比佢地係暗角位踢左幾多腳.苦就由我地啲最慘嘅基層受哂,佢地就有特權當正禁區係自己屋企一樣鍾意喺度煮個公仔面都仲得,諗起都嬲嬲地,襯下次佢又拎我裝佢啲咸魚味底褲果陣一於喺條行李帶度自爆,到時我睇佢老豆又點拆.


text:
過澳門咁方便,搭程船一個鐘就到,有時搵個weekend過下去食嘢都唔錯.去親澳門就好似由朝食到晚,一日食成五,六餐咁.冇計啦,樣樣都話必食嘅,葡撻啦,葡國雞啦之類,水蟹粥當然都唔少得啦,lunch廚食又得,宵夜食又得.咁去邊度食最得?介紹4間餐廳過你哋啦.水佬榮飯店
Photos by donna2004
呢間喺下環嗰邊嘅,啲蟹全部都係即叫即劏,好新鮮.不過變咗就要等耐少少先有得食喇.為咗一煲鮮甜嘅蟹肉粥,都值得等下嘅,雖然話就話係水蟹,但好彩嘅話都會有少少膏食到.肥仔文美食
Photos by lo bb
生滾水蟹粥直情係呢度嘅招牌菜,一窩有兩隻水蟹,又嫩又甜.啲粥煮得好綿,撈下個底仲會發現有乾瑤柱一齊煮,唔怪得咁甜啦.而主角,即係水蟹亦都好新鮮,有少少膏同時都有少少肉,有驚喜.六記粥麵
Photos by eatmugfoods
呢度嘅水蟹粥一鍋有兩隻蟹,所以都幾夠味,好鮮甜. 大廚用猛火煲嘅關係,煲粥綿綿der好有口感,唔會話好似粥水咁好稀,仲煲到啲蟹汁出晒嚟,融晒入粥度,所以啲粥睇落都有啲淡黃色,食落就更加好有蟹味喇.牛記咖喱美食
Photos by barrykwok
就咁睇呢間餐廳個名,淨係會以為食咖喱,邊諗度原來佢哋都有蟹粥食,仲要都幾好食.呢度嘅水蟹粥有幾個size揀,碗啦,細窩同大窩,睇你幾多個人些牙啦,細窩都有兩隻水蟹㗎,蟹肉都算多,而且幾滑,而粥底就溝埋蟹嘅味,係甜嘅.
文:Kar
隨時接收最新資訊
讚好OpenRice專頁!


text:
直升機
直升機係一挺由一個或多個水平旋轉嘅旋翼提供向上升力同推進力而進行飛行嘅航空器.直升機有多數固定翼機唔具備嘅垂直升降,懸停,細速度向前或向後飛行嘅特點.呢啲特點令到直升機喺好多場合大顯身手.直升機同飛機比較,弱點係速度慢,比較食油,航程較短.
目錄
飛行原理[編輯]
定翼機嘅飛行升力源自固定喺機身上嘅機翼.當定翼機向前飛嗰陣,機翼同空氣之間發生相對運動,甚至乎產生升力.直升機嘅升力產生原理同機翼相似,只不過呢個升力係嚟自圍繞固定軸旋轉嘅「旋翼」.旋翼唔似飛機噉依靠成個機體向前飛嚟令機翼同空氣產生相對運動,而係依靠自轉產生同空氣嘅相對運動.之不過,喺旋翼提供升力嘅同時,直升機機身亦會因反扭矩(同驅動旋翼旋轉等量,但方向相反嘅扭矩,即反作用扭矩)嘅作用而有向相反方向旋轉嘅趨勢.對於單旋翼直升機,為咗平衡反扭矩,常見嘅做法係以另一個細型旋翼,即尾槳,喺機身尾部產生抵消反向運動嘅力矩.對於多旋翼直升機,多採用旋翼之間反向旋轉嘅方法嚟抵消反扭矩嘅作用.
歷史[編輯]
人類有史以嚟就嚮往自由自在飛行.古老嘅神話故事訴說人類早年嘅飛行夢,而夢想嘅飛行方式都係原地騰空而起,似現代直升機噉既可以自由飛翔又可以停留喺空中,並隨意實現定點着陸.譬如話阿拉伯人嘅飛毯,希臘神嘅戰車,都係垂直起落飛行器.其中最有價值,最具代表性嘅係中國古代玩具「竹塘尾」同意大利人達芬奇關於垂直起降航空器嘅畫作.
竹塘尾有據可查嘅歷史記載於晉朝(265年—420年)葛洪寫嘅《抱朴子》一書入便.佢利用「環劍」驅動螺旋槳軸,從而通過旋翼嘅空氣動力實現垂直升空,演示現代直升機旋翼嘅基本工作原理.《簡明不列顛百科全書》第9卷寫道:「直升機係人類最早嘅飛行設想之一,多年嚟啲人一直相信最早提出呢個諗法嘅係達芬奇,不過而家都知,中國人比中世紀嘅歐洲人更早整得出直升機玩具.」呢挺玩具喺14世紀傳到歐洲.「英國航空之父」佐治·凱利(1773年-1857年)製造過幾個竹塘尾,用鐘錶發條作為動力嚟驅動旋轉,飛行高度去到27米.
隨住生產力嘅發展同人類文明嘅進步,直升機嘅發展史由幻想時期進入咗探索時期.歐洲產業革命之後,機械工業迅速倔起,特別係20世紀初汽車同輪船嘅發展,為飛行器準備咗發動機同可供借鑒嘅螺旋槳.經過航空先驅者勇敢而艱苦嘅創造同試驗,1903年萊特兄弟(Wright brothers)製造嘅定翼機飛行成功.期間,即使喺發展直升機方面,航空先驅付出咗相當嘅艱辛同努力,不過因直升機技術嘅複雜性同發動機性能唔好,佢嘅成功飛行比飛機遲咗30幾年.
20世紀初係直升機發展嘅探索期,好多挺試驗性機型相繼問世.試驗機方案嘅多樣性表明咗探索階段嘅技術幾唔成熟.經過多年實踐,呢啲方案中得縱列式同共軸雙旋翼式保留咗落嚟,到而家重應用緊.雙槳橫列式方案未喺直升機家族中延續,不過喺傾轉旋翼飛機中得到繼承同發展.
俄國人尤利耶夫另闢捷徑,提出咗利用尾槳嚟配平旋翼反扭矩嘅設計方案並喺1912年製造出試驗機.呢挺單旋翼帶尾槳式直升機成為到而家最流行嘅形式.
經過20世紀初嘅努力探索,為直升機發展積累咗可貴嘅經驗並取得顯著進展,有多架試驗機實現咗短暫嘅垂直升空同短距飛行,不過離實用重有好大距離.
飛機工業嘅發展,使航空發動機嘅性能迅速提高,為直升機嘅成功提供咗重要條件.旋翼技術嘅第一次突破,歸功於西班牙人Ciervao,佢為咗創造「唔失速」嘅飛機以解決固定翼飛機嘅安全問題,採用自轉旋翼代替機翼,發明咗自轉旋翼機.旋翼技術喺自轉旋翼機上嘅成功應用同發展,為直升機嘅誕生提供咗另一個重要條件.
1907年8月,法國人保羅·科爾尼研製出一架全尺寸載人直升機,重喺同年11月13日試飛成功.呢啲架直升機被嗌做「人類第一架直升機」. 1938年,年輕嘅德國人漢納賴奇駕駛一架雙旋翼直升機喺柏林體育場進得咗一次完美嘅飛行表演.呢啲架直升機被直升機界認為係世界上第一挺試飛成功嘅直升機. 1936年,德國福克公司喺對早期直升機進行多方面改進之後,公開展示咗自己製造嘅FW-61直升機,1年後該機創造咗多項世界紀錄.
1939年春,美國嘅伊戈爾·西科斯基完成咗VS-300直升機嘅冚嘭唥設計工作,同年夏天製造出一架原型機.呢挺單旋翼帶尾槳直升機構型成為而家最常見嘅直升機構型.
1940年代,美國沃特-西科斯基公司研製嘅一挺2座輕型直升機R-4,佢係世界上第一挺投入批量生產嘅直升機,亦係美國陸軍航空兵,海軍,海岸警衛隊同英國空軍,海軍使用嘅第一挺軍用直升機.該機嘅公司編號為VS-316,VS-316A.美國陸軍航空兵嘅編號為R-4,美國海軍同海岸警衛隊嘅編號為HNS-1,英國空軍會其命名為「食蚜虻 1」(Hoverfly 1),英國海軍會其命名為「牛虻」(Gadfly).
1930年代尾,喺法國,德國,美國同前蘇聯都有直升機試飛成功,重迅速改進到能夠實用嘅程度.第二次世界大戰嘅軍事需要,加快呢個進程,促使直升機發展由探索期進入實用期,直升機開始投入生產線生產.到二戰結束嗰陣,德國工廠經已生產咗30幾架直升機,美國交付嘅 R5,R6直升機經已達400幾架.
20世紀嘅後半期直升機進入航空實用期,直升機嘅應用領域不斷擴展,數目迅速增加.
常見類型[編輯]
單旋翼直升機[編輯]
單旋翼帶尾槳(Ducted Fan)[編輯]
最常見嘅直升機類型,一個水平旋翼負責提供升力,尾部一個細型垂直旋翼(尾槳)負責抵消旋翼產生嘅反扭矩.有啲機型重會尾槳設計成涵道式,如歐洲直升機公司製造嘅EC-135直升機.
單旋翼冇尾槳(NOTAR)[編輯]
一個水平旋翼負責提供升力,機身尾部側面得閒氣排出,同旋翼嘅下洗氣流相互作用產生側向力嚟抵消旋翼產生嘅反扭矩.譬如話,美國麥道直升機公司生產嘅MD520N直升機.
雙旋翼直升機[編輯]
縱列式(Tandem)[編輯]
兩個旋翼前後縱向排列,旋轉方向相反,多見於大型運輸直升機.譬如話,美國波音公司製造嘅CH-47「支努干」運輸直升機.
橫列式(Transverse)[編輯]
兩個旋翼左右橫向排列,旋翼軸間隔較遠,旋轉方向相反.譬如話,前蘇聯米里設計局研製嘅Mi-12直升機.
共軸式(Coaxial)[編輯]
兩個旋翼上下排列,喺同一個軸線上反向旋轉.譬如話,前蘇聯卡莫夫設計局研製嘅卡-50武裝直升機.
交叉式(Intermeshing)[編輯]
兩個旋翼左右橫向排列,旋翼軸間隔較細,重唔平行,旋轉方向相反.譬如話,Kaman公司製造嘅K-MAX起重直升機.
操縱系統[編輯]
直升機嘅操縱系統有別於固定翼航空器,通常由以下部分組成:
總距操縱桿[編輯]
簡稱總距桿,用嚟控制旋翼槳葉總距變化.總距操縱桿一般布置喺駕駛員座位嘅左側,繞支座軸線上,下轉動.駕駛員左手上提桿嗰陣,使自動傾斜器整體上升而增大旋翼槳葉總距(即所有槳葉嘅槳距同時增大相同角度)使旋翼拉力增大,反之拉力減細,噉就嚟控制直升機嘅升降運動.通常喺總距操縱桿嘅手柄上設置旋轉式油門操縱機構,用嚟調節發動機油門嘅大細,以便使發動機輸出功率同旋翼槳葉總距變化後嘅旋翼需用功率相適應.於是乎,該操縱桿又被嗌做總距油門桿.
周期變距操縱桿[編輯]
簡稱駕駛桿.同固定翼航空器嘅駕駛桿作用相似,通過操縱線系同自動傾斜器相連接.一般位於駕駛員座椅嘅中央前方.駕駛員沿橫向同縱向操縱周期變距操縱桿嗰陣,自動傾斜器會出現相應方向嘅傾斜,從而導致旋翼拉力方向亦發生相應方向嘅傾斜,噉就得到需要嘅推進力同埋橫向同縱向操縱力,甚至乎改變直升機嘅運動狀態同自身姿態.
腳蹬[編輯]
同固定翼航空器嘅方向舵腳蹬作用相似,都係控制航向工具.因直升機嘅類型比較多,腳蹬起作用嘅方式亦各唔相同.對於單旋翼帶尾槳直升機,腳蹬經操縱線系同尾槳嘅槳距控制裝置相連,通過控制尾槳槳距嘅大細嚟調節尾槳產生嘅側向力,達到控制航向嘅目的.對於單旋翼冇尾槳直升機,就係通過腳蹬控制機身尾部出氣量嘅大細嚟調節側向力.對於雙旋翼直升機,腳蹬控制嘅則係兩旋翼總槳距嘅差動,即一個增大一個減細,使得兩旋翼反扭矩唔能平衡,從而使機身發生航向偏轉.


text:
冇錯,相信有唔少標題黨已經就我個咁富有歧視意味嘅標題鬧緊我唔係人,仲諗住寫信去平機會告我添.
但點解我會話我好憎抑鬱症患者呢?
除咗我本身係有好嚴重嘅抑鬱症傾向(冇醫生確診唔會用患上)之外,仲因為我係一個長期抑鬱症患者嘅家屬.
相信大家都會有仇老嘅時候,除咗因為買咗車飛坐關愛座被佢地批判,成日投票俾左膠含X, 屈完你做野仲要話袋咗錢入你袋之外,仲可以因為佢地有一啲極度需要被照顧嘅疾病.
我唔係話老人家有病唔應該被照顧,亦都唔係冇孝心,只不過唔係所有老人家都有資格用病嚟做藉口.
我婆婆患咗抑鬱症好耐,由我出世開始已經患上咗,而我作為成個屋企第一粒孫當然要受到佢熱烈關注,我同佢仲有呀公一齊住到我小學五年級先走得.
佢對我都算好,成日煮我鍾意食嘅野俾我,成日同阿公帶我周圍去,係咪好好呢?
不過通通都係佢冇發病嘅時候囉.
先唔講佢成日賭錢,我凈係談論佢發病果陣同阿公打架,係咁鬧我阿媽不孝明明我阿媽已經咩都俾曬佢又係佢賭輸曬之後嘔俾佢再賭過然後佢有咩唔舒服即刻陪佢睇醫生etc.
係我7歲果年佢仲攬住我當住一眾親戚面前話要死添,仲有我話要番去同媽咪住之後佢當街發癲話阿媽搶走我.
係呀,佢係有病呀,咁又點?
佢果啲賭癮同唔肯食藥唔係病喇掛?
仲有我依家先過咗17年嘅人生,係極度垃圾嘅政府管治之下生活,日日俾泛民出賣,仲要對住一次定生死嘅文憑試,我點樣分身孝順佢? 我冇病咩? 我都有,我都會唔開心(應該話冇開心過),我都日日想死,但我唔死得,因為我要對住佢,因為我唔可以留低我媽咪對住佢,我舅父近年又患上思覺失調,阿姨又住得遠,公公又㩒佢唔住,我好驚媽一個人對住佢,我好驚佢傷害我媽媽.
所以我好憎佢,同時我都好憎我自己,因為我有日都會變成佢咁,一個厚顏無恥嘅人,一個講死講咗20幾年都未實行嘅衰人,
一個將我物化將我打沉嘅親人.
自我懂性以嚟,係佢每一次發病嘅時候我都好想同佢鬥癲,同佢鬥尋死意志大.
你無辦法想像我點樣忍受住我呀媽十幾年對仆心仆命之餘仲要俾佢鬧,我要孝順佢咁我呀媽呢?我係咪唔駛孝順佢,仲有我爸爸呢?憑咩佢要將我變成一件物件,等我細個仲以為媽媽唔同我住係因為唔錫唔想要我?
不過我都要多謝佢嘅,我嘅筆名我寫嘅野我嘅病都係佢賜俾我,冇佢我都點會有抑鬱啫~
佢今日又輸曬啲錢番嚟,然後對佢啲仔女講咩久病床前無孝子,明明個個都咁錫佢,俾咗咁多野佢,點解佢仲要咁對我地? 生命無常,有好多人意外喪親,我一直好想同果啲人講:「不如我攞我婆婆幫你地交換番個親人番嚟」.
點解我要係白頭叔叔離開議事廳之後花咁多時間打依篇文出嚟?
冇,發洩下啫,發洩下果種係房聽到呀媽喊曬口咁係電話度問呀婆佢係咪做得唔夠好唔夠孝順嘅無奈啫.


text:
16 Feb 2004
今朝又起唔切身上早堂, 好失敗.
今日 English Through Nature 係去嘉道理農場.我有幸坐到 Richard 架車, 係 Land Rover 黎架, 好有錢呀佢.我仲見到佢有隻 Swarovski 的望遠鏡, 真係有錢到你唔信呀我諗佢.
嘉道理農場....個感覺真係幾清新, 幾好呀.我見到有好多樹好多 Greenery.睇左唔少野.見到有好靚的黑白灰鵰.好型, 唔怪得金庸咁鍾意佢地.見到有好型的麻鷹.見到有好攪笑的鸚鵡.見到有好似雕像的梅花鹿.見到有被送入來又被人道毀滅的 python .都幾好睇.
後來大家一齊番中大.我同 Sara 就飛奔番 dept 上 GIS .我一路咬包一路上堂.做左好耐, 後來先發覺有個 step 做錯, 越攪越大獲, 好唔掂.到最後我索性成個都放棄, 我下次先 show 俾 LIxiang 睇.
跟住就係最緊張的一刻 - 見 potential 老世.詳情我唔講喇, 淨係好記得我係李慧珍俾佢問到我口啞啞.然後佢問親我好唔好, 我就好似 lur 飯應咁應佢「好!!!!!」....咁當然就係表現得太過「猴禽」啦....總之, overall 黎講我對自己毫不滿意.唉
我仲未肯定自已係唔係真係適合鄒貴.
之後番屋企食飯, 又同屋企人無那那鬧交.好頂唔順.唉


text:
- ClubONE Wedding Planner 共 114 篇分享
-
發表日期:2015-12-14 11:58:48
《 Kelly @ ClubONE Wedding Planner 》
愛的宣言幾乎係接新娘必備環節,要娶靚靚新娘梗係要講返啲啱新娘聽嘅說話啦! 但坊間嘅愛的宣言未必句句都啱,款式都比較大路.如果想搵啲中point得黎連款式都custom-made嘅價錢又相當暴走,所以我綜合左過往經驗,係呢度教大家自製愛的宣言啦!
首先,先上網搵一搵有冇啱用嘅愛的宣言sample,唔一定要句句都中point ,唔中point嘅句子可以改一改,記得記得要押韻!咁樣新郎讀出黎就會順好多.
原句:唔嫖唔賭唔食煙
改成:唔嫖唔賭唔打機, 唔煙唔酒落club
內容定好就可以整整個外觀喇!
通常見到嘅都係比較中式,因為要襯返著裙褂既新娘子.如果當日已經定好明確主題,當然襯返主題就更good-fit啦!有次婚禮新人主題係war game,所以我地用左迷彩做底色,出黎嘅效果都好靚架!
另外,大家可以善用電腦黎排版,例如我地今次就print左A3 size,當然大家可以print自己鐘意嘅大小啦,我個人建議大幅d影相出黎效果會靚d!
之後可以去文具店買一塊珍珠板,將print好嘅宣言用雙面膠紙貼上,再慢慢修飾好d邊邊.提提大家,唔一定用長方形,圓形心形都冇問題架.
就係咁,就可以簡易地完成獨一無二嘅愛的宣言板喇!


text:
香港政府
香港政府係管治香港全域嘅政府.1841年開始,原本只係包括英國統治下嘅香港島,1860年加入九龍半島,1898年加埋新界.1997年7月1號,香港主權移交咗畀中華人民共和國,個政府變成香港特別行政區政府.因為香港管治架構響香港基本法同中英兩國移交協議之下,原有制度同人事保持不變,所以呢個特別行政區政府就睇成係香港政府嘅延續.因為中華人民共和國香港特別行政區政府呢個官方名實在太長,所以有時就簡化做香港特區政府,或者淨係叫特區政府.而民間都仍然叫佢做香港政府.
雖然政府呢個稱呼通常包括有行政,立法同埋司法部分,不過根據香港人習慣,香港特別行政區政府只係計行政呢部份.立法同司法係獨立響行政之外.
英國殖民地時期香港政府阿頭係香港總督,簡稱港督.而主權移交之後,阿頭就變成香港特別行政區行政長官,或者叫香港特別行政區行政首長,簡稱特首.
史[編輯]
香港未畀英國統治之前,呢個地方係無自己嘅政府,管治都係東莞縣,寶安縣或新安縣者治之下.大清割讓香港各地之時,原本係新安縣地.
初期[編輯]
一八四一年一月廿五或廿六號,在大清境內英國人,憑穿鼻草約登陸香港島,升旗宣佈成立香港殖民地,香港開埠.無耐亦發文宣告管治方法.
重光後政府[編輯]
香港重光後,政府各機關:
回歸後嘅處事作風[編輯]
近年來,政府傾向以「製造共識」嘅方法去處理突發事故或難解決嘅問題,從而解決問題或從罪責中開脫.


text:
蘇格蘭皇家銀行
蘇格蘭皇家銀行(集團)(英文:The Royal Bank of Scotland PLC;蘇格蘭蓋爾語:Banca Rìoghail na h-Alba)係一間跨國嘅銀行,總部喺蘇格蘭嘅愛丁堡.以市場資金嚟計,呢個集團係蘇格蘭最大嘅銀行,喺英國同全歐洲排第二,而全世界嚟講就第五大.佢係蘇格蘭嘅其中一間發鈔銀行.個集團除咗一般嘅銀行理財服務之外,重有做保險,公司財務嗰啲.
史[編輯]
間銀行嚮1727年成立.佢響1728年成為全世界第一間有透支服務嘅銀行.
佢同蘇格蘭銀行一路都係競爭對手,佢喺1727-28年企圖收購蘇格蘭銀行,但最後唔成功.
除左喺蘇格蘭發展之外,佢喺十九世紀後期見到倫敦慢慢成為世界最大嘅金融中心,就開始向英格蘭擴張佢嘅銀行生意.佢喺1874年喺倫敦開咗第一間分行.
英格蘭嗰啲銀行唔想畀蘇格蘭嘅銀行同自己爭生意,於是就設法去處理呢個問題.後來呢兩個國家簽咗份約,講明英格蘭嘅銀行唔會喺蘇格蘭開分行,而蘇格蘭嘅銀行嚮英國就只可以喺倫敦開分行.呢條約一直有效到二十世紀六十年代,不過中間都有一啲跨境嘅收購.
佢喺1960年喺紐約再開埋英國以外嘅第一間分行;而家佢係好多個國家都有分行喇.
雜錦[編輯]
佢係香港都有分行,以前係嚮銅鑼灣嘅時代廣場樓上,而且因為佢喺嗰座商廈租得比較多地方,嗰座嘢曾經係叫做RBS Tower(RBS 即係 Royal Bank of Scotland).但後來因為個業主加租加得太犀利,佢喺2006年已經搬咗去中環喇.
出面網頁[編輯]
- 官方網頁(英文)